Baiveriyaa, Kaivenyya thayaaru kan dhene gannaanee kihine? - AO News\nކޮންމެ މީހަކުވެސް މީހަކާއި ލޯބީގެ ގޮތުން ގުޅެނީ ފޮނި އުއްމީދުތަކާއެކުގައެވެ. ކައިވެންޏެއްކޮށް އުފާވެރި އާއިލާއެއް ބިނާކުރުމުގެ އުއްމީދާއެކުގައެވެ. އެކުގައި މުޅި އުމުރު ހޭދަކުރުމުގެ ހުވަފެންތަކާއެކުގައެވެ. އެހެންނަމަވެސް މި އުއްމީދުތަކާއި ހުވަފެންތަކުގައި ހިގީގީ ކުލަ ނުޖެހޭ ފަހަރުވެސް އާދެއެވެ. ތިމާގެ ބައިވެރިޔާ ކައިވެންޏާއި މެދު ވިސްނާތޯ ދެނެ ނުގަނެވެނީސް ގުޅުންތައް ނިމެނީ މަދު ފަހަރަކު ނޫނެވެ، އެހެންކަމުން ލޯބީގެ ގުޅުން، ކައިވެންޏާއި ހަމައަށް ގެންދަން ބޭނުންވާނަމަ އުޅޭ އުޅުމާއި ކުރާ ކަންކަމުންވެސް އެކަން އެގިގެންދާނެއެވެ.\nބައިވެރިޔާ، އޭނާގެ އާއިލާ އާއި މައިންބަފައިންގެ ކައިވެނީގެ ގުޅުންތައް ކާމިޔާބު ވާހަކަ ހިއްސާކުރާނަމަ އެ ދެވޭ ސިގްނަލަކީ ބައިވެރިޔާވެސް އެފަދަ ކާމިޔާބު ގުޅުމަކަށް ތައްޔާރުކަމުގެ ސިގްނަލެވެ.\nކައިވެނިކޮށް އުފާވެރި ހަޔާތެއް ބޭނުންވާނަމަ އަބަދުވެސް އެފަދަ ވާހަކަތައް ދައްކާނެއެވެ. ކައިވެނިކުރުމަށް ތައްޔާރުވާނެ ގޮތާއި ކައިވެންޏަށް ފަހު ދިރިއުޅޭނެ ގޮތުގެ ޕްލޭންތައް ހިއްސާކުރާނެއެވެ.\nބައިވެރިޔާ ގުޅުމާއި މެދު ސީރިއަސް ނަމަ އާއިލާ މީހުންނާއި ރައްޓެހިންނަށް ތިމާ ތައާރަފްކޮށްދޭނެއެވެ. އާއިލާ އާއި ރައްޓެހިން ބާއްވާ މުހިއްމު ހަފްލާތަކަށް އެއްކޮށް ގެންދަން ބޭނުންވާނެއެވެ. އަދި އަބަދުވެސް ދެ އާއިލާގެ މެދުގައި ގުޅުން ބަދެހިކުރުމަށް ހާއްސަ އިސްކަމެއް ދޭނެއެވެ.\nމިއީ ތަންކޮޅެއް ގަބޫލުކުރަން އުދަގޫ ކަމަކަށް ވެދާނެއެވެ. އެހެންނަމަވެސް ކައިވެޏެއްކޮށް އެކުގައި ދިރިއުޅުމަށް ބޭނުންވާނަމަ އަބަދުވެސް ތިމާ ދިރިއުޅޭތަނަށް ބޭނުންވާ ސާމާންތައް ގަތުމުގައި މަޝްވަރާ ހޯދާނެއެވެ. ދެމީހުންނަށް ކަމުދާ ފަރްނީޗަރާއި އެހެނިހެން ސާމާން ގަތުމުގައި އިސްކަންދޭނެއެވެ.\nއަބަދުވެސް އެކަކު އަނެކަކާއި މެދު ކުރާ އުއްމީދުތަކާއި ހުވަފެންތަކުގެ ވާހަކަދައްކާނެއެވެ. އަދި އެކަންތައްތައް ހަގީގަތަކަށް ހެދުމަށް މަސައްކަތްކުރާނެއެވެ.\nމި ސިފަތައް ބައިވެރިޔާގެ ކިބައިން ފެންނަ ނަމަ އޭނާ ބޭނުންވަނީ ވީހާވެސް އަވަހަކަށް ކައިވެނިކުރަން ކަމުގައި ނިންމާށެވެ. އަދި ތިމާ ކައިވެންޏަކަށް ތައްޔާރުވެފައިނުވާނަމަ ދެމީހުން އެކަމާއި މަޝްވަރާކުރާށެވެ އަބަދުވެސް ތެދުވެރިކަމާއެކު ހަގީގަތް ހާމަކުރާށެވެ. ހަމަ ޔަގީނުންވެސް ލޯބިވާނަމަ އެކަކު އަނެކަކުގެ ނިންމުންތަކަށް އިހްތިރާމްކުރާނެއެވެ.\nލޯބިވާމީހާ އިސްވެ ތިބާއަށް މެސެޖް ނުކުރަނީ ކީއްވެ؟\nހަޔާތުގެ ބައިވެރިޔާ އަކީ ރަނގަޅު ބައިވެރިޔާ ކަން ދަނެގަންނާނެ ހަ ގޮތެއް!


BREAKING: Leichester Ge Thaareehugai Furathama Faharah FA Cup Kaamiyaabu Koffi - Vaguthu\nކޮވިޑް ކޮންޓްރޯލް ކުރުން އަދިވެސް ބުރަ! - 37 މިނެޓް ކުރިން\nލެސްޓާއިން އެފްއޭ ކަޕުގެ ތަށި އުފުލާލަނީ\nލެސްޓާ ސިޓީން ފުރަތަަމަ ފަހަރަށް އިނގިރޭސި އެފްއޭޭ ކަޕުގެ ޗެމްޕިއަންކަން ހޯދައިފިއެވެ.\nދުނިޔޭގެ ފުޓްބޯޅައިގެ އެންމެ ދުވަސްވީ ފުޓްބޯޅަ މުބާރާތް ކަމަށްވާ އިނގިރޭސި އެފްއޭ ކަޕްގެ ޗެމްޕިއަންކަން ލެސްޓާއިން ހޯދީ ފައިނަލުގައި ޗެލްސީއާއި ވާދަކޮށް 1-0 އިން މެޗު ކާމިޔާބުކޮށްގެންނެވެ.\nމި ކާމިޔާބީއާއެކު އެންމެ ބޮޑު އުފަލެއް ލިބޭނެ އެއް ބަޔަކީ ލެސްޓާއެވެ. މި ސީޒަނުގައި ރަނގަޅު ފޯމެއްގައި އޮތް ޗެލްސީ ބަލިކުރީ ވާދަވެރި ކުޅުމަކަށްފަހު އެވެ. އެއާއެކު ލެސްޓާގެ ކޯޗު ބްރެންޑަން ރޯޖާސް އަށްވެސް މިއީ ބޮޑު ކާމިޔާބީއެކެވެ. ހާއްސަ ލޯތްބެއް އޮތް އޭނާގެ ކުރީގެ ކުލަބާއި ދެކޮޅަށް ހޯދި މި ކާމިޔާބީއަކީ އިނގިރޭސި ފުޓުބޯޅައިގަައި އޭނާއަަށް މިހާތަނަށް ލިބުނު އެންމެ ބޮޑު ކާމިޔާބީއެވެ.\nވާދަވެރި ކުޅުމެއް ދެ ޓީމުގެ ފަރާތުންވެސް ފެނިގެންދިޔަ މި މެޗުގައި ލެސްޓާއިން ލަނޑު ޖަހާފައިވަނީ މެޗުގެ ދެވަނަ ހާފުގައެވެ. ލޫކް ތޯމަސްގެ އެހީއާއެކު މެޗުގެ 63 ވަނަ މިނެޓުގައި މި ލަނޑު ކާމިޔާބުކޮށްދިނީ ބެލްޖިއަމްގެ އުއްމީދީ މިޑްފީލްޑަރ އުމުރުން 24 އަހަރުގެ ޓިއެލްސްމަން އެވެ.\nމިއީ 25 ޔާޑް ދުރުން ގޯލުގެ ކަނަށް އަމާޒުކޮށް ފޮނުވާލި ހިތްގައިމު ރީތި ބޯޅައަކުން އޭނާ ކާމިޔާބުކުރި ލަނޑެކެވެ.\nލެސްޓާގެ ކޯޗުކަމުގެ މަގާމަށް ބްރެންޑަން ރޯޖާސް ގުޅުނީ 2019 ވަނަ އަހަރުގައެވެ. އޭނާ ވަނީ މީގެކުރިން އިނގިރޭސި ޓީމުތައް ކަމަަށްވާ ވޮޓްފޯޑް، ރެޑިން، ސްވަންސީ ސިޓީ، ލިވަޕޫލް ގެ އިތުރުން ސްކޮޓްލޭންޑްގެ ސެލްޓިކް އަށް ކޯޗުކަން ކޮށްދީފައެވެ. ސެލްޓިކް ގައި ހޭދަކުރި ތިން ސީޒަނުގައި އޭނާ ވަނީ އެ ކުލަބުގައި ގިނަ ކާމިޔާބީތަކެއް ހޯދާފައެވެ.\nއެފްއޭ ކަޕުން ކެޓި ނަމަވެސް އަދިވެސް ޗެލްސީއަށް މި ސީޒަނުގައި ތައްޓެއް ލިބުމުގެ އުއްމީދެއް އެބައޮތެވެ. އެއީ ޕޯޗުގަލްގައި ކުޅޭ ޔުއެފާ ޗެމްޕިއަންސް ލީގުގެ ފައިނަލް ކާމިޔާބުކޮށްގެންނެވެ. ފައިނަލުގައި ޗެލްސީ ބައްދަލުކުރާނީ މެންޗެސްޓަރ ސިޓީއާއެވެ. މި މެޗު ކުޅޭނީ މެއި 30 ގައެވެ.


އަލްޙާފިޡް އިބްނު ޙަޖަރު އަލްޢަސްޤަލާނީ ރަޙިމަހުﷲ – DhiSalafiyyah\nއަލްޙާފިޡް އިބްނު ޙަޖަރު އަލްޢަސްޤަލާނީ ރަޙިމަހުﷲ\n03/02/2012 ޢިލްމުވެރިން, ސިޔަރަތާއި ތާރީޚްއައްޝައިޚް މުޙައްމަދު ސިނާން\nއިބްނު ޙަޖަރު ރަޙިމަހުﷲ ގެ ފުރިހަމަ ނަންފުޅަކީ ޝިހާބުއްދީން އަބުލް ފަޟްލު އަޙްމަދު ބުން ޢަލީ ބުން މުޙައްމަދު ބުން މުޙައްމަދު ބުން ޢަލީ ބުން މަޙްމޫދުލް ކިނާނީ އަލްޢަސްޤަލާނީ އަލްމިޞްރީއެވެ. އެކަލޭގެފާނު މަޝްހުރުވެ ވަޑައިގެންފައިވަނީ “އިބްނު ޙަޖަރު” ގެ ނަންފުޅުންނެވެ.\nއެކަލޭގެފާނު ތުއްޕުޅުއިރު އެކަލޭގެފާނުގެ މަންމާފުޅާއި ބައްޕާފުޅު އަވަހާރަވެއްޖެއެވެ. އެކަލޭގެފާނު ބޮޑުފުޅުވަމުން ވަޑައިގަތީ ޔަތީމު ޙާލުގައެވެ. އެކަލޭގެފާނަށް ފަސްއަހަރުވުމުގެ ކުރިން ލިޔެއުޅުއްވާ ކާތިބުންގެ އަރިހަށް ވަޑައިގަންނަވަން ފެއްޓެވިއެވެ. އެކަލޭގެފާނުގެ ތުއްޕުޅު ޙަޔާތުގައި ވަނީ ވިސްނުންތޫނުކަމަށާއި، ހިތުދަސްކުރުމުގެ ބާރުގަދަކަމުގެ ޢަލާމާތްތައް ފެންނަން ފަށާފައެވެ. ﷲ ދެއްވެވި މިބޮޑު ދެނިޢުމަތުގެ ބޭނުން ހިއްޕަވައި، ޢިލްމީ ޙަޔާތް ފެއްޓެވުމުގެ ގޮތުން އެކިއެކި ޢިލްމީ ފަންނުތަކުގެ މުހިއްމު ފޮތްތައް ހިތުދަސްކުރެއްވިއެވެ.\nއިބްނު ޙަޖަރު ރަޙިމަހުﷲ އެކަލޭގެފާނުގެ ތުއްޕުޅު އިރުން ފެށިގެންވަނީ ހިތުދަސްކުރުމުގެ މަތިވެރި ނިޢުމަތް ދެއްވަވާފައެވެ. މިގޮތުން ކޮންމެ ދުވަހަކު ކީރިތި ޤުރުއާނުގެ ފޮތެއްގެ ދެބައިކުޅަ އެއްބައި ހިތުދަސްކުރައްވައެވެ. އަދި މަރްޔަމް ސޫރަތް އެއްދުވަހުން ހިތުދަސްކުރެއްވިއެވެ. އަދި ގިނަދުވަސްދުވަހު “އަލްޙާވީ އައްޞަޣީރު” މިފޮތް އިޞްލާޙުކުރެއްވެވުމަށްފަހު، އެއިޞްލާޙުކުރެވުނު ބައި ވިސްނުންތެރިކަމާއެކު އަލުން ކިޔުއްވައެވެ. އަދި ތިންވަނަ ފަހަރު ހިތުން އެބައި ކިޔުއްވައެވެ. އެކަލޭގެފާނުގެ ލިޔުއްވާފައިވާ ފޮތްތަކަށް ނަޒަރު ހިންގާލައިފިމީހަކަށް، އެކަލޭގެފާނުގެ ހިތުދަސްކުރެއްވުމުގެ އަވަސްކަމާއި، ޢިލްމީ މައިދާނުގައި އެކަލޭގެފާނުގެ މަތިވެރި ދަރަޖަ ބަޔާންވެގެންދާހުށްޓެވެ. އަދި އެއިން ކޮންމެ ފޮތަކީ ޢިލްމީ ޚަޒާނާއިން މުއްސަނދިކުރެވިފައިވާ، މިއަދާހަމައަށްވެސް އެފޮތްތަކަށް މީސްތަކުން ބޭނުން ޖެހިފައިވާ ފޮތްތަކެވެ.\nއިބްނު ޙަޖަރު ރަޙިމަހުﷲ ގެ ހިތްޕުޅުގައި، ނަބިއްޔާ ޞައްލަﷲ ޢަލައިހިވަސައްލަމަގެ ޙަދީޘްފުޅުތަކާބެހޭ ޢިލްމުއުނގެނުމުގެ ޝައުޤުވެރިކަން ﷲ ސުބުޙާނަހޫ ވަތަޢާލާ ލެއްވިއެވެ. މިގޮތުން ޙަދީޘް ޢިލްމުގެ ފަންނުގައި އެކަލޭގެފާނުގެ ފުރަތަމަ ޝައިޚަކީ އަލްޤާޟީ އަލްޙާފިޡު ޖަމާލުއްދީން އަބޫ ޙާމިދު މުޙައްމަދު ބުން އަބްދުﷲ ބުން ޡަހީރު އަލްމައްކީ އެވެ. އެޝައިޚާއެކު މައްކާގައި “ޢުމްދަތުލް އަޙްކާމް” ދިރާސާކުރެއްވެވިއެވެ. އޭރު އެކަލޭގެފާނުގެ އުމުރުފުޅަކީ ބާރަ އަހަރުފުޅެވެ. އޭގެ ފަހުން އެޒަމާނުގެ ބޮޑެތި ޢިލްމުވެރިންގެ އަރިހުން ޢިލްމުއުނގެނިވަޑައިގެން، ޙަދީޘް ޢިލްމުގައި ޙަދީޘުގެ ސަނަދާއި، މަތަނާއި، ޢިލަލާއި، އިޞްޠިލާޙާއި، ފިޤުހުގެ ޢިލްމު ޙާޞިލުކުރައްވައި، އެކަލޭގެފާނަށް ފަހު އެފަންނުތަކުގައި މީހަކަށް އެދަރަޖައަށް އަރައިހަމަނުވެވޭނެ ފަދަ މަތީދަރަޖައަކަށް އެޢިލްމުތަކުގައި ކުރިއަރައި ދިޔައެވެ. މިޢިލްމުތައް ޙާޞިލުކުރުމަށްޓަކައި މައްކާއަށާއި، މަދީނާއަށާއި، ޔަމަނަށާއި، ޝާމްކަރަ ފަދަ އެތައް ރަށްތަކަކަށް ދަތުރުކުރެއްވިއެވެ.\nއިބްނު ޙަޖަރު ރަޙިމަހުﷲގެ ޝައިޚުން:\nއިބްނު ޙަޖަރު ރަޙިމަހުﷲ ޢިލްމު ޙާޞިލުކުރެއްވި ޝައިޚުން ވަރަށް ގިނައެވެ. އެކަލޭގެފާނު ވަނީ، އެކަލޭގެފާނު ޢިލްމު ޙާޞިލުކުރެއްވި ޢިލްމުވެރިން ބަޔާންކުރައްވައި ފޮތެއް އެކުލަވާލައްވާފައެވެ. އެފޮތުގެ ނަމަކީ “އަލްމުޖުމަޢުލް މުއައްސަސު ލިލްމުޢުޖަމިލް މުފަހްރަސް” އެވެ. އެފޮތް އެކަލޭގެފާނު ތަރުތީބު ކުރައްވާފައިވަނީ އަލިފުބާ ތަރުތީބުންނެވެ. އެފޮތުގައި ޢާއްމު ޝައިޚުން ފިޔަވައި، ހަމައެކަނި ފޮތްތައް އަޑުއައްސަވާފައިވާ، އަދި އެކަލޭގެފާނަށް ފޮތްތަކުގެ އިޖާޒާ ދެއްވި 450 ޝައިޚުން ބަޔާންކުރައްވާފައިވެއެވެ. އެކަލޭގެފާނުގެ މަޝްހޫރު ދަރިވަރެއްކަމުގައިވާ އަލްޙާފިޡް އައްސަޚާވީ ރަޙިމަހުﷲ ވިދާޅުވެފައިވާ ގޮތުގައި، ތަކުރާރުކުރުމެއްނެތި އިބްނު ޙަޖަރުގެ ޝައިޚުންގެ ޢަދަދު 630 އަށް އަރައެވެ.\nއިބްނު ޙަޖަރު ރަޙިމަހުﷲ ޢިލްމު ޙާޞިލުކުރެއްވި ޝައިޚުންގެ ތެރޭގައި:\n1. އިބްރާހީމް ބުން އަޙްމަދު ބުން ޢަބްދުލްވާޙިދު އައްތަނޫޚީ (އ. 800ހ.): މިޝައިޚުގެ އަރިހުގައި އިބްނު ޙަޖަރު ތިން އަހަރު ހޭދަކުރެއްވިއެވެ. މިޝައިޚުގެ އަރިހުން “ޞަޙީޙް ބުޚާރީ”، “ސުނަން އައްތިރުމިޛީ”، “ސުނަން އަންނަސާއީ”، “އިމާމްމާލިކުގެ މުޥައްޠާ”ގެ ޔަޙްޔާ އައްލައިޘީގެ ރިވާޔަތާއި، “ސުނަން އައްދާރަމީ”، “ޞަޙީޙް އިބްނު ޙިއްބާން” ފަދަ އެތައް ފޮތެއް އަޑުއައްސަވައި ނުވަތަ ޝައިޚަށް ކިޔުއްވައި ދެއްވިއެވެ.\n2. އަލްއިމާމް އަލްޙާފިޡް އަބުލް ފަޟުލު އަލްޢިރާޤީ (އ. 806ހ.): ހަދީޘް ޢިލްމުގައި މަޝްހޫރު މިޝައިޚުގެ އަރިހުގައި އިބްނު ޙަޖަރު ދިހަ އަހަރު ހޭދަކުރެއްވިއެވެ. މިޝައިޚުގެ ފަރާތުން އިބްނު ޙަޖަރަށް ވަރަށް ބޮޑެތި ޢިލްމީ ފައިދާތައް ކުރިއެވެ. އަދި މިޝައިޚު އިބްނު ޙަޖަރަށް “އަލްޙާފިޡް” ގެ ލަޤަބު ދެއްވިއެވެ.\n3. އަލްޙަފިޡް ޢަލީ ބުން އަބީބަކުރު އަލްހައިޘަމީ (އ. 807ހ.).\n4. އަލްއިމާމް ޢުމަރު ބުން ރަސްލާން އަލްބުލްޤީނީ (އ. 805ހ.).\n5. އަލްއިމާމް އިބްނު މުލައްޤިން ޢުމަރު ބުން ޢަލީ ބުން އަޙްމަދު (އ. 804ހ.).\n6. އަލްއިމާމް މުޙައްމަދު ބުން އަބީބަކުރު ބުން ޢަބްދުލްޢަޒީޒު ބުން މުހައްމަދު އިބްނު ޖަމާޢާ (އ. 819ހ.).\nބަޔާންވެ ދިޔަ ކޮންމެ ބޭކަލަކީ އެބޭކަލުންގެ ޒަމާނުގައި ޢިލްމުވެރިކަމުގައި މަޝްހޫރު، އަދިއަދަށްވެސް އެބޭކަލުންގެ ފޮތްތަކަށް މީސްތަކުން ޙާޖަތްޖެހިފައިވާ އެތައްފޮތެއް ލިޔުއްވި ބޭކަލުންނެވެ. މިއިން ކޮންމެ ބޭކަލެއްގެ އަރިހުގައި އިބްނު ޙަޖަރު ވަނީ ޢިލްމުއުނގެނުމަށްޓަކައި އަހަރުތަކެއް ހޭދަކުރައްވާފައެވެ.\nއިބްނު ޙަޖަރު ރަޙިމަހުﷲގެ ދަރިވަރުން:\nއިބްނު ޙަޖަރު ރަޙިމަހުﷲ ގެ އަރިހުން ދަރިވަރުވެފައިވާ އެތައް ދަރިވަރުންނެއް ވެއެވެ. މިގޮތުން އެކަލޭގެފާނުގެ ދަރިވަރެއްކަމުގައިވާ އަލްޙާފިޡް އައްސަޚާވީ ރަޙިމަހުﷲ ވަނީ އިބްނު ޙަޖަރުގެ ދަރިވަރުން ޢަދަދުކުރައްވައި، އަލިފުބާ ތަރުތީބުން އެކުލަވާ ލައްވާފައެވެ. އެގޮތުން އައްސަޚާވީ ރަޙިމަހުﷲ 626 އިބްނު ޙަޖަރުގެ ދަރިވަރުންގެ ނަން ގެންނަވާފައިވެއެވެ. އަދި މިއީ އައްސަޚާވީއަށް އެނގިލެއްވި މިންވަރެވެ. މީގެ އިތުރަށްވެސް ޢަދަދުނުކުރެވިވާ ދަރިވަރުން ތިބުމަކީ އެކަށީގެންވާ ކަމެކެވެ.\nއިބްނު ޙަޖަރު ރަޙިމަހުﷲގެ އަރިހުން ދަރިވަރުވެވަޑައިގެންނެވި މަޝްހޫރު ބޭކަލުންގެ ތެރޭގައި:\n1. އަލްޙާފިޡް އަޙްމަދު ބުން އަބީބަކުރު އަލްބޫޞީރީ އައްޝާފިޢީ (އ. 840ހ.).\n2. އަލްޙާފިޡް މުޙައްމަދު ބުން ޢަބްދުއްރަޙްމާން އައްސަޚާވީ (އ. 902ހ.).\n3. މުޙައްމަދު ބުން ޢަބްދުލްވާޙިދު އިބްނު އަލްހުމާމް އަލްޙަނަފީ (އ. 861ހ.).\n4. ޢުމަރު ބުން މުޙައްމަދު އިބްނު ފަހުދު އަލްމައްކީ (އ. 885ހ.).\n5. އަލްޙާފިޡް ޤާސިމް ބުން ޤުޠުލޫބުޣާ އަބުލްޢަދުލް އަލްޙަނަފީ (އ. 879ހ.).\n6. ބުރުހާނުއްދީން އިބްރާހީމް ބުން ޢުމަރު އަލްބަޤާޢީ (އ. 885ހ.).\nއިބްނު ޙަޖަރު ރަޙިމަހުﷲ ލިޔުއްވާފައިވާ ފޮތްތައް:\nއައްސަޚާވީ ރަޙިމަހުﷲ ވިދާޅުވެފައިވާ ގޮތުގައި، އިބްނު ޙަޖަރު ރަޙިމަހުﷲ ލިޔުއްވާފައިވާ ފޮތްތަކުގެ ޢަދަދު 273 ފޮތަށް އަރައެވެ. އަދި ޑޮކްޓަރ ޝާކިރު މަޙްމޫދު ޢަބްދުލްމުންޢިމް ވަނީ، އިބްނު ޙަޖަރު ރަޙިމަހުﷲ ލިޔުއްވާފައިވާ ފޮތްތަކުގެ ނަންތައް ބަޔާންކުރައްވައި، އެފޮތްތަކުގެ ޗާޕުތަކާއި، ޗާޕުނުވެހުރި ފޮތްތައް ހުރި ތަންތަނުގެ ނަންތައް ބަޔާން ކުރައްވައި އަގުހުރި ދިރާސާއެއް ކުރައްވައި ފޮތެއް ލިޔުއްވަފައެވެ. އެފޮތުގެ ނަމަކީ “ابن حجر العسقلاني مصنفاته ودراسة في منهجه وموارده في كتابه الإصابة” އެވެ. މިފޮތުގައި އިބްނު ޙަޖަރު ލިޔުއްވަފައިވާ 282 ފޮތް ބަޔާންކުރައްވާފައިވެއެވެ.\nއިބްނު ޙަޖަރު ރަޙިމަހުﷲ ލިޔުއްވާފައިވާ ފޮތްތަކުގެ ތެރޭގައި:\n1. ފަތުޙުލް ބާރީ ފީ ޝަރަޙި ޞަޙީޙުލް ބުޚާރީ: މިއީ ޞަޙީޙް ބުޚާރީއަށް އިބްނު ޙަޖަރު ލިޔުއްވާފައިވާ ވަރަށް ފުރިހަމަ ޝަރަޙައެކެވެ.\n2. ތަހުޛީބުއް ތަހުޛީބް: މިފޮތަކީ ޞަޙީޙް ބުޚާރީއާއި، ޞަޙީޙް މުސްލިމްއާއި، ސުނަން އަބީދާވުދާއި، ޖާމިޢުއް ތިރުމިޛީ އާއި، ސުނަން އަންނަސާއީއާއި، ސުނަން އިބްނިމާޖާ ގައި ހިމެނޭ ޙަދީޘްތަކުގެ ރާވީންގެ ޙާލަތު ބަޔާންކުރައްވާ އަލްޙާފިޡް އަލްމިއްޒީ ލިޔުއްވާފައިވާ “ތަހްޛީބުލްކަމާލި” މިފޮތް ފުރިހަމަކުރައްވައި އިބްނު ޙަޖަރު ލިޔުއްވާފައިވާ ފޮތެކެވެ. އެއަށްފަހު އިބްނު ޙަޖަރު މިފޮތުގެ ޚުލާޞާއެއްކަމަށްވާ “ތަޤްރީބުއް ތަހްޛީބު” ލިޔުއްވިއެވެ. މިދެފޮތަކީ ޙާދީޘްގެ ރާވީންގެ ޙާލަތު ދެނެގަތުމުގައި މުހިއްމު ދެފޮތެވެ.\n3. ބުލޫޣުލް މަރާމް މިން އަޙާދީޘުލް އަޙްކާމް: މިފޮތަކީ ފިޤުހީ ކިތާބުތަކަށާއި ބާބުތަކަށް ޙަދީޘްތައް އަތުރުއްވާފައިވާ ފޮތެކެވެ.\n4. އަލްއިޞާބާ ފީ ތަމްޔީޒިއް ޞަޙާބާ: މިފޮތަކީ ރަސޫލުﷲ ޞައްލަﷲ ޢަލައިހިވަސައްލަމަގެ ޞަޙާބީންގެ ނަންފުޅުތައް ބަޔާންކުރައްވާފައިވާ ފުރިހަމަ ފޮތެކެވެ. ޞަޙާބީން ދެނެގަތުމުގައި މިއީ ވަރަށް މުހިއްމު ފޮތެކެވެ.\n5. ލިސާނުލް މީޒާން: މިފޮތަކީވެސް ޙަދީޘްތަކުގެ ރާވީންނާބެހޭ ފޮތެކެވެ. މިފަދަ އެތައް ފޮތެއް ހިމެނެއެވެ.\nޤާޟީންގެ ޤާޟީކަމުގެ މަޤާމުން އަމިއްލައަށް ދުރުވެވަޑައިގަންނަވައި، ޢުމުރުގެ ބާކީ އޮތް ބައި ފޮތްތައް ލިޔުއްވުމާއި، ދިރާސާކުރެއްވުމާއި، ލިޔުއްވުމާބެހޭ މަޖިލިސްތަކުގައި ވަގުތުތައް ހޭދަކުރައްވަން ފެއްޓެވިއެވެ. މިގޮތުން ހިޖުރީ ސަނަތުން 852 ވަނަ އަހަރު އަވަހާރަވުމުގެ އާލާސްކަންފުޅު ޖެހިވަޑައިގަތެވެ. މިބަލިފުޅުގައި މަސްދުވަސް ހޭދަކުރެއްވުމަށްފަހު، މިއަހަރުގެ ޛުލްޙިއްޖާ މަހުން އަށާރަވީ ހޮނިހިރު ދުވަހުގެ ރޭ އެކަލޭގެފާނު އަވަހާރަވިއެވެ.\nއިބްނު ޙަޖަރު ރަޙިމަހުﷲއަށް ކަށުނަމާދު ކުރުމަށް މުޞައްލާއަށް ގެންދެވުމާއެކީ އުޑުމަތި ބަނަވެ ވާރޭ ވެހެން ފެށިއެވެ. އެދުވަސްވަރަކީ ވާރޭ ވެހޭ މޫސުމެއް ނޫނެވެ. އައްސުޔޫޠީ ރަޙިމަހުﷲ ވިދާޅުވިއެވެ. “އެޒަމާނުގެ މަޝްހޫރު ޝާޢިރު އައްޝިހާބު އަލްމަންޞޫރު ތިމަންނައަށް ކިޔައި ދިނެވެ. އޭނާ އެޖަނާޒާއަށް ޙާޟިރުވިއެވެ. ފަހެ، ކަށުނަމާދުކުރުމަށް މުޞައްލާއަށް ކައިރިވުމާއެކީ އުޑުމަތިން ވާރޭ ވެހެންފެށިއެވެ. އެދުވަސްވަރަކީ ވާރޭވެހޭ ދުވަސްވަރެއް ނޫނެވެ.” ސުޔޫޠީ ވިދާޅުވިއެވެ. އެވަގުތު އަންނަނިވި ޅެންބައިތު ކިޔެވެ.\n((قَدْ بَكَتِ السَّحْبُ عَلَى *** قَاضِي القُضَاة بِالمطَرِ\nوَانْهَدَم الرّكن الّذي *** كَان مشيداً مِن حَجَرْ))\nބައިތުގެ މާނައީ: “ހަމަކަށަވަރުން ވާރޭވެހުމުން ވިލާތައް ޤާޟީންގެ ޤާޟީގެ މައްޗަށް ރޮއެފިއެވެ. އަދި ހިލައިން ވަރުގަދަވެގެންވި ރުކުން ހަލާކުވެއްޖެއެވެ.”\nﷲ ސުބުޙާނަހޫ ވަތަޢާލާ ޙާފިޡް އިބްނު ޙަޖަރަށް ރަޙްމަތް ލައްވައި ފާފަފުއްސަވާށި! އާމީން.\n1. من كتاب التلخيص الحبير:- تحقيق: د. محمد الثاني بن عمر بن موسى.\n2. الإصابة في تمييز الصحابة:- تحقيق: خليل مأمون شيخا.


SunOnline: Guideline aa hilaafuvi ithuru 50 thaneh HPA in bandhukoffi\nގައިޑްލައިންތަކާ ޚިލާފުވި އިތުރު 50 ތަނެއް އެޗްޕީއޭ އިން ބަންދުކޮށްފި\nޝަފްނާ ހުސައިން 31 Jul 2020, 08:28\nގައިޑްލައިންތަކާ ޚިލާފަށް އަމަލުކުރި އިތުރު 50 ތަނެއް އިއްޔެ ބަންދުކޮށްފައިވާ ކަމަށް ހެލްތު ޕްރޮޓެކްޝަން އެޖެންސީ (އެޗްޕީއޭ) އިން ބުނެފި އެވެ.\nކެފޭ، ޖިމް ފަދަ ތަންތަން އިންސްޕެކްޓު ކުރުމުގެ މަސައްކަތް އެޗްޕީއޭއިން އަންނަނީ ކުރަމުންނެވެ. އެ މަސައްކަތުގެ ދަށުން މިދިޔަ ބުދަ ދުވަހު ވެސް 27 ތަނެއް ވަނީ ބަންދުކޮށްފަ އެވެ.\nމީގެ ކުރިން ހިންގި އިންސްޕެކްޝަނުގައި މާލޭގެ ފިހާރަ، ސެލޫން އަދި ކެފޭ ފަދަ ހުރިހާ ތަނަކަށް ގޮސް ކޮވިޑުގެ އުސޫލުތަކާ އެއްގޮތަށް ހުރި ތަންތަން ބަލައި، އުސޫލުތަކަށް ނުފެތޭ ކަންކަން ވަނީ ކިޔައިދީފަ އެވެ. މިހާރު ކުރިއަށްދާ ދެވަނަ އިންސްޕެކްޝަންގައި ބަލަނީ ކަންކަން ރަނގަޅުކޮށްފައިވޭތޯ އެވެ. ނުކުރާނަމަ ވަގުތުން ފިޔަވަޅު އަޅައެވެ.\nއެގޮތުން އިއްޔެ 99 ތަނެއް އިންސްޕެކްޓުކޮށްފައިވާ ކަމަށާއި ގައިޑްލައިންތަކަށް ނުފެތޭ 50 ތަނެއް ވަގުތީ ގޮތުން ބަންދުކޮށްފައިވާ ކަމަށް އެޗްޕީއޭ އިން ބުންޏެވެ.\nއޭގެ ތެރޭގައި ހިމެނޭ ހަތަރު ސެލޫނާއި، 24 ފިހާރައަކާއި 22 ކެފޭ އަދި ރެސްޓޯރަންޓް ފަދަ ތަންތަނެވެ.\nހެލްތު މިނިސްޓަރު އަބްދުﷲ އަމީން ވިދާޅުވެފައި ވަނީ ކޮވިޑަކީ ނުރައްކާތެރި އަދި ފަރުވާއެއް ނެތް ބައްޔެއް ކަމަށާއި ކަނޑައެޅިފައިވާ އުސޫލުތަކަށް އަމަލުނުކުރާ ނަމަ މި ބަލިން ސަލާމަތްވާން އުނދަގޫވާނެ ކަމަށެވެ.


Yameen dhookollan jeheykan Nasheed ge vaahakafulhun ingey: Idhikolhu | Mihaaru\nކުރީގެ ރައީސް އަބްދުﷲ ޔާމިން ކޯޓަށް ގެނައި ދުވަހެއްގައި ކަރެކްޝަނަލް ސާވިސްގެ އޮފިސަރުންގެ ބެލުމުގެ ދަށުން ލޯންޗަކުން ފައިބައިވަޑައިގަންނަވަނީ. ޔާމީން ދޫކޮށްލަން ޕީޕީއެމް-ޕީއެންސީން މިއަދު ގޮވައިލި\nޔާމީން ދޫކޮށްލަން ޖެހޭކަން ނަޝީދުގެ ވާހަކަފުޅުން އެނގޭ: އިދިކޮޅު\n22 މެއި 2020 - 20:38 62 comments\nއެ ކޯލިޝަނުން ނެރުނު ބަޔާނެއްގައި ބުނީ، އެމްއެމްޕީއާރުސީގެ ޚިޔާނާތުގެ މައްސަލައިގައި ޔާމީން އެކަނި ޖަލަށް ލައިގެން މާބޮޑު އިންސާފެއް ލިބޭނެ ގޮތެއް ވިސްނިވަޑައި ނުގަންނަވާ ކަމަށް ނަޝީދު ވިދާޅުވުމުން ދޭހަވަނީ ޔާމީން ދޫކޮށްލަން ގޮވާލައި އެ ދެ ޕާޓީން ކުރިއްސުރެ ދައްކަމުން އައި ވާހަކަ މި ސަރުކާރާއި އެމްޑީޕީން ވެސްް ގަބޫލުކުރާކަން ކަމަށެވެ. ނަޝީދުގެ އެ ވާހަކަފުޅަކީ ސަރުކާރާއި ސަރުކާރު ހިންގާ ޕާޓީން ގަބޫލުކުރާ ގޮތް ކަމަށް ޔާމީންގެ ޕީޕީއެމް/ޕީއެންސީން ބުންޏެވެ.\nYameen ekani jalah lumuge insaafeh nuvisney: Nasheed\nއެމްއެމްޕީއާރުގެ ހިޔާނާތުގެ މައްސަލައިގައި ޔާމީން އެކަނި ޖަލަށް ލުމާ ދެކޮޅުކަން ނަޝީދު ހާމަކުރެއްވީ، އެ މަނިކުފާނު މިއަދު ލިޔުއްވި ނޯޓެއްގަ އެވެ. ސޯޝަލް މީޑިއާގައި އާންމުވެފައިވާ އެ ނޯޓުގައި ނަޝީދު ވިދާޅުވީ، ޔާމީންގެ އަމަލުތަކާއި ހިޔާލުފުޅުތަކާއި އުސޫލުތަކަށް ވެސް އެ މަނިކުފާނުގެ ތާއީދެއް ނެތް ކަމަށެވެ. އެކަމަކު، އެމްއެމްޕީއާރުސީގެ ހިޔާނާތުގެ މައްސަލައިގައި ޔާމީން އެކަނި ޖަލަށް ލުމުގެ މާ ބޮޑު އިންސާފެއް ވިސްނިވަޑައިނުގަންނަވާ ކަމަށް ނަޝީދު ވިދާޅުވި އެވެ.\n"އަޅުގަނޑުމެން ބުނީ ކުރީ ސަރުކާރުގެ ވައްކަމުގެ މައްސަލަތައް ބަލާނެ ކަމަށް. އެކަން ކުރުމުގައި އަޅުގަނޑުމެން ފަސްޖެހެންވީ އެއްވެސް ސަބަބެއް ނެތް،" ނަޝީދުގެ އަތްޕުޅުން ލިޔުއްވި ނޯޓުގައި ވެ އެވެ.\n"މަރު ކޮމިޝަންގެ މައްސަލަ ވެސް ހަމަ މިފަދަ. ކުރާން ބުނި ކަންކަން އަޅުގަނޑުމެން ޖެހޭނ ކުރަން."\nނަޝީދު މި ނޯޓު ލިޔުއްވީ ޔާމީންގެ 61 ވަނަ އުފަން ދުވަހުގެ ތަހުނިޔާ ދެންނެވުމަށް އިދިކޮޅު ކޯލިޝަންގެ ބައެއް އިސްވެރިން ރޭ ކުރެއްވި ޓުވީޓުތަކެއް ނަޝީދު ރީ-ޓުވީޓް ކުރެއްވުމަށް ފަހު އެކަން ދިފާއު ކުރައްވައި ސަޕޯޓަރުންނަށް ދެއްވި މެސެޖެއްގެ ގޮތުގަ އެވެ.\nޔާމީނާ ދެކޮޅަށް އުފުލި ދައުވާއަކީ ސިޔާސީ، ޒާތީ ދަައުވާއެއް ކަމަށް ނަޝީދު އިއުތިރާފް ވެވަޑައިގަންނަވާކަން އެ މަނިކުފާނުގެ ވާހަކަފުޅުން ދޭހަވާ ކަމަށް ޕީޕީއެމް-ޕީއެންސީގެ ބަޔާނުގައި ބުންޏެވެ.\n"...އެހެން ކަމުންް ރައީސް އަބްދުﷲ ޔާމީން އަބްދުލް ގައްޔޫމާއި އެމަނިކުފާނުގެ އާއިލާއަށް ނުހައްގުން ދެމުން ގެންދާ އަނިޔާތައް މިހާރުން މިހާރަށް ހުއްޓާލައި އެމަނިކުފާނު ވަގުތުން ވަގުތަށް މިނިވަން ކުރުމަށް ގޮވާލަމެވެ،" ޕީޕީއެމް/ޕީއެންސީން ބުންޏެވެ.\nއިތުރު ލިޔުންތައް ރައީސް މުހައްމަދު ނަޝީދު އެމްޑީޕީ ރައްޔިތުންގެ މަޖިލިސް ޕީޕީއެމް ރައީސް އަބްދުﷲ ޔާމީން ރައްޔިތުންގެ މަޖިލިހުގެ ރައީސް އިދިކޮޅު ފަރާތްތައް ޕީޕަލްސް ނެޝަނަލް ކޮންގްރެސް ޕީޕީއެމް/ޕީއެންސީ އިއްތިހާދު އެމްއެމްޕީއާރްސީގެ ކޮރަޕްޝަން މަނީ ލޯންޑްރިން


Beirut govun: Adhives 60 ah vure gina meehun nufeney\nބާރުގަދަ ގޮވުމާއެކު ބެއިރޫތު ޕޯޓު ސަރަހައްދު އެކީގައިހެން ވަނީ ބިމާ ހަމަވެފައި. -- ފޮޓޯ: އަނަދޫލޫ\nބެއިރޫތު (އޯގަސްޓް 8) - ލުބުނާނުގެ ވެރިރަށް ބެއިރޫތުގައި މިދިއަ އަންގާރަ ދުވަހުގެ ބާރު ގަދަ ގޮވުންތަކާއެކު ވެއްޓުނު އިމާރާތްތަކުގެ ދަށުން މީހުން ސަލާމަތް ކުރުމުގެ މަސައްކަތް ހުއްޓުމެއްނެތި ކުރިއަށްދާއިރު، 60 އަށް ވުރެ ގިނަ މީހުން އަދިވެސް ނުފެންނަކަމަށް ކަމާބެހޭ އިދާރާތަކުން ބުނެފި އެވެ.\n"މަރުވި މީހުންގެ އަދަދު 154 އަށް ވަނީ އަރާފައި. އޭގެ ތެރޭގައި އެބައުޅޭ ކޮންބައެއްކަންވެސް ނޭނގޭ 25 މީހުން،" ހެލްތު މިނިސްޓްރީގެ އޮފިޝަލަކު ވިދާޅުވި އެވެ.\nއަދި ހާދިސާއަށްފަހު ވީތަނެއް ނޭނގިގެން 60 އަށް ވުރެ ގިނަ މީހުން ރިޕޯޓުކޮށްފައިވާކަމަށް އޮފިޝަލު ވިދާޅުވި އެވެ.\nލުބުނާނުގެ ހެލްތު މިނިސްޓަރު އިއްޔެ ވިދާޅުވެފައިވަނީ ހާދިސާގައި ޒަހަމްވި 5،000 އެއްހާ މީހުންގެ ތެރެއިން 120 މީހެއްގެ ހާލު ސީރިއަސް ކަމަށެވެ.\nހާދިސާ ހިނގީ ބަނދަރު ސަރަހައްދުގެ ވެއާ ހައުސް އެއްގައި ހުރި 2،750 ޓަނުގެ އެމޯނިއަމް ނައިޓްރޭޓްގައި ރޯވެގެން ކަމަށް ސަރުކާރުން ވަނީ ބުނެފަ އެވެ. އަދި އެ ތަކެތި އެތަނުގައި ހުންނަތާ ހަ އަހަރު ވެފައިވާ ކަމަށްވެސް ވެ އެވެ.\nއެމޯނިއަމް ނައިޓްރޭޓް އަކީ ގަސް ކާނާ ހެއްދުމުގެ އިތުރުން ބޮން ހެދުމަށް ވެސް ބޭނުން ކުރާ މާއްދާއެކެވެ.\nހާދިސާއަށް ފަހު ކޮރަޕްޝަނާއި، ނާގާބިލުކަމާއި، އިހުމާލުގެ އިނގިލިތައް ސަރުކާރުގެ އިތުރުން ކަމާބެހޭ އިދާރާތަކަށް ވަނީ އަމާޒުވެފަ އެވެ.\nއިހުމާލުގެ އިތުރުން، ހާދިސާގެ ތަހުގީގުގައި ބޭރުގެ އެއްވެސް އަތެއްވޭތޯ ވެސް ބަލާނެކަމަށް ލުބުނާނުގެ ރައީސް ވަނީ ވިދާޅުވެފަ އެވެ. އެގޮތުން، މިހާރުވެސް 16 އަށް ވުރެ ގިނަ އޮފިޝަލުން ވަނީ ފުލުހުންގެ ބެލުމުގެ ދަށަށް ގެނެވިފަ އެވެ.\nމި ހާދިސާ ހިނގާފައިވަނީ ކޮވިޑް-19 އިގެ ބަލިމަޑުކަމުގެ ތެރެއިންކަމަށްވާއިރު، އެ ގޮވުމުގައި، ސިއްހީ ސަޕްލައި ހިމެނޭ 17 ކޮންޓެއިނަރެއް ނެތިގެން ގޮސްފައިވާކަމަށް ވަނީ ބުނެފަ އެވެ. އެއާއެކު، 1.7 މިލިއަން ޑޮލަރުގެ ޕީޕީއާ އާއި އެހެންނިހެން އާލަތްތައް ލުބުނާނަށް ފޮނުވަން ދުނިޔޭގެ ސިއްހަތު ޖަމިއްޔާ ޑަބްލިޔުއެޗްއޯ އިން އަންނަނީ މަސައްކަތް ކުރަމުންނެވެ.\nއަދި މި ހާދިސާއާއެކު ލުބުނާނުގެ ކޮވިޑް-19 އިގެ ހާލަތު އިންތިހާއަށް ގޯސްވެގެންދާނެކަމަށް ބުނެ އެ ޖަމިއްޔާއިން ވަނީ ކަންބޮޑުވުންފާޅުކޮށްފަ އެވެ.\nބާރުގަދަ ގޮވުމާއެކު ބެއިރޫތު ޕޯޓު ސަރަހައްދު އެކީގައިހެން ވަނީ ބިމާ ހަމަވެފަ އެވެ. އަދި އެ ހާދިސާއާ ގުޅިގެން ތިން ލައްކައެއްހާ މީހުންގެ ގެދޮރު ގެއްލިފައިވާ ކަމަށް ބެއިރޫތުގެ ގަވަރުނަރު ވަނީ ވިދާޅުވެފަ އެވެ.\nދެއަހަރު ތެރޭ ކޮވިޑް-19 އިން އަރައިގަނެވޭނެ: ޑަބްލިޔުއެޗްއޯ\nކޮވިޑް-19: ގިނަ ގައުމުތައް ނުބައި މިސްރާބެއްގައި


ބައިނަލްއަގްވާމީ މުބާރާތްތަކަށް ދޮރު ހުޅުވަން ޖެހޭ\nކުޅިވަރު ކުރިއެރުވުމަށް ކުރަން ޖެހޭ އެންމެ މުހިއްމު އެއް ކަމަކީ ކުޅިވަރު ކުޅުންތެރިންނަށް ގިނަ ފުރުސަތު ފަހިކޮށްދިނުމެވެ. އަދި އެކި ގޮތްގޮތުން މިކަމަށް މަސައްކަތް ކުރުމަކީ އެ ޒިންމާ ބޮލުގައި އެޅިފައިވާ ފަރާތްތަކުން ކުރަން ޖެހޭ މުހިއްމު ކަމެކެވެ. ރާއްޖޭގައި ބޭއްވޭ ބައިނަލްއަގްވާމީ ކުޅިވަރު މުބާރާތް ނިސްބަތުން މަދެވެ....\nމި ކަހަލަ މަންޒަރެއް ދުވަހަކު ވެސް ދުށިން ހެއްޔެވެ؟ މަރުވެ، ކުނި ވެފައި އޮތް ބޮޑުމަހެއް ފެމުނުތަކެއްގެ ކާނާއަކަށް ވީ އެވެ.\nދިވެހި ކަނޑުގެ ސިފައިންނާއި މަސްވެރިން ބައިވެރިވެގެން، މީގެ ކުރިން މިއަށް ވުރެ ބޮޑެތި ކަނޑުގެ އޮޕަރޭޝަންތައް ހިންގާފައިވެ އެވެ. މިއަށް ވުރެ މާ ދުރުން، މާ ގިނަ މީހުން ވެސް...\nއެ ރަށުގައި ހުންނަ އެ ގެ އެމަނިކުފާނަށް ވަރަށް ޚާއްސަ އެވެ. ވެރިކަމުގައި ހުންނެވި އިރު ކުރީގެ ރައީސް މައުމޫން އަބްދުލްގައްޔޫމް 1996 ގައި، އެ ރަށަށް ވަޑައިގެން އެގޭގައި ވަގުތުކޮޅެއް...\nއިންޝުއަރެންސްގެ ޚިދުމަތް މޮނޮޕޮލީއާ ދިމާލަށް!\nމިނިވަން ވިޔަފާރީގެ އުސޫލްތައް ގަބޫލުކުރާ ނަމަ ހިދުމަތްތައް ވަކި ބަޔަކަށް ކޮންޓްރޯލްކުރެވިގެން ނުވާނެ އެވެ. އެއީ ކުރީ ޒަމާނުގެ ބޯދާ ޚިޔާލެކެވެ. މި ޒަމާނުގައި އެކަން އޮންނަން ޖެހޭނީ ހިދުމަތް ހޯދާ ކަސްޓަމަރުންގެ އަތްމައްޗަށް ދޫކޮށްލާފައިފަ އެވެ.\nވެރިރަށް މާލޭގެ މަގުތައް ތޮއްޖެހުމަށް މެދުވެރިވާ އެންމެ ބޮޑު ސަބަބަކީ މާލެ އަށް ނުތަކާ ވަރަށް އެއްގަމު އުޅަނދު ގެންގުޅުމެވެ. މި ކަން ހައްލު ކުރުމަށް ކިތަންމެ ގަވާއިދުތަކެއް...\nJanuary 05, 2017 19\nބަޔަކަށް ވަޒީފާ ހަމަޖައްސައި އެކަން ފާހަގަކުރަން ދާދި ފަހުން ބޭއްވި ރަސްމީ ބޮޑު ޖަލްސާއެއްގައި އެމީހުންނަށް ނިސްބަތްކޮށް "ކުދިން"ނޭ ބުނާ އަޑު ތަކުރާރުވަމުން ދިޔަ އެވެ. މިކަން ވީ...


Memberun thibenee namehggai, hurihaa kameh sarukaarun!\nމެންބަރުން ނަމެއްގަ، ހުރިހާ ކަމެއް ސަރުކާރު!\nގާނޫން އަސާސީގެ ހަތަރު ވަނަ މާއްދަގައި ވެއެވެ؛ ދިވެހި ދައުލަތުގެ އެންމެހާ ބާރުތައް ފެށިގެން އަންނާނީ ރައްޔިތުންގެ ކިބައިންނެވެ. އަދި އެ ބާރުތައް ދެމި އޮންނާނީ ވެސް ރައްޔިތުން ކިބައިންނެވެ. އެ މާއްދާއާ ޖެހިގެން ދެން ލިޔެފައި އޮންނަނީ، ގާނޫން ހެދުމުގެ އެންމެހާ ބާރުތައް ރައްޔިތުންގެ މަޖިލީހަށް ދީފައި އޮންނަ ޖެހޭ ކަމަށެވެ.\nއެގޮތަށް ލިޔެފައި ވަނީ ސަބަބެއް ނެތި އެއް ނޫނެވެ. ރާއްޖޭގެ ދުސްތޫރީ އޮނިގަނޑު ދިރާސާ ކުރާ ފަރާތްތަކުން ބުނާ ގޮތުގައި ގާނޫން އަސާސީގެ ހަތަރު ވަނަ މާއްދާއަށް އެންމެ ބޮޑަށް އަމަލީ ސިފައެއް ޖައްސާ ތަނަކީ ރައްޔިތުންގެ މަޖިލީހެވެ. އެއީ ސަރުކާރުން ނިންމާ ނިންމުންތަކުގައި، ރައްޔިތުންގެ ހިޔާލާއި ކަމާ ގުޅުން ހުރި ފަރާތްތަކުގެ މަޝްވަރާގެ މަތިން ބަދަލުތައް ގެނެސްގެން އެކަންކަމަށް ރުހުން ދޭ ބަޔަކަށް މަޖިލީސް މެންބަރުން ވާތީ އެވެ. އެއީ ތަހުޒީބު ގައުމުތަކުން އަމަލު ކުރާ ޑިމޮކްރަސީގެ ވެސް ރީތި އާދަ އެވެ.\nއެ ބުރަ މައްސޫލިއްޔަތު ކޮނޑުގައި އެޅުވިފައިވާ 85 މެންބަރުން ރައްޔިތުންގެ މަޖިލީހުގައި ތިއްބެވި ނަމަވެސް އެގޮތަށް އަމަލު ކުރައްވަނީ ކިހާ މެންބަރުންނެއް ކަމާ މެދު މިއަދު ސުވާލު އުފައްދަން ޖެހެ އެވެ. އެއީ މަޖިލީހުގެ ތެރޭގައި މަންޒަރު ވަރަށް ތަފާތެވެ. ރައްޔިތުންގެ މަޖިލީހުގައި ރައްޔިތުންނަށް ވުރެ ބޮޑަށް ސަރުކާރުގެ ހައްގުގައި އަޑު އުފުލާ، ސަރުކާރު ބޭނުންވާ ގޮތަކަށް ހުރިހާ މަސައްކަތްތަކެއް އަންނަނީ ނިންމަމުންނެވެ.\nއެ މައްސަލަ އެންމެ ބޮޑަށް ހޫނުވެގެން ދިޔައީ ޗައިނާ އާއި ދިވެހި ސަރުކާރުން 2015 ވަނަ އަހަރުން ފެށިގެން، ދެ އަހަރާ ބައި ވަންދެއް މަސައްކަތްކޮށްގެން އެކުލަަވާލެވުނު 1000 ސޮފުހާގެ ބޮޑު އެއްބަސްވުމެއް ރައްޔިތުންގެ މަޖިލީހުން އެންމެ 30 މިނެޓު ތެރޭގައި ދިރާސާކޮށް ނިންމާލުމުންނެވެ. އެތަށް ގޮތަކުން ރައްޔިތުންނާ ސީދާ ގުޅުން ހުރި އެ ބޮޑު އެއްބަސްވުން މެންބަރުން ފާސްކޮށްދިނީ "ލޯ މަރާލާފައި" ސަރުކާަރުން ފޮނުވި ގޮތަށެވެ. ކަންތައް އެހާ ހިސާބަށް ދިޔުމުން މަޖިލީސް މެންބަރުންގެ ބޭނުމެއް އެބައޮތްތޯ ވެސް ސުވާަލު އުފެއްދުމުގެ ޖާގަ މިއަދު އެބައޮތެވެ.\nރައްޔިތުން މަޖިލީހުގެ މާލިއްޔަތު ކޮމިޓީގެ ތެރެއިން -- އަހުމަދު ޝުރާއު | އަވަސް\nޕީޕީއެމް އާއި އެމްޑީއޭގެ މެންބަރުންނަށް މިކަން ވަނީ "ގޫގުލް ސްޕީޑުގައި ގެންނަ ތަރައްގީ" އަށެވެ. އަދި މަޖިލީހުގައި ތާރީހުގައި ވެސް ނުކުރެވޭހާ ހަލުވިކޮށް އަދި އުފެއްދުންތެރި މަސައްކަތްތަކެއް ކުރުމަށެވެ. ނަމަވެސް ސަރުކާރުން ފޮނުވި އެއްޗެއް ފޮނުވި ގޮތަކަށް ފާސް ކުރާނަމަ، ބޮޑު ހަރަދުކޮށްފައި މަޖިލީހުގެ އިދާރާއެއް ވަކިން ހިންގުމުގެ ބޭނުމެއް އެބަ އޮތް ހެއްޔެވެ؟ ރައްޔިތުންގެ ހިޔާލާ މަޝްވަރާގެ މަތިން ކަން ކުރަން ތިބޭ ބަޔަކު ސަރުކާރުން ބުނި ކޮންމެ އެއްޗަކަށް "އާދެ ލައްބަ" ކިޔަން ތިބެ، ބޮޑެތި ބިލުތައް ވެސް ތިން ކިޔުން އެއްފަހަރާ އިއްވާލާ އެއް ދުވަސް ތެރޭގައި ދިރާސާކޮށް ހަމަ އެ ދުވަހު ފާސްކޮށްލަން މިހާރު އެއްވެސް ޖެހިލުމެއް ނުވެ އެވެ. ހުރިހާ ކަމެއް ކުރަނީ ސަރުކާރުން ބޭނުންވާ ގޮތަށެވެ. ނަމަވެސް ނަން ވަނީ "ރައްޔިތުންގެ" މަޖިލީހުން ކުރާ މަސައްކަތަކަށެވެ.\nޗައިނާ އާއި ރާއްޖެ ދެމެދު ހެދި މިނިވަން ވިޔަފާރީގެ އެއްބަސްވުމަކީ ސީދާ ގޮތެއްގައި ރައްޔިތުންނާއި އަދި ހާއްސަކޮށް ވިޔަފާރީގައި އުޅޭ ފަރާތަކާ ވަރަށް ބޮޑަށް ގުޅިފައި އޮތް އެއްބަސްވުމެކެވެ. ނަމަވެސް އެ ފަރާތްތަކުގެ މަޝްވަރާ ނުހޯދާތާ، އެނެމެ ކުޑަ މިނުން މަޖިލީސް މެންބަރުންގެ އަތަށް ވެސް އެ އެއްބަސްވުން ނާރަ އެވެ. އަދި ކޮމިޓީގައި އެ އެއްބަސްވުމާ ބެހޭ ގޮތުން ވާހަކަދައްކާލަން ވެސް މެންބަރުންނަށް ފުރުސަތެއް ނުލިބެ އެވެ. ހަމައެކަނި ކުރި ކަމަކީ މިނިސްޓަރު ހާޒިރުކޮށް، އެކަމާ ބެހޭ ގޮތުން ކުރު ތައާރަފެއް ދެއްވީ އެވެ. އެއްވެސް ތަފްސީލު މައުލޫމާތަކާަ ހަމަޔަށް ނުދެ އެވެ.\nއެ މައްސަލާގައި ކަންބޮޑުވުން ފާޅުކޮށް މަޖިލީހުގެ ކުރީގެ ރައީސް އަބްދުﷲ ޝާހިދު ވިދާޅުވީ 1000 ސަފުހާގެ އެއްބަސްވުން އަވަސް އަރުވާލައިގެން ފާސްކޮށްފައިވަނީ މެންބަރުން އެއްބަސްވުމެއް ދައްކާލުމެއް ވެސް ނެތި ކަމަށާއި ކޮމެޓީގައި 10 މިނެޓް، ތަޅުމުގައި ވޯޓު ނެގުމަށް 10 މިނެޓް ކަމަށެވެ. އަދި އެއްވެސް ބަހުސެއް ނެތް ކަމަށާއި އެ ވޯޓުގެ ސައްހަކަމާއެކު ސީރިއަސް ސުވާލުތަކެއް ވެސް އުފެދިފައިވާ ކަމަށް ވެސް ޝާހިދު ވިދާޅުވި އެވެ.\nޝާހިދު އިއްޔެ ކުރެއްވި ޓްވީޓު --\n"މިނިސްޓަރު ސައީދު ވާހަކަފުޅަށް ދިޔަ ވަގުތެއް ކޮމިޓީގެ މުޅި މަަސައްކަތަށް ދިޔައީ. މިނިސްޓަރު ވާހަކަފުޅަށް ފަހު ނިކުމެ ވަޑައިގަތީމާ ވޯޓަށް އަހާ ރުހުން އޮތް ކަމަށް ފާސްކުރީ. ސީދާ އަޅުގަނޑު ގަޑިއެއް ނުބަލަން. ގާތްގަނޑަކަށް 10 ވަރަކަށް މިނެޓް ވާނީ،" ގައުމީ ސަލާމަތުގެ ކޮމިޓީގައި ހިމެނިވަޑައިގަންނަވާ ޖުމްހޫރީ ޕާޓީއަށް ނިސްބަތްވާ ކެޔޮދޫ ދާއިރާގެ މެންބަރު މޫސާ ނިޒާރު އިބްރާހިމް ވިދާޅުވި އެވެ.\nމަޖިލީހުގެ މަސައްކަތްތައް މިފަދަ ގޮތަކަށް ހިނގުމަކީ މިއީ އިއްޔެ އަލަށް ހިނގި ކަމެކޭ ބުނެވޭކަށް ނެތެވެ. މަޖިލީހުގެ ކޮމިޓީތަކުގައި ގިނަ ފަހަރަށް ސަރުކާރުގެ އޮފިޝަލުންނަށް ގުޅައިގެން މުގައްރިރު ކަންކަން ނިންމުމާއި، ބޮޑެތި މުހިންމު ބިލުތައް އެއްގޮތަކަށް ބަލާވެސް ނުލާ އަވަސް އަރުވާލައިގެން ފާސް ކުރާ އެތަށް ފަހަރެއް ދެ އެވެ. އެގޮތުން އަންނަ އަހަރު ބަޖެޓު މަޖިލީހަށް ހުށަހެޅިގެން ދިޔުމުން ވެސް ފެނުނީ އެފަދަ މަންޒަރެކެވެ.\nބަޖެޓު ހުށެޅުމުން މީގެ ކުރިން މެންބަރުން މަސައްކަތް ކުރި ގޮތަށް ވުރެ މި އަހަރު އަދި މާ ގޯހެވެ. ބަޖެޓު ދިރާސާ ކުރުމަށް 10 ދުވަހުގެ މުއްދަތެއް ކަނޑައެޅި އިރު އެ ދިރާސާ ކުރުމަށް ކޮމިޓީއަށް ހަމައެކަނި ހާޒިރު ކުރީ ބަޖެޓު ހުށަހެޅުއްވި، ފިނޭންސް މިނިސްޓަރު އެކަންޏެވެ. މުޅި ދައުލަތުން އެއް އަހަރަށް ކުރާ ހަރަދުތައް ކަނޑައެޅިގެން ދިޔަ އިރު އެހެން އެއްވެސް ބައެއް ގެނެސް މަޝްވަރާކޮށްލުމުގެ ވިސްނުމެއް ނުގެންގުޅެ އެވެ. ބަޖެޓާ ގުޅިގެން މިނިވަން މުއައްސަސާތަކުން ވެސް ގިނަ ކަންބޮޑުވުންތަކެއް ހުށަހެޅުމުން އެކަން ވެސް ފިނޭންސް މިނިސްޓަރަށް ފޯނުން ގުޅާލައިގެން ހަދާނެ ގޮތެއް ސުވާލުކޮށް ނިންމާލީ އެވެ. އެމްއެމްއޭގެ ގަވަނަރެއް ނުވަތަ އޮޑިޓާ ޖެނަރަލެއް ވެސް ހާޒިރެއް މިފަހަރު ނުކުރެ އެވެ. ސަރުކާރުން ފޮނުވި ގޮތަށް ފާސްކޮށްލީ އެވެ.\n"މިހާތަނަށް ވެސް ސަރުކާރުން ބަޖެޓުގައި ލަފާ ކުރާ ގިނަ ކަންކަންް އަހަރު ނިމޭއިރު ނުވެފައި އޮންނަނީ، މެންބަރުން ތިބެނީ ސަރުކާަރާ ކުރީބައިގަ މަޝްވަރާކޮށްގެން ސަރުކާރުން ބޭނުންވާ ގޮތަށް ބަޖެޓު ފާސް ކުރަން ނިންމައިގެން، އެއްވެސް ބަދަލެއް ނުގެނެސް ހުރި ގޮތަށް ފާސް ކުރަން ހިފާފައި، ބަޖެޓަކީ ކުރާ އަންދާޒީ ހިސާބުތަކެއް ކަން އަޅުގަނޑު ވެސް ގަބޫލު ކުރަން ނަމަވެސް އެއްވެސް ވަރަކަށް ދިމާ ނުވާ އެއްޗެއް ދިރާސާ ކުރަނީއޭ ކިޔާފަ ވަގުތު ހޭދަ ކުރަނީ ކީއްކުރަން، އަދި ބައެއްގެ މަޝްވަރާއެއް ލަފައެއް ނުހޯދަންޏާ ކީއްކުރަން ކޮންމެ އަހަރަކު މަޖިލީހަށް ބަޖެޓު ފޮނުވައިގެން ފާސް ކުރަންވީ ވެސް، ހުރި ގޮތަކަށް ސަރުކާރުން ހަރަދު ކުރީމަ ނިމުނީނު، މިހާރު ވެސް ހަދަނީ ބޭނުން އެއްޗެއް، އަންދާޒާ ކުރާ އެއްވެސް ކަމެއް ހާސިލެއް ނުވޭ، މުޅިން ގޯހުން ގޯހަށް ހުރިހާ ކަމެއް ދަނީ،" އަވަސްއާ ވަހަކަދެއްކި އިދިކޮޅު މަޖިލީސް މެންބަރަކު ވިދާޅުވި އެވެ.\n"ޓީވީތަކާއި ނޫސްވެރިން ހުރީމަ ބައެއް ފަހަރު ކަންދައްކަން މަސައްކަތެއް ކޮށްފާނެ، ނަމަވެސް އެއްވެސް ބަދަލެއް ސަރުކާރުގެ ރުހުމަ ނުލާ ނުގެންނާނެ، ފޯނުން ވައިބަރުން ވިޔަސް ކޮންމެވެސް ގޮތަކަށް ސަރުކާރުގެ ހުއްދައާ ލައިގެން މެންބަރުން އެއްވެސް ކަމެއް ކުރާނީ، ސަރުކާރުން ހިތް ހަމަ ނުޖެހޭ ގޮތަށް ކަމެއް ގޮސްފިއާ އެ ދިޔައީ ދުވަސް، ސަރުކާރުގެ ހިޔާލާ ކުޑަކޮށް ތަފާތުވިޔަސް އެ ވަރުގެ ނުބައި މީހަކު ނުހުންނާނެ،" ސަރުކާރުގައި ވަރަށް އިސްކޮށް އުޅުމަށް ފަހު އިދިކޮޅު ފަރާތްތަކާ ގުޅިވަޑައިގަތް މެންބަރަކު ވިދާޅުވި އެވެ.\nކަން މިހެން އޮތް ނަމަވެސް މީގެ އަނެއް ފަޅި ވެސް އޮވެ އެވެ. އެއީ ހަގީގަތުގައި ބުނާނަމަ މަޖިލީސް މެންބަރުންނަށް އެ ނޫން އިތުރު އެއްވެސް ގޮތެއް ނެތީ އެވެ. ސަރުކާރުން ބޭނުންވާ ގޮތަށް ޕާޓީން އިން ތްރީ ލައިން ވިޕެއް ނެރެފައި ވަނިކޮށް، އެއާ ހިލާފަށް އެއްވެސް މެންބަރަކު ވޯޓެއް ލައިފި ނަމަ އެ މެންބަރެއްގެ ގޮނޑި ގެއްލުމުގެ ފުރުސަތު އެބަ އޮތެވެ. އަނެއްހެން ބުނާނަމަ ހުރިހާ މެންބަރުން ތިބީ ސަރުކާަރުގެ އަތްދަށުގަ އެވެ. ބާރުތައް އޮތީ ސިޔާސީ ޕާޓީގެ ސުލޫކީ ކޮމިޓީ އަތުގަ އެވެ. މެންބަރުންނަށް ކުރެވެން އޮތް ހަމައެކަނި ކަމަކީ "އާަދެ ލައްބަ" ކިޔާލަ ކިޔާލާ ތިބުމެވެ.\n"މިހާރު ވެސް ސަރުކާރާ ޑީލު ނުހަދައިގެން ފަހަރަކު މެންބަރެއްގެ ގޮނޑި އެ ގެއްލުވާލަނީ، އެހެންވީމަ އަދި ސަރުކާރުން ކުރަން އުޅޭ މަސައްކަތަކަށް ހުރަސް އެޅިދާނެ އެއްވެސް ކަމެއް މެންބަރަކަށް ކޮށްލުމުގެ ފުރުސަތު ދޭނެ ހެން ހީވޭތަ، އެއީ ރައްޔިތުންގެ ހިޔާލެއް ކަމުގައިވީ ނަމަވެސް ސަރުކާރުން އެ ޖާގައެއް ނުދޭނެ، ރައްޔިތުން މަޖިލީހުގެ މެންބަރުންނަށް ވިޔަސް ޖެހޭނީ ސަރުކާރު ބޭނުން ކަމެއް ކުރަން، ރައްޔިތުން މަޖިލީހުގެ ނަން ވެސް ސަރުކާރުގެ މަޖިލީހަށް ބަދަލު ކުރާ ވަރުވެއްޖެ،"\nމަޖިލީހުގެ ބާރު އަދިވެސް އޮތީ ސަރުކާަރު މެންބަރުންގެ އަތުގަ އެވެ. ނަމަވެސް ސަރުކާރުން ބޭނުންވާ ގޮތަކަށް ރައްޔިތުންގެ އެއްވެސް ހިޔާލަކާ ނުލާ ހުރިހާ މަސައްކަތްތައް ކުރުން އެއީ ރަނގަޅު ގޮތް ހެއްޔެވެ؟ ސަރުކާރުން "ޖަހާހާ ބެރަކަށް ނަށަން" ތިބޭ ބަޔަކަށް މަޖިލީސް މެންބަރުން ވަނީ ވެފަ އެވެ. މަޖިލީހުގެ ތަޅުން ވެސް ސިޔާސީ ހަރުގެއަކާ ވަކި ތަފާތެއް ނެތެވެ. އެއީ މަޖިލީސް މެންބަރުންގެ އަމަލު ކުރަން ޖެހޭ ގޮތް ނަމަ އެ މެންބަރުން ތިބުމުގެ ބޭނުމަކީ ކޮބާ ހެއްޔެވެ؟


Vote ge kurin A380 Rajje ah jassaane: Raees\nވޯޓުގެ ކުރިން އޭ380 ރާއްޖެއަށް ޖައްސާނެ: ރައީސް\nރައީސް ޔާމީން، ރ. މީދޫގައި ރައްޔިތުންނާ ވާހަކަފުޅު ދައްކަވަނީ.\nމި މަހުގެ 23 ވަނަ ދުވަހު ބާއްވާ ރިޔާސީ އިންތިހާބުގެ ކުރިން އެންމެ ބޮޑެތި މަތިންދާ ބޯޓު، އޭ380 ވެލާނާ އިންޓަނޭޝަނަލް އެއާޕޯޓް (ވީއައިއޭ) ގައި ޖައްސަން ފަށާނެ ކަމަށް ރައީސް އަބްދުﷲ ޔާމީން މިއަދު ވިދާޅުވެއްޖެ އެވެ.\nއދ. މާމިގިލީގެ ނަރުދަމާ އިފްތިތާހުކޮށްދެއްވައި އެރަށުގެ ރައްޔިތުންނާ ބައްދަލުކުރައްވައި ވާހަކަފުޅު ދައްކަވަމުން ރައީސް ވިދާޅުވީ، ރާއްޖޭގެ ތަރައްގީ އާ ހަރުފަތަކަށް ގެންދެވިއްޖެ ކަމަށެވެ. ވެލާނާ އިންޓަނޭޝަނަލް އެއާޕޯޓަށް ދުނިޔޭގެ އެންމެ ބޮޑެތި ބޯޓް ޖައްސަން ތައްޔާރުވުމަކީ އޭގެ މިސާލެއްގެ ގޮތުގައި ރައީސް ސިފަ ކުރެއްވި އެވެ.\nގައުމަށް އަންނަ ބަދަލުތަކާއި ދޭތެރޭގައި ކުދިބޮޑު އެންމެން، ޒުވާނުންނާއި ޓީޗަރުންނާއި ކަމުވޮށިގެންވާ މީހުން ވިސްނަންޖެހޭ ކަމަށް ރައީސް ވިދާޅުވި އެވެ. އަދި އިހު ހުރި ބޯދާ ވިސްނުން ދޫކޮށް ފުދުންތެރި ރާއްޖެއަކަށް ގައުމު ހެދުމަށް އަތްތައް ދީލާލަންޖެހޭ ކަމަށެވެ.\nއެމަނުކުފާނު ވިދާޅުވީ، ވަކި ފިކުރެއްގައި ގުޑާނުލެވިގެން ތިބެންޖެހޭ ވަގުތު ފާއިތުވެގެން ގޮސްފި ކަމަށެވެ. ތަރައްގީގެ އާ ޒަމާނަކަށް އެންމެން އެކުގައި އެމަނިކުފާނާއެކު ވާސިލުވުމަށް ވިސްނުމުން ޖާގަ ފަހިކުރަންވީ ވަގިތު މިއޮތީ އައިސްފައި ކަމަށެވެ. އެ ތަރައްގީ ކުރިއަށް އޮތް ދުވަސްތަކުގައި ދިވެހިންނަށް ގެނެސްދެއްވާނެ ކަމަށް ރައީސް ވިދާޅުވި އެވެ.\n"މުޅި ރާއްޖެ އެކީ އެބަޖެހޭ ހިއްލައިލެވެން. އިގްތިސޯދީގޮތުން، އިޖްތިމާއީ ގޮތުން، އަބަފު މީހުން ގާތު ސަލާން ނުޖަހާ ބަޔަކު އުޅޭ މުރުއްވަތްތެރި ރައްޔިތަކު އުޅޭ ދައުލަތަކަށް ރާއްޖެ ވާން އެބަޖެހޭ. އެކަން ކުރަންޖެހެނީ ދައުލަތުގެ އުފެއްދުންތެރިކަން މިހާރު މިއޮތް ވަރަށްވުރެ އުފުލާލައިގެން،" ރައީސް ވިދާޅުވި އެވެ.\nރައީސް ވިދާޅުވީ، ރާއްޖެ ތަރައްގީކުރުމަށް ލޯނު ނެގުމުން ރާއްޖެ ދަރުވާލާފައިވާ ކަމަށް އިދިކޮޅުން ބުނަމުން ދާއިރު އެ ލޯނުތަކުގެ ސަބަބުން ގެނެވުނު ތަރައްގީއިން ރައްޔިތުންނާއި ގައުމަށް ލިބިގެންދިޔަ ކުރިއެރުމާއި ފަސޭހަ ނުފެންނަ ކަމަށެވެ. މިއަދު ދިވެހި ރައްޔިތުންގެ ޖީބަށް ފައިސާ ލިބޭ ކަމަށް ރައީސް ވިދާޅުވި އެވެ. އަދި ސަރުކާރުގެ ކުންފުނިތައް އާމްދަނީ އިތުރުކުރަން ފަށައިފި ކަމަށާއި އޭގެ ސަބަބުން މީހުންނަށް ވެސް އެ މުއްސަނދިކަން ލިބެމުންދާކަމަށް ވިދާޅުވި އެވެ. އެހެންކަމުން ދިވެހި ދައުލަތް މިއަދު އޮތީ މުއްސަނދިވެފައިކަމަށް އެމަނިކުފާނު ވިދާޅުވި އެވެ.\n"ތަރައްގީ މިތަނަށް އައިސް އޮތްގޮތް ބަލާލާފަ ވިސްނާލަން އުނދަގޫހެއްޔޭ މީގެ ކުރިން އޮތީ7މިލިއަނޭ. މިހާރު އޮތީ 260 މިލިއަނޭ. ބުނީމަ ތަރައްގީއައީ ކިހިނެއްކަން އެނގޭނެ. މީގެ ކުރީގަ އަޅުގަނޑުމެންގެ ރިޒާވްގައި ހުރީ ވަރަށް ކުޑަކުޑަ އަދަދެއްގެ ފައިސާކޮޅެއް. ދުއިސައްތަ ވަރަކަށް މިލިއަން ޑޮލަރު ނެތް. މިއަދު އަޅުގަނޑު މި ދެއްކީ މިއޮތް ބޮޑު ދަރަނި ދައްކައި، އެމްޑީޕީ ސަރުކާރު ނިމުނު އިރުގައި 29 ހާސް މިލިއަން. ދެ އަހަރު ބައިގައި ޖުމްލަ ރާއްޖެއަށް ލިބޭ އާމްދަނީ. އެ އަދަދުން އޮތީ ދަރައި. އެ އަދަދު ފިލުވިއްޖެ. އޭގެ އިތުރަށް އާ މަޝްރޫއުތަކެއް ހިންގައްޖެ،" ރައީސް ވިދާޅުވި އެވެ.\nތަރައްގީއާ ތަހުޒީބާއި ކުރިއެރުމުގެ ވާހަކަތައް އެމަނިކުފާނަށް ދެއްކުނަސް އިދިކޮޅު ފަރާތްތަކަށް ރައްޔިތުންގެ ކުރިމަތީގައި މި ވާހަކަތައް ދެއްކޭނެ ފެންވަރެއް ނުހުންނާނެ ކަމަށެވެ. އަދިވެސް ދެންވެސް ރައްޔިތުންނަށް ވޭނުންވާ ކުރިއެރުމާއި ތަރައްގީ ހޯދައިދެވޭނީ، އަދި ހޯދައިދޭނީ ވެސް އެމަނިކުފާނު ކަމަށް ވެސް ވިދާޅުވި އެވެ.\n"މިއަދު މި ދައްކަނީ އޭ 38 ރާއްޖޭގެ އެއާޕޯޓަށް ޖައްސާ ވާހަކަ އެހެންވީމަ ނެތެއް ނޫންތޯ އިތުރަށް ދައްކާނެ ވާހަކައެއް،" ރައީސް ވިދާޅުވި އެވެ.\nރައީސް އަބްދުﷲ ޔާމީން ވެލާނާ އިންޓަނޭޝަނަލް އެއާޕޯޓް\nބޮޑު ބޯޓް ގައުމީ ޓީމާއެކު އާ ރަންވޭގައި ޖައްސައިފި


Muhssandhin Kaiveni Kuranvee Fudhuntherikan Kuda Meehunnai - Indonesia Culture Minister - Vaguthu\nކޮވިޑް-19: ބަލި ފެތުރުން ހުއްޓުމަކަށް ނާދޭ، ފައްސިވާ މީހުންގެ އަދަދު އިތުރުވަނީ - 21 ގަޑިއިރު ކުރިން\nމުއްސަނދިން ކައިވެނި ކުރަންވީ ފުދުންތެރިކަން ކުޑަ މީހުންނާއި - އިންޑޮނޭޝިއާ ކަލްޗާ މިނިސްޓަރ\nއިންޑޮނޭޝިއާގެ ކަލްޗަރ މިނިސްޓަރ މުހަދްޖިރް އެފެންޑީ: ފޮޓޯ މީސްމީޑިއާ\nގައުމުގެ ފަގީރުކަމުގެ ނިސްބަތް ކުޑަކުރަން މުއްސަނދިން ކައިވެނި ކުރަންވީ، ފުދުންތެރިކަން ކުޑަ މީހުންނާއި ކަމަށް އިންޑޮނޭޝިއާގެ ކަލްޗަރ މިނިސްޓަރ މުހަދްޖިރް އެފެންޑީ ވިދާޅުވެއްޖެއެވެ.\nއޭނާ ވިދާޅުވީ ފުދުންތެރިކަމާއި، ލިބޭ އާމްދަނީ ތަފާތު ދެ މީހަކު ކައިވެނި ކުރުމަކީ ފަގީރުކަން ކުޑަވެ، ހަމަޖެހުން އިތުރުވެގެންދާނެ ކަމެއް ކަމަށެވެ.\nއޭނާ ވަނީ ކައިވެނި ކުރަން ޖެހެނީ އެއްފެންވަރެއްގެ މީހުންގެ މެދުގައި ކަމަށް ދައްކަން މަސައްކަތް ކުރަނީ، ސަޤާފަތުގެ ގޮތުން ކަމަށާއި، އެއީ ދީނީ ކަމެއް ނޫން ކަމަށް ނޫން ކަމަށް ބުނެފައެވެ.\n"ފަގީރު އާއިލާތަކުގެ މީހުން ފަގީރު މީހުންނާއި ކައިވެނި ކުރީމަ ވާގޮތަކީ އެ ފަގީރުކަން އެގޮތުގެ މަތީގައި ދެމިގެން ދަނީ. ފަގީރު އާއިލާތަށް އިތުރުވަނީ. އިންޑޮނޭޝިއާގެ މައްސަލައަކީ މިއީ." މުހާދްޖިރް ވިދާޅުވިއެވެ.\nއިންޑޮނޭޝިއާގެ ތައުލީމީ ވުޒާރާއިން ހާމަކުރާ ގޮތުގައި، އެ ގައުމުގެ ފަގީރު އާއިލާތައް ދިރިއުޅޭ ގޭބިސީތަކުގެ އަދަދު5މިލިއަނަށް އަރައެވެ.\nއިންޑޮނޭޝިއާގެ ގޭބިސީތަކުގެ ޖުމްލަ އަދަދު 57.1 މިލިއަން އަށް އަރައެވެ. އޭގެ ތެރެއިން 9.4 އިންސައްތަ ގޭބީސީތައް ނުވަތަ5މިލިއަން ގޭބިސީ އަކީ ފަގީރު މީހުން ދިރިއުޅެ ގޭބިސީތައް ކަމަށް ތަފާސް ހިސާބުތަކުން ހާމަވެއެވެ.\nވޯލްޑް ބޭންކުން ވަނީ އިންޑިއާގެ 115 މިލިއަން މީހުންނަކީ މެދު ފަންތީގެ ދިރިއުޅެމެއް އުޅެމުންދާ އެންމެ އެދެވޭ އާމްދަނީއެއް ނުލިބޭ ބައެއް ކަމަށް ރިޕޯޓްކޮށްފައެވެ. އެއީ އިންސައްތައިން ބަލާނަމަ އިންޑޮނޭޝިއާގެ 45 އިންސައްތައެވެ.\nއެެހެންނަމަވެސް ފާއިތުވި 15 އަހަރު ދުވަސް ތެރޭގައި އިންޑޮނޭޝިއާ އަށް ދިމާވެފައިވާ ފަގީރުކަމުގެ މައްސަލަ ހައްލުކުރަން ގިނަ މަސައްކަތްތަކެއް އެ ޤައުމުން ކޮށްފައިވާކަން ވޯލްޑް ބޭންކުން ފާހަގަކުރެއެވެ. އެގޮތުން މިދިޔަ 15 އަހަރު ތެރޭގައި އެ ޤައުމުން ވަނީ އެ ޤައުމުގައި ތިބި ފަގީރުންގެ ނިސްބަތް 10%އަށް އިތުރުކޮށް، މެދު ފަންތީގެ އާމްދަނީ އެއް ލިބޭ ފަރާތްތަކުގެ ނިސްބަތް7ޕަރސަންޓުން 20 ޕަރސަންޓަށް އިތުރުކޮށްފައެވެ.\nއިންޑޮނޭޝިއާގެ އަމާޒަކީ އެ ގައުމުގެ ފަގީރުންގެ އިންސައްތަ 0% އަށް ދަށްކުރުމެވެ.


ފެނަކައިން އިޔާދަކުރަނިވި ހަކަތައިން ކަރަންޓު އުފެއްދުމުގެ ބޮޑު...\nއިޔާދަކުރަނިވި ހަކަތައިން ކަރަންޓު އުފެއްދުން\nފެނަކައިން އިޔާދަކުރަނިވި ހަކަތައިން ކަރަންޓު އުފެއްދުމުގެ ބޮޑު މަޝްރޫއެއް، ތެލުގެ ހަރަދުން 47.5 މިލިއަން ސަލާމަތް ކުރެވޭނެ!\nކަނޑައަޅާފައިވާ އެހެން ރަށްރަށުގައި 12 މެގަވޮޓްގެ ސޯލާ ޕީވީ އިންސްޓޯލްކުރެވިގެންދާނެ\nމި މަޝްރޫއުގެ ދަށުން 150 ކިލޯވޯޓުގެ ސޯލާ ޕީވީ ޅ. އޮޅުވެލިފުށީގައި އިންސްޓޯލްކުރެވިގެންދާނެ\nއެ މަޝްރޫއުގެ މަސައްކަތް 18 މަސް ދުވަހުގެ ތެރޭގައި ނިންްމާލެވޭނެ\n10 އޮކްޓޯބަރ 2020 | ހޮނިހިރު 21:22\nޅ. އޮޅުވެލިފުށީގައި ފަށައިގަތް މަޝްރޫއުގެ މަސައްކަތް ކުރިއަށްދަނީ\nރައީސް އިބްރާހިމް މުހައްމަދު ސޯލިހްގެ ސަރުކާރުގެ ރިޔާސީ ވައުދުތަކުގެ ތެރޭގައި އެންމެ މުހިންމު އިސްކަމެއްދެއްވި އެއް ވައުދަކީ ކަރަންޓުގެ އަގު ހެޔޮކުރުމުގެ ވައުދު އެވެ. އެ ވައުދުގެ ދަށުން، މާލެ އާއި އަތޮޅުތެރޭގެ ކަރަންޓުގެ އަގުތައް އެއް ހަމަކޮށްފައިވާއިރު، ދާއިމީގޮތެއްގައި ކަރަންޓުގެ އަގު ހެޔޮކުރުމަށް އިޔާދަކުރަނިވި ހަކަތައަށް ބަދަލުވުމަކީ ސަރުކާރުގެ އެއް އަމާޒު އެވެ. އެކަމަކީ ކަރަންޓުގެ އަގު ހެޔޮކުރުމަށް ކުރާ މަސައްކަތެއްގެ އިތުރުން، ޖައްވަށް ބޭރުކުރާ ވިހަ ގޭސްތައް މަދުކުރުންވެސް ސަރުކާރުގެ އަމާޒުގެ ތެރޭގައި ހިމެނެ އެވެ.\nސަރުކާރުގެ އެ އަމާޒުތަށް ހާސިލްކުރުމަށް ސަރުކާރުގެ ސަތޭކަ އިންސައްތަ ހިއްސާވާ ކުންފުނި، ފެނަކަ ކޯޕަރޭޝަނުން ގިނަ މަސައްކަތްތަކެއް ކުރަމުން އަންނައިރު، ހޮނިހިރު ދުވަހު އެ ކުންފުނިން ވަނީ އިޔާދަކުރަނިވި ހަކަތައިގެ ބޮޑު މަޝްރޫއެއް ފަށައިގެންކަން ހާމަކޮށްފަ އެވެ. ޅ. އޮޅުވެލިފުށީގައި ފަށައިގެން އެ މަޝްރޫއުގެ މަސައްކަތް 18 މަސް ދުވަހުގެ ތެރޭގައި ނިންްމާލެވޭނެކަމަށް ފެނަކަ ކޯޕަރޭޝަނުން ބުނެ އެވެ.\nމި މަޝްރޫއުގެ ދަށުން 150 ކިލޯވޯޓުގެ ސޯލާ ޕީވީ ޅ. އޮޅުވެލިފުށީގައި އިންސްޓޯލްކުރެވިގެންދާނެ އެވެ. އަދި މި މަޝްރޫއު ކުރިއަށްގެންދިއުމަށް ކަނޑައަޅާފައިވާ އެހެން ރަށްރަށުގައި 12 މެގަވޮޓްގެ ސޯލާ ޕީވީ އިންސްޓޯލްކުރެވިގެންދާނެ އެވެ.\nފެނަކަ ކޯޕަރޭޝަންގެ މެނޭޖިންގ ޑިރެކްޓަރ އަހުމަދު ސައީދު ވިދާޅުވީ މި ޕްރޮޖެކްޓުގެ ދަށުން 18 މަސް ދުވަހުގެ ތެރޭގައި 12 މެގަވޮޓްގެ ސޯލާ ޕީވީ އިންސްޓޯލްކުރެވި، ތެލުގެ ހަރަދުން އަހަރަކު 47.5 މިލިއަން ރުފިޔާ ސަލާމަތްކުރެވިގެންދާނެ ކަމަށެވެ. އަދި ޖައްވަށް ބޭރުކުރާ ވިހަ ގޭހެއްކަމަށްވާ ކާބޮން ޑައިއޮކްސައިޑް (Co2) އަހަރެއްގެ މައްޗަށް 16.5 ޓަނު މަދުކުރެވިގެންދާނެކަމަށް ސައީދު ވިދާޅުވި އެވެ.\nއިޔާދަކުރަނިވި ހަކަތައިން ކަރަންޓު އުފައްދާ މިންވަރު އިތުރުކުރެވުމުން، ތެލަށް ކުރާ ހަރަދު ބޮޑުތަނުން ދަށްކުރެވި، ކަރަންޓު ޔުނިޓެއްގެ އަގު ބޮޑު ތަނުން ހެޔޮކުރެވިގެންދާނެ އެވެ. އަދި އެކަމުގެ ސަބަބުން ދައުލަތުގެ ރިޒާވަށްވެސް ރަނގަޅު އަސަރުތަކެއްކޮށް، އިޤްތިސާދަށް ބޮޑެތި ފައިދާތަކެއް ކުރާނެ އެވެ. އައު ސަރުކާރުގެ އަމާޒަކީ ދެމެހެއްޓެެނިވިިގޮތެއްގައި ތެލަށް ބަރޯސާވާ މިންވަރު ކުޑަކޮށް، ކަރަންޓު އަގު ހެޔޮކުުރުންކަމަށް، ރިޔާސީ އިންތިހާބުގެ ކެމްޕޭންގެ ތެރޭގައި ރައީސް އިބްރާހިމް މުހައްމަދު ސޯލިހްވެސް ވިދާޅުވެއިވެއެވެ.


Beyhuge sababun beeruvi mahsala gai7million Rf ge badhaleh dheyn SC in hukum kohfi\nބީރުވި މައްސަލާގައި ހަތް މިލިއަންގެ ބަދަލެއް ދޭން ހުކުމްކޮށްފި\nބޭހުގެ ސަބަބުން ކަންފަތުގެ އިވުން ގެއްލުނު ކުއްޖާ އަދި އޭނާގެ ބައްޕަ --\nތިން އަހަރުގެ އަންހެން ކުއްޖަކަށް ގދ. ތިނަދޫ ހޮސްޕިޓަލުން ދިން ބޭހަކާ ގުޅިގެން އޭނާގެ ކަންފަތުގެ އިވުން ގެއްލި ބީރުވި މައްސަލާގައި 7.1 މިލިއަން ރުފިޔާ ބަދަލުގެ ގޮތުގައި ދިނުމަށް ދައުލަތުގެ މައްޗަށް މިއަދު ސުޕްރީމް ކޯޓުން ހުކުމްކޮށްފި އެވެ.\nމިކަން ހިނގާފައިވަނީ 2007 ވަނަ އަހަރުގެ ތެރޭގަ އެވެ. މައްސަލަ ސުޕްރީމް ކޯޓުން ނިންމާފައިވަނީ ދަރިފުޅުގެ ހައްގުގައި އިންސާފު ހޯދުމަށް ކުއްޖާގެ ބައްޕަ ހިނގާތާ އެތައް އަހަރެއް ފަހުންނެވެ. މައްސަލާގައި ދައުލަތާ ދެކޮޅަށް އޭރުގެ މަދަނީ ކޯޓުގައި ދައުވާކުރީ ކުއްޖާގެ ބައްޕަ ގދ. ފަރެސް، ހަނދުވަރީގެ އަހުމަދު އިހުސާން އެވެ.\nބަދަލު ނަގައިދިނުމަށް އޭނާ ހުށަހެޅި މައްސަލާގައި މަދަނީ ކޯޓުން ހުކުމްކުރީ ދައުލަތާ އެއްކޮށެވެ. އެ ހުކުމް، އިހުސާން ހައިކޯޓުގައި އިސްތިއުނާފުކުރުމުން އެ ކޯޓުން ވެސް މައްސަލަ ނިންމީ ބަދަލު ނަގައިދޭނެ ތަނެއް ނެތް ކަމަށެވެ. ދައުލަތުން ބުނަނީ އެ މައްސަލާގައި ކުއްޖާ ބެލި ޑޮކްޓަރުގެ އިހުމާލެއް ނެތް ކަމަށެވެ.\nތިނަދޫ ހޮސްޕިޓަލަށް ތިން އަހަރުގެ ކުއްޖާ ގެންދިޔައީ ހުން އައިސް، އަތް ދުޅަވާތީ އެވެ. އެ ހޮސްޕިޓަލުން ކުއްޖާއަށް އެޓެންޑްވީ ޑރ. ޕައުލް ކިޔާ ޑޮކްޓަރެކެވެ. އޭނާ ވަނީ ކުއްޖާއަށް ޖެންޓަމައިސިން ކިޔާ އެންޓިބައޮޓިކެއް ދީފަ އެވެ. އެ ބޭހަކީ އިންފެކްޝަންތަކާ ގުޅިގެން ވަރަށް އާންމުކޮށް ދީ އުޅޭ ބޭހެކެވެ. ނަމަވެސް އެ ބޭހުގައި ސީރިއަސް ސައިޑް އިފެކްޓްސްތަކެއް ހުރެ އެވެ. އެގޮތުން ވަކި ވައްތަރެއްގެ ޖީންއެއްގެ ހުންނަ މީހުންނަށް ރަނގަޅު މިންވަރަށް ބޭސް ދޭ ހާލަތުގައި ވެސް އިވުން ގެއްލުމުގެ ބިރު އޮވެ އެވެ. އެއީ 17 ޕަސެންޓް މީހުންނެވެ.\nނަމަވެސް ލަންކާއިން ހެދި ކުއްޖާގެ ޓެސްޓަކުން ދައްކާ ގޮތުގައި އޭނާއަކީ އެ ޖީންގެ ކުއްޖެއް ނޫނެވެ. އެހެންވީއިރު އޭނާއަށް ރަނގަޅަށް ބޭސް ދީފައިވާ ހާލަތުގައި އިވުން ގެއްލުމަކީ ނެތް ހާލަތެއްކަން ޝަރީއަތުގައި ވަނީ ފާހަގަކޮށްފަ އެވެ. މި މައްސަލާގައި ހަދާފައިވާ އެސްޕާޓް ރިޕޯޓްގައިވާ ގޮތުން ކުއްޖާއަށް ބޭސް ދީފައިވަނީ ރަނގަޅު މިންވަރަށެވެ. ނަމަވެސް ބޭސް ދީފައިވަނީ ގޯސްކޮށް ކަމަށް ކުއްޖާ، މާލެ ގެނެސް ދެއްކި ޑޮކްޓަރު ބުނެފައިވާ ކަމަށް ބައްޕަ ވަނީ ބުނެފަ އެވެ. އޭގެ ލިޔުންތައް ވެސް ހުށަހެޅި އެވެ.\nއެ ބޭސް ދޭން ޖެހެނީ ބަރުދަން ބެލުމަށްފަހު ކަމާއި ބަރުދަނާ ނުގުޅޭ ވަރަށް ޑޯސް މަތިކޮށްފިނަމަ އޭގައި ގެއްލުމެއް ވެދާނެ ކަމަށް ދިރާސީ ރިޕޯޓްތަކުގައިވެ އެވެ.\nމައްސަލާގައި މިއަދު ސުޕްރީމް ކޯޓުން އިއްވި ހުކުމްގައި ފާހަގަކުރި ގޮތުގައި ކުއްޖާ ހޮސްޕިޓަލަށް ގެންދިޔުމުން އޭނާއަށް ޖެންޓަމައިސިން ދޭން ޑޮކްޓަރު އިރުޝާދުދީފައިވަނީ ކުއްޖާގެ ބަރުދަން ބެލުމެއް ނެތިކަން އެނގެން އޮވެ އެވެ. އެއީ އެއްވެސް ރިކޯޑެއްގައި އޭނާގެ ބަރުދަން އައިސްފައިނުވާތީ އެވެ. އޭގެއިތުރުން އެ ބޭހާ ގުޅޭ މައުލޫމާތާއި ބޭސް ދޭންވީ ގޮތުގެ އިރުޝާދު ބެލެނިވެރިންނާ ހިއްސާކޮށްފައިނުވާކަން ވެސް އެނގޭ ކަމަށެވެ.\nބެކްޓީރިއާ އިންފެކްޝަނަށް ޖެންޓަމައިސިން ޑޮކްޓަރު ދީފައިވާއިރު ކުއްޖާގެ އިއްވުން ގެއްލެން ފެށީ އޭގެ ފަހުންނެވެ. އެކަން ބެލެނިވެރިންނަށް ފާހަގަވެގެން ޑޮކްޓަރުގެ ސަމާލު ކަމަށް ގެނައުމުން އެ ބޭސް ދިނުން ހުއްޓާލިކަން އެނގެން ވެސް އޮވެ އެވެ. ކުއްޖާގެ އޮޕަރޭޝަނެއް ވެސް ތިނަދޫ ހޮސްޕިޓަލްގައި ކުރި އެވެ. އެއީ އޭނާގެ އަތުގެ ހަމުގެ ދޭތެރޭގައި ދޮސް ހުރި ކަމަށް ޑޮކްޓަރަށް ބެލެވޭތީ އެވެ. ނަމަވެސް އޮޕަރޭޝަންކޮށް ނެގި ސާންޕަލްތަކުން ދޮސް ފެނިފައިނުވާ ކަމަށް ރިޕޯޓްތަކުގައިވެ އެވެ. ނަމަވެސް އޭގެ ޓެސްޓްތަކެއް ހެދި ކަމެއް އަދި އޭގެ ފަހުން ކުއްޖާގެ ލޭގެ ޓެސްޓްތަކެއް ވެސް ހަދާފައިވާ ކަމެއް ފެންނަން ނެތްކަން ވެސް ހުކުމްގައި ފާހަގަކުރި އެވެ. އެހެންވީއިރު މި މައްސަލާގައި ޑޮކްޓަރުން އަމަލު ކުރަން ޖެހޭ ޕްރޮފެޝަނަލް މިންގަނޑުތަކާ އެއްގޮތަށް އަމަލުކޮށްފައިވާ ކަމަށް ގަބޫލު ނުކުރެވޭ ކަމަށް ހުކުމްގައި ކަނޑައެޅި އެވެ.\nކުއްޖާގެ އޮޕަރޭޝަނަށްފަހު ހާލު ރަނގަޅުވާން ފެށުމުން އޭނާ އެ ހޮސްޕިޓަލުން ދޫކޮށްލި އެވެ. އެކަމަކު، އޭނާގެ އިއްވުމުގެ މައްސަލަތަކެއް ހުރުމުން ކަރުން މަތީގެ ޑޮކްޓަރަށް ދެއްކުމަށް ލަފާ ދީފައި އޮތެވެ. މައްސަލައެއް ނޫޅޭނަމަ އެ ލަފާ ދޭން ޖެހޭ ސަބަބެއް ނެތް ކަމަށް ޝަރީއަތުގެ މަޖިލީހުގައި އިހުސާން ސުވާލު އުފައްދާފައިވެ އެވެ.\nމިފަދަ މައްސަލައެއްގައި ސުޕްރީމް ކޯޓުން އިއްވި ފުރަތަމަ ހުކުމްގައި ބުނި ގޮތުގައި ސިއްހީ އިހުމާލުގެ މައްސަލަތަކުގައި ތިން ރުކުނެއް ސާބިތުވާން ޖެހެ އެވެ. އެއީ ބަލި މީހާއަށް ޑޮކްޓަރުގެ އޮތް މަސްއޫލިއްޔަތާއި ބަލި މީހާއަށް ލިބުނު ގެއްލުމާއި ބަލި މީހާއާ މެދު ދިމާވި އިހުމާލަކީ ޑޮކްޓަރުގެ ފަންނީ ކުށެއްގެ ސަބަބުން ދިމާވާ ކަމަކަށްވުމެވެ. އެ ރުކުންތައް ފުރިހަމަވާނަމަ، ޑޮކްޓަރު ނުވަތަ އިހުމާލުވި އިދާރާއަކުން އެކަމުގެ މަސްއޫލިއްޔަތު މަދަނީ އާންމު އުސޫލުގެ ތެރެއިން އުފުލަން ޖެހޭނެ އެވެ. މި މައްސަލާގައި އެ ރުކުންތައް ފުރިހަމަވާ ކަމަށް ހުކުމްގައިވެ އެވެ. އެހެންވެ، ހޮސްޕިޓަލް ހިންގާ، ހެލްތް މިނިސްޓްރީ މިކަމުގެ ޒިންމާ އުފުލަން ޖެހޭނެ ކަމަށެވެ.\nއުއްތަމަ ފަނޑިޔާރު ޑރ. އަހުމަދު އަބްދުﷲ ދީދީ އިއްވެވި ހުކުމްގައި ބުނީ ޖެންޓަމައިސިންގެ ގިނަ ބޭސްތަކެއް ގަނެފައިވާކަން ބޭސް ސިޓީތަކުން އެނގޭ ކަމާއި އެ ބޭސްތަކުގެ ތެރެއިން އެއް ބައި ބޭސް ކުއްޖާއަށް ދީފައިވާއިރު ބާކީ ހުރި ބޭސްތަކަށް ހެދި ގޮތެއް ވެސް ސާފު ނުވާ ކަމަށެވެ. މީގެއިތުރުން ހޮސްޕިޓަލްގެ ލިޔުންތައް ވެސް ބަދަލުކޮށްފައިވާކަން އެނގޭކަން ފާހަގަކުރި އެވެ.\nމައްސަލާގައި ލިޔުންތައް ފަހުން ބަދަލުކޮށްފައިވާ ކަމަށް ޝައްކު ކުރެވިގެން އެ ލިޔުންތައް ވަނީ ފުލުހަށް ފޮރުވައިގެން ތަހުލީލުކޮށްފަ އެވެ. ފުލުހުންގެ ރިޕޯޓްގައި ވެސް ވާ ގޮތުން ލިޔުންތައް ވަނީ ޓިޕެކްސް ޖަހައިގެން ބަދަލުކޮށްފަ އެވެ. އެގޮތުން ބައެއް ތާރީހުތަކާއި ކުއްޖާގެ ނަމާއި އެނދުގެ ނަންބަރުގައި ޓިޕެކްސް ޖަހައި އެ މައުލޫމާތުތައް އަލުން ލިޔެފައިހުރިކަން ސާބިތުވެ އެވެ.\nދަށު ކޯޓުގައި ކުއްޖާ ބެލި ޑރ. ޕައުލް އާއި އޮޕަރޭޝަން ކުރި ޑރ. ޕްރަޝާދާއި ކުއްޖާއަށް އެޓެންޑްވި ނަރުހުންގެ ހެކި ބަހުގައި ވެސް ފުށުއެރުންތަކެއް ހުރިކަން ހުކުމްގައިވެ އެވެ. އެގޮތުން ކުއްޖާއަށް ޖެންޓަމައިސިން ދިނުން ހުއްޓާލި ދުވަސް، ތިން މީހުންގެ ހެކި ބަހުގައި ވެސް ތަފާތުކަން ފާހަގަކޮށްފައިވެ އެވެ.\nއެހެންވީއިރު އެ ހެކިތަކާއި ސައްހަކަން ގެއްލިފައިވާ ލިޔުންތަކަކަށް ރިއާޔަތްކޮށް ޑޮކްޓަރުގެ އިހުމާލެއް ނެތް ކަމަށް މަދަނީ ކޯޓުންނާއި ހައިކޯޓުން ކަނޑައަޅާފައިވަނީ ގާނޫނީ އަދި ޝަރުއީ ހަމަތަކާ ހިލާފަށް ކަމަށް ސުޕްރީމް ކޯޓުގެ ހުކުމްގައި ކަނޑައެޅި އެވެ.\nކުއްޖާ އެ ހޮސްޕިޓަލަށް ގެންދިޔައިރު އެ ކުއްޖާގެ އިވުމުގައި އެއްވެސް މައްސަލައެއް ނެތްކަން އެނގެން އޮތްއިރު ކުއްޖާގެ އިވުން ގެއްލިގެން ދިޔައީ ޖެންޓަމައިސިން ދިނުމުގެ ސަބަބުން ނޫން އެހެން ސަބަބެއް މެދުވެރިވެގެންކަން ދައުލަތަށް ސާބިތުކޮށް ދެވިފައިނެތްކަން އިތުރަށް ހުކުމްގައި ފާހަގަކުރި އެވެ. އަދި، ކުއްޖާއަށް ރަނގަޅު މިންވަރަށް ބޭސް ދިން ހާލަތުގައި ވެސް އިވުން ގެއްލިދާނެ ކަމަށް ބެލެވެން ހާލަތު ވެސް ލަންކާއިން ހެދި ރިޕޯޓްގެ ސަބަބުން ނަފީވެފައިވާ ކަމަށް ހުކުމްގައިވެ އެވެ.\nމި މައްސަލާގައި ދަރިފުޅަށް ލިބުނު ގެއްލުމުގެ ބަދަލު އިހުސާން، 7.1 މިލިއަން އަގުކޮށްފައިވަނީ އިވުން ގެއްލުމުގެ ސަބަބުން ދަރިފުޅަށް ލިބުނު ނަފްސާނީ ގެއްލުމާއި އާމްދަނީ ހޯދުމުގެ ދޮރު ބަންދުވުމާއި އިޔަރިން އެއިޑަށް ކުރަން ޖެހުނު އޮޕަރޭޝަނާއި އެއަށް ކޮންމެ އަހަރަކު ހަރަދުވާ އަދަދަށް ބެލުމަށްފަހު އެވެ. އެ އަދަދު އޭނާ ހުށަހަޅާފައިވަނީ ކަމާބެހޭ ފަރާތްތަކުގެ އެސްޓިމޭޓްތަކާ އެއްގޮތަށެވެ. އެހެންވެ އެ އަދަދަކީ ޝަރީއަތަށް ގަބޫލު ކުރެވޭ ބަދަލެއް ކަމަށް ސުޕްރީމް ކޯޓުގައި މައްސަލަ ބެއްލެވި ތިން ފަނޑިޔާރުންނަށް ވެސް އިއްތިފާގުވެވުނެވެ. އެހެންވެ، ހުކުމް އިއްވީ އިހުސާން އެދިފައިވާ ގޮތަށް އޭނާގެ ދަރިފުޅުގެ އިއްވުން ގެއްލުނީ ހޮސްޕިޓަލްގެ އިހުމާލު އޮވެގެން ކަމަށް ކަނޑައަޅައި ބަދަލުގެ ގޮތުގައި ޖުމްލަ 7.1 މިލިއަން ރުފިޔާ ދޭން ދައުލަތުގެ މައްޗަށް އަމުރުކުރުމަށެވެ.\nއުއްތަމަ ފަނޑިޔާރުގެ އިތުރުން ދެން މި މައްސަލާގެ ބެންޗުގައި ތިއްބެވީ ފަނޑިޔާރު އަބްދުﷲ އަރީފާއި ފަނޑިޔާރު އާދަމް މުހައްމަދު އަބްދުﷲ އެވެ.\nސުޕްރީމް ކޯޓް އެޓާނީ ޖެނެރަލް ހައިކޯޓް + ސިވިލް ކޯޓް ޝަރުއީ ދާއިރާ މިނިސްޓްރީ އޮފް ހެލްތު\nޑީޖޭއޭއިން ކުށުގެ ރެކޯޑް ސާފުކޮށްދޭން ފަށައިފި


SunOnline: Emme bodu iskameh dheyn jehey massala akee moosumah anna badhaluthah: Shahidh\nއެންމެ ބޮޑު އިސްކަމެއް ދޭންޖެހޭ މައްސަލައަކީ މޫސުމަށް އަންނަ ބަދަލުތައް: ޝާހިދު\nޝަމްހާ މުޙައްމަދު 27 Oct 2021, 12:26\nއދގެ އާއްމު މަޖިލީހުގެ ރައީސް އަދި ފޮރިން މިނިސްޓަރ ޢަބްދުﷲ ޝާހިދު.. ފޮޓޯ/ޔޫއެން\nކޮވިޑް-19ގެ ނުރައްކާ ކިތަންމެ ބޮޑުކަމުގައިވިޔަސް އެންމެ ބޮޑު އިސްކަމެއް ދޭން ޖެހޭ މައްސަލައަކީ މޫސުމަށް އަންނަ ބަދަލުތައް ކަމަށް އދ.ގެ އާއްމު މަޖިލީހުގެ ރައީސް އަދި ފޮރިން މިނިސްޓަރު އަބްދުﷲ ޝާހިދު ވިދާޅުވެއްޖެއެވެ.\nޝާހިދު މިހެން ވިދާޅުވެފައިވަނީ އދގެ އާއްމު މަޖިލީހުގެ "ހައި-ލެވެލް ތީމެޓިކް ޑިބޭޓް އޮން ޑެލިވަރިން ކްލައިމެޓް އެކްޝަން: ފޯ ޕީޕަލް، ޕްލެނެޓް އެންޑް ޕްރޮސްޕެރިޓީ" ގެ ބައްދަލުވުން ހުޅުވުމުގެ ރަސްމިއްޔާތުގައި ވާހަކަ ދައްކަވަމުންނެވެ.\nޝާހީދު ވިދާޅުވީ މި ދުވަސްކޮޅު ކޮވިޑް-19 ގެ ބަލިމަޑުކަން ފެތުރި، ދުނިޔެ އޭގެ ނުރައްކަލުގެ ތެރޭގައި ވީނަމަވެސް، ދުނިޔެ އަށް ކުރިމަތިވެފައިވާ އެންމެ ބޮޑު ނުރައްކަލަކީ މޫސުމަށް އަންނަ ބަދަލުތައް ކަމަށެވެ.\n"ކޮވިޑް-19ގެ ސަބަބުން ދިމާވާ ނުރައްކާތެރިކަން ބޮޑުކަމުގައިވީ ނަމަވެސް ދުނިޔެއަށް ކުރިމަތިވެފައިވާ އެންމެ ބޮޑު ނުރައްކަލަކީ މޫސުމަށް އަންނަ ބަދަލުތައް ކަމަށްވާއިރު، އެކަމަކީ އަޅުގަނޑުމެން އެންމެ ބޮޑު އިސްކަމެއް ދޭން ޖެހޭ މައްސަލަ،" ޝާހިދު ވިދާޅުވިއެވެ.\nހަމައެއާއެކު، މޫސުމަށް އަންނަ ބަދަލުތަކާ ގުޅިގެން އެޅިދާނެ ފިޔަވަޅުތަކަށް ބޭނުންކުރަން ހުރި ވަސީލަތްތައް މި ބަލިމަޑުކަމުން އަރައިގަތުމަށް ބޭނުންކޮށްފައިވާކަން ޝާހިދު ފާހަގަކުރެއްވިއެވެ. އަދި ދުނިޔެ ކޮވިޑް ބަލިމަޑުކަމުން އަރައިގަންނަން މަސައްކަތް ކުރާ އިރު އެކަމަށް ހަރަދު ކުރަނީ ތިމާވެއްޓާ ރަށްޓެހި ގޮތަކަށްކަން ކަށަވަރު ކުރަން ޖެހޭ ކަމަށް ޝާހިދު ވިދާޅުވިއެވެ.\n"އަޅުގަނޑުމެންގެ ކުރިމަތީގައި މިއޮތީ، ދުނިޔެ މިހާތަނަށް ދުށް އެންމެ ބޮޑު އަދި އެންމެ މުހިއްމު ރިކަވަރީ. ރިކަވަރީ ގެ ހުރިހާ ފަންޑަކީ ވެސް ތިމާވެއްޓާ ރައްޓެހި ފައިސާކަން ކަށަވަރު ކުރަން އަޅުގަނޑުމެން ޖެހޭ،" ޝާހިދު ވިދާޅުވިއެވެ.\nމިކަންކަމުގެ އިތުރުންވެސް ޝާހިދު ވަނީ މޫސުމަށް އަންނަ ބަދަލުތަކަށް ހައްލެއް ހޯދުމަށް އެޅޭނެ ފިޔަވަޅުތައް ފާހަގަކުރައްވާފައެވެ.\nއެގޮތުން ކުޑަކޮށް ތަރައްގީވެފައިވާ ގައުމުތަކާއި ތަރައްގީވަމުން އަންނަ ގައުމުތަކުގެ ދަރަނި ދެއްކުން މެދުކަނޑާލުމުގެ އިނީޝިއޭޓިވް އިތުރު އެއް އަހަރަށް އިތުރުކުރުން އެއީ އެގައުމުތަކަށް ފައިދާ ކުރާނެ ކަމެއް ކަމަށް ޝާހިދު ވިދާޅުވިއެވެ.\nހަމައެހެންމެ މޫސުމަށް އަންނަ ބަދަލުތަކަށް ހައްލެއް ހޯދުމުގެ ގޮތުން މުޅި މުޖުތަމައު ޝާމިލުކޮށް، މަޝްވަރާ ބައްދަލުވުންތަކާއި ނެގޯޝިއޭޝަންތަކުގައި ޒުވާނުންނަށް ފުރުސަތުދީ، އެފަދަ ކަންކަމުގައި ޒުވާނުންނާއި އަންހެނުންގެ ލަފާ ހޯދުމަކީވެސް ކުރެވޭނެ ކަމެއް ކަމަށް ޝާހިދު ވިދާޅުވިއެވެ.


TTM virtual ge main partner akah Ooredoo\nމިއަހަރުގެ ޓީޓީއެމް މޯލްޑިވްސް ވާޗުއަލްގެ މެއިން ޕާޓްނަރެއްގެ ގޮތުގައި އުރީދޫ މޯލްޑިވްސް ހަމަޖައްސައިފިއެވެ.\nޓީޓީއެމް މޯލްޑިވްސް ވާޗުއަލްއަކީ ރާއްޖޭގައި ބާއްވާ އެންމެ ބޮޑު ބައިނަލްއަޤްވާމީ ޓްރެވެލް ޓްރޭޑް ފެއާ އެވެ. މި ފެއާ ކުރިއަށްދާނީ މިމަހުގެ 24 އިން 26 ގެ ނިޔަލަށެވެ.\nމިއަހަރުގެ ޓީޓީއެމް މޯލްޑިވްސް ވާޗުއަލްގެ މެއިން ޕާޓްނަރަކަށް އުރީދޫ މޯލްޑިވްސް ހަމަޖައްސާފައިވާއިރު އުރީދޫގެ ފަރާތުން މި އެއްބަސްވުމުގައި ސޮއިކުރެއްވީ އެ ކުންފުނީގެ އެކްޓިން ޗީފް ކޮމާޝަލް އޮފިސަރ ހުސައިން ނިޔާޒްއެވެ. އަދި އޯރކާ މީޑިއާ ގުރޫޕްގެ ފަރާތުން ސޮއެކުރެއްވީ އެ ކުންފުނީގެ ސީއީއޯ ޑރ. ހުސައިން ސަނީ އުމަރެވެ.\nއުރީދޫން ބުނިގޮތުގައި މި އެއްބަސްވުމާއިއެކު އުރީދޫ މޯލްޑިވްސްއިން ރާއްޖޭގެ ފަތުރުވެރިކަމަށް އެހީތެރިވެދޭނެއެވެ. އުރީދޫ މޯލްޑިވްސްއިން ވަނީ މިއަހަރުގެ ތެރޭގައި ރާއްޖޭގެ ފަތުރުވެރިކަން ޕްރޮމޯޓްކުރުމަށް ޑެސްޓިނޭޝަން މާކެޓިންގ ކެންޕެއިނެއްވެސް ލޯންޗްކޮށްފައެވެ. މި ކެންޕެއިންގެ ތެރެއިން އުރީދޫގެ އަމާޒަކީ ދުނިޔޭގެ 10 ގައުމަކުން 117 މިލިއަން މީހުންނާއި ހަމައަށް ވާސިލްވެ ރާއްޖެ ޕްރޮމޯޓްކުރުމެވެ.\nޓީޓީއެމް ފެއަރއަކީ ރާއްޖޭގައި ބާއްވާ ބައިނަލްއަޤްވާމީ އެންމެ ބޮޑު ޓްރެވެލް ޓްރޭޑް ފެއާ އެވެ. މި ފެއާގައި 150 ރިސޯޓް އަދި ހޮޓެލްއާ 200 އޮޕަރޭޓަރުން ބައިވެރިވާނެއެވެ. މިއީ ޓީޓީއެމް މޯލްޑިވްސް ބާއްވާ4ވަނަ ފަހަރެވެ.\nޓީޓީއެމްގައި ބައިވެރިވާ ފަރާތްތަކަށް ޓީޓީއެމް ޓްރެވެލް ސަމިޓްގައި ބައިވެރިވުމުގެ ފުރުސަތު ލިބި، ޓީޓީއެމްގެ މެގަޒިންގައި ހިމެނުމުގެ ފުރުސަތު ލިބިގެންދާނެއެވެ. އިނގިރޭސި ބަހުން ނެރޭ ޓީޓީއެމް މެގަޒިންއަކީ ބައިނަލްއަޤްވާމީ އެކި ފެއަރތަކުގައިވެސް ރާއްޖެ ޕްރޮމޯޓްކުރުމަށް ބަހާނެ މެގަޒިންއެކެވެ.\nޓީޓީއެމްގައި ބައިވެރިވާ އެގްޒެބިޓަރުންނަށް ގިނަ ފައިދާތަކެއް ލިބިގެންދާނެއެވެ. އޭގެތެރޭގައި “ކަނެކްޓް” ސޮޕްޓްވެއަރ ބޭނުންކުރުމުގެ ފުރުސަތު ހިމެނެއެވެ. މި ސޮފްޓްވެއަރ މެދުވެރިކޮށް ކުރިއާލާ ބައްދަލުވުންތައް ހަމަޖައްސައި ބޭއްވުމުގެ މަގު ފަހިވެގެންދާނެއެވެ. މީގެއިތުރުންވެސް އެގްޒަބިޓަރުންނަށް އިވެންޓްގެ ތެރެއިން ކޮފީ، ސައި އަދި އެކި ބާވަތުގެ ބުއިންތައް ލިބިގެންދާނެއެވެ. އަދި ޓީޓީއެމް ހަރަކާތްތައް ނިންމާލާ ގާލާ އިވެންޓަށްވެސް ދައުވަތު ލިބިގެންދާނެއެވެ.\nމިއަހަރުގެ ޓީޓީއެމް ޓްރެވެލް ސަމިޓް އޮންނާނީ މިމަހުގެ 24 ގައެވެ. އަދި ޓީޓީއެމް މޯލްޑިވްސް އޮންނާނީ މިމަހުގެ 25 އިން 26 އަށެވެ. ޓްރެވެލް ޓްރޭޑް މޯލްޑިވްސްއަކީ އޯރކާ މީޑިއާ ގްރޫޕުން ކުރިއަށްގެންދާ ހަރަކާތެކެވެ. އޯރކާ މީޑިއާ ގުރޫޕަކީ ރާއްޖޭގެ މީޑިއާ އަދި މާކެޓިންގ ގެ މަސައްކަތްތަކުގައި ހަރަކާތްތެރިވާ ދިވެހި ކުންފުންޏެކެވެ.


ބަނޑުހައި ވުމުން ރުޅި ގަދަވޭތަ؟ މިއޮތީ ސަބަބު – Dhen.mv\nބަނޑުހައި ވުމުން ރުޅި ގަދަވޭތަ؟ މިއޮތީ ސަބަބު\nApril 7, 2020 - 4:39 am\nބަނޑުހައި ވެފައި ހުންނައިރު ފަސޭހައިން ރުޅި އަންނަކަން އެންމެން ވެސް ގަބޫލުކުރެ އެވެ. އެކަމަކު ބައެއް މީހުންނަކީ ހައިވުމާ އެކު އާދަޔާ ޚިލާފަށް ރުޅި އަންނަ މީހުންނެވެ. ބަނޑުހައި ވުމާއި ރުޅި އައުމާ ގުޅެނީ ކިހިނެއްހެއްޔެވެ؟\nބައެއް މީހުން ގަބޫލުކުރާ ގޮތުގައި އެއީ ހަށިގަނޑަށް ބޭނުންވާ ކާނާ މަދުވުމުން ހަށިގަނޑު އެކަމަށް އިޖާބަދޭ ގޮތެކެވެ.\nއެގޮތުން ކާތަކެތީގައި ހުންނަ ކާބޯހައިޑްރޭޓްސް، ޕްރޮޓީންސް އަދި ފެޓާއި އެހެން މާއްދާތައް ވެސް ހަކުރު ނުވަތަ ގުލްކޯޒްގެ ގޮތުގައި ހަކަތައަށް ބަދަލުވެ އެވެ. މި ހަކަތަ ލޭގެ ތެރެއިން ހަށިގަނޑުގެ އެކި ގުނަވަންތަކާއި ޓިޝޫތަކަށް ފޯރައެވެ.\nއަދި ކެއުމަށް ފަހު ގިނައިރު ވަމުންދާ ވަރަކަށް، ލޭގައި ހުންނަ ނިއުޓްރިއަންޓްސްގެ މިންވަރު ވެސް ދަށްވަމުންދެ އެވެ. އަދި ލޭގައި ހަކުރު ނުވަތަ ގުލްކޯޒް ވަކި ވަރަކަށް ވުރެ ދަށް ވެއްޖެ ނަމަ ސިކުނޑިން އެކަން ނަގަނީ ފުރާނަ އަށް ނުރައްކާ ވަރުގެ ކަމެއްގެ ގޮތުގަ އެވެ. ގުލްކޯޒްގެ މިންވަރު ދަށްވުމުން ސިކުނޑި އެކަން އެހާ ސީރިއަސް ކަމެއްގެ ގޮތުގައި ނަގަނީ އެހެން ގުނަވަންތައް ހިންގުމަށް އެކި ބާވަތުގެ ނިއުޓްރިއަންޓްސް ބޭނުންވާއިރު ސިކުނޑީގެ މަސައްކަތަށް ބޭނުންވަނީ ގުލުކޯޒް ކަމުގައިވާތީ ކަމުގައި ބެލެވެއެވެ.\nބަނޑުހައި ވުމުން މުޅި ހަށިގަނޑަށް އަންނަ ބަދަލާ އެކު، ސިކުނޑި ވަރަށް ބޮޑަށް "ސީރިއަސް"ވެ އެވެ. އެހެންވެ ފަސޭހައިން ރުޅި ވެސް އަންނަނީ އެވެ. ނިއުޓްރިއަންޓްސް މަދުވުމުން ނުވަތަ ގުލްކޯޒް މަދުވުމުން ވެސް ހަށިގަނޑުން އަވަސްވެގަންނަނީ ހަށިގަނޑު ނިކަމެތި ވުމުގެ ކުރިން އެ ބައިތައް ހޯދުމަށެވެ. ހަށިގަނޑު ސަލާމަތް ކުރުމަށެވެ. ރުޅި އަކީ މި ހާސްކަމުގެ ތެރޭގައި ސިކުނޑިން އުފައްދާ އިހްސާސެވެ.


Mihaaru Adeeb huree dhivehi sifain ge ulhandheh gai: India\nއަދީބު ޓަގު ބޯޓުގައި: އޭނާ ރާއްޖެ ގެނައުމުގެ މަސައްކަތް ދަނީ ކުރަމުން --\nފިލައިގެން އިންޑިއާއަށް ދިޔަ ކުރީގެ ނައިބު ރައީސް އަހުމަދު އަދީބު، އިންޑިއާ ސިފައިންގެ ބެލުމުގެ ދަށުން ދިވެހި ސަލާމަތީ ބާރުތަކާ ހަވާލުކޮށްފައިވާ ކަމަށް އެ ގައުމުގެ ސަރުކާރު އޮފިޝަލަކު ވިދާޅުވެއްޖެ އެވެ.\nނަމަވެސް މިކަމާ ގުޅިގެން މިހާތަނަށް ދިވެހި ސަރުކާރުގެ ފަރާތުން އެއްވެސް އެއްޗެއް ނުބުނެ އެވެ.\n"ދަ ހިންދޫ"އަށް އިންޑިއާ ސަރުކާރުގެ އޮފިޝަލަކު ވިދާޅުވެފައިވަނީ އަދީބު ޓަގު ބޯޓުގައި ރާއްޖެ އާއި އިންޑިއާގެ ކަނޑު ސަރަހައްދު ގުޅޭ ހިސާބަށް ރޭ އިންޑިއާ ސިފައިން ގެންގޮސްދީފައިވާ ކަމަށެވެ. އަދި އެއަށްފަހު އަދީބު އެރުވީ އެމްއެންޑީއެފްގެ އުޅަނދަކަށް ކަމަށް އޭނާ ވިދާޅުވެފައިވެ އެވެ. އޭނާ މިހާރު ހުރީ ދިވެހި ސިފައިންގެ ބެލުމުގެ ދަށުގައި ކަމަށް އޭނާ ވިދާޅުވި އެވެ.\nޓަގު ބޯޓުގައި އަދީބު ފިލިގޮތް ތަހުގީގު ކުރުމުގެ ބޭނުމަށް އެ ޓަގު ބޯޓާއި އޭގައި ތިބި ނުވަ ފަޅުވެރިން ވެސް ރާއްޖެ ގެނައުމުގެ މަސައްކަތް ދަނީ ކުރަމުންނެވެ. އެމީހުން އިންޑިއާއަށް ފުރުވާލީ މެޑިކަލް ޗެކަޕެއް ހަދައި ކާބޯތަކެއްޗާ ވެސް އެކުގައި ކަމަށް އޮފިޝަލް ވިދާޅުވި އެވެ.\nބެލެވޭ ގޮތުގައި މާދަމާ ފަތިހަށް އަދީބު ދަތުރުކުރަމުންދާ އުޅަނދަށް ރާއްޖެ އާދެވޭނެ އެވެ.\nއޮފިޝަލް ވަނީ އަދީބު، އިންޑިއާއިން ޑީޕޯޓްކޮށްލި ކަމުގެ ވާހަކަ ދޮގު ކުރައްވާފަ އެވެ. އޭނާ ވިދާޅުވީ އަދީބުގެ އަތުގައި ސައްހަ ޓްރެވެލް ޑޮކިއުމެންޓެއް ނެތްއިރު އޭނާ އިންޑިއާއަށް އެތެރެވެފައިނުވާ ކަމަށެވެ. އަދި އޭނާ އިންޑިއާއިން ހައްޔަރުކޮށްފައި ވެސް ނުވާ ކަމަށެވެ.\nއަދީބާ އިންޑިއާ ސިފައިން ސުވާލުކުރީ އޭނާ ދަތުރުކުރި ޓަގު ބޯޓު ޓުޓިކޮރިންގެ ބަނދަރު ބޭރުގައި ބާއްވައިގެންނެވެ.


Mi Aharu Jalugai Thibi 50 Kuhveriyakah Hajjah Dhiyumuge Furusathu Libunu - Vaguthu\nމިއަހަރު ޖަލުގައި ތިބި 50 ކުށްވެރިއަކަށް ހައްޖަށް ދިޔުމުގެ ފުރުސަތު ލިބުނު\nނިމިދިޔަ ހައްޖުގެ އަޅުކަމުގައި ސައުދީ އަރަބިއްޔާގެ އެކި ޖަލުގައި ތިބި މީހުންގެ ތެރެއިން 50 މީހަކަށް ހައްޖުގެ އަޅުކަން އަދާކުރަން ފުރުސަތު ލިބުނު ކަމަށް ރިޕޯޓްތައް ބުނެފިއެވެ.\nސައުދީގެ ހައްޖު އޮޕިޝަލަކު ވިދާޅުވީ ފުރުސަތު ލިބުނު 50 ކުށްވެރިން ހައްޖުގެ އަޅުކަން އަދާކޮށްފައިވަނީ އެމީހުންގެ އާއިލާތަކާއެކުގައި ކަމަށެވެ.\n" މިއީ ޖަލުގައި ތިބޭ ކުށްވެރިން ރިހެބެލިޓޭޓް ކުރުމަށް ހިންގާ ޕްރޮގްރާމްގެ ތެރެއިން ދެވުނު ފުރުސަތެއް ހައްޖުގެ އަޅުކަން އަދާކުރުމުގައި އެމީހުން އެހެން މީހުންނާއި އެއްވެސް ވަރަކަށް ތަފާތު ނުކުރާނެ " އޭނާ ބުންޏެވެ.\nއޭނާ އިތުރަށް ބުނިގޮތުގައި އެމީހުންނާއެކު ޖަލު އޮފިސަރުންނާއި ގާޑުން ހަރަކާތްތެރިވި ކަމަށެވެ. ހައްޖުގެ އަޅުކަން އަދާކުރުމަށް ދުނިޔޭގެ އެކި ގައުމުތަކުން ދެ މިލިއަނެއްހާ މީހުން ވަނީ މައްކާއަށް މިފަހަރު ޖަމާވިއެވެ.\nރަސްގެފާނުގެ ޚަރަދުގައި ހައްޖަށްދާ މީހުންގެ ކަންކަން ބަލަހައްޓަނީ ސައުދީގެ އިސްލާމިކް އެފެއާޒް މިނިސްޓްރީންނެވެ. މި ޕްރޮގްރާމުގެ ދަށުން ހައްޖަށްދާ މީހުންގެ ހައްޖު ވިސާއާއި މަތިންދާ ބޯޓު ޓިކެޓާއި ސައުދީގައި ހުރުމާއި ކެއުން އަދި ދަތުރުފަތުރުގެ ހުރިހާ ޚަރަދެއް ސައުދީން ދެ އެވެ. އަދި ކޮންމެ މީހަކަށް އިހުރާމް ހެދުމާއި ކުޑަ އަކާއި ޚަތިމެއް، ޒަމްޒަމް ފެންފުޅި އަކާއި ކަދުރާއި މޯބައިލް ފޯނަކާއި ސިމްކާޑެއް ދެއެވެ.\nއޮގަސްޓް 17, 2019 18:17\nރަންގަޑެއް. މަވެސް ބޭނުން


SunOnline: Mi hafthaa: Dr. Shameem aai Netflix ge aa show hoonu fenah!\nމި ހަފްތާ: ނެޓްފްލިކްސްގެ އާ ޝޯ އާއި ޝަމީމުގެ ހިޔާލު ހޫނުފެނަށް!\nއަހުމަދު ޖައިޝަން 06 Dec 2019, 13:14\nބައިނަލް އަޤްވާމީ އެންޓިކޮރަޕްޝަން ދުވަސް ފާހަގަކުރުމުގެ ގޮތުން ބޭއްވި ރަސްމިއްޔާތުގައި ޑރ. އަލީ ޝަމީމް ވާހަކަފުޅު ދައްކަވަނީ ---ސަން ފޮޓޯ/ މުހައްމަދު އަފްރާހް\nމި ހަފްތާ އަކީ ރާއްޖޭގެ އިގްތިސާދީ ކަންކަމާ މެދު ދިވެހިން މާ ގަދަޔަކަށް ވާހަކަ ދެއްކި ހަފްތާ އެކެވެ. މި ހަފްތާ ޓްވިޓާގައި ތިބީ ހުސް އިކޮނޮމިސްޓުންނެވެ. މިނިމަމް ވޭޖާއި ފަރުދުންގެ އާމްދަނީ ޓެކްސްއާ ގުޅޭ ގޮތުން ޓްވިޓާގައި ތިބި ދިވެހިން ލައްކަ ބަހުސްތައް ހިންގި އެވެ. އެ މީހުންގެ ބަސް ބުންޏެވެ.\nސިވިލް ސާވިސް ކޮމިޝަންގެ ރައީސް ޑރ. އަލީ ޝަމީމް -- ސަން ފޮޓޯ/ ފަޔާޒު މޫސާ\nޑރ ޝަމީމްގެ މިނިމަމް ވޭޖު ހިޔާލު ކަމަކު ނުދިޔަ!\nމިދިޔަ އަންގާރަ ދުވަހުގެ ރޭގައި، މިނިމަމް ވޭޖް ކަނޑައެޅުމުގެ ބިލު ޑްރާފްޓުކުރުމަށް އުފެއްދި ސަބްކޮމިޓީގެ ބައްދަލުވުމުގައި ސިވިލް ސާވިސް ކޮމިޝަންގެ ރައީސް ޑރ. އަލީ ޝަމީމް ދެއްކެވި ވާހަކަތަކެއް އާންމުންގެ ގިނަ ބަޔަކަށް ހަޖަމު ވާގޮތެއް ހަމަ ނުވި އެވެ.\nޑރ. ޝަމީމް ވިދާޅުވީ މާލެއާއި އަތޮޅުތެރޭގައި ދިރިއުޅުމުގެ ފެންވަރާއި ހަރަދުތަކުގައި ތަފާތު ހުރުމުން މިނިމަމް ވޭޖު ކަނޑައެޅުމުގައި މާލެ އާއި އަތޮޅު ތެރޭގައި ގައި ފަރަގެއް ގެންގުޅުން ފެނިލައްވާ ކަމަށެވެ.\nޝަމީމް އިތުރަށް ވިދާޅުވީ ދިރިއުޅުމުގެ ފެންވަރަށް ބަލާފައި އުޅެވޭ މިންވަރަށް ބޭސިކް ސެލެރީ އައުން މުހިންމު ކަމަށެވެ. އޭނާ ވިދާޅުވީ މާލޭގައި ދިރިއުޅުމުގެ ފެންވަރު މަތިވެ، ހަރަދުތައްވެސް މަތިވާތީ ކަމަށެވެ. އެހެން ވީމާ، މާލޭގައި ދިރިއުޅޭ މީހަކަށް މިނިމަމް ވޭޖް ބޮޑުވާން ޖެހޭ ކަމަށް އޭނާ ވިދާޅުވި އެވެ.\nއެކަމާ ގުޅިގެން އާންމު ރައްޔިތުންގެ އުދާސްތައް ސޯޝަލް މީޑިއާއަށް ބަންޑުންކޮށްލި އެވެ. އެކަމާ ރުޅިއައި މީހުން ދެކުނު ގޮތުގައި، އެއީ އަނެއްކާ ވެސް މާލެ އާއި އަތޮޅުތެރެ ތަފާތު ކުރުމުގެ އިންތިހާ ދަރަޖައިގެ ދަށު ހިޔާލެކެވެ. އަނެއް ބަޔަކު ބުނީ މާލޭގައި އުޅޭ މީހުންނަށް ލިބޭ މުސާރަ ބޮޑުވާ ނަމަ، މާލެއަށް މީހުން ޖަމާވާން އެއީ އަނެއްކާ ވެސް އެޅޭ ބާރެއް ކަމަށެވެ. އެކަމަކު އޭގެ ބަދަލުގައި ބަލަން ޖެހޭނީ، އަތޮޅު ތެރެއަށް ހިޖުރަކޮށް އެތަންތަން އާބާދުވާނެ ގޮތަކަށް ސިޔާސަތުތައް އެކަށައެޅުމަށް ކަމަށް ވެސް ޑރ. ޝަމީމްގެ ހިޔާލާ ދެކޮޅު މީހުން ބުންޏެވެ.\nސޫޓު މޫވްމެންޓަށްފަހު ސޯޓު މޫވްމެންޓެއް!\nމި ހަފްތާ ފެށިގެން އައީ "ސޯޓު މޫވްމެންޓް"އަކާ އެކު އެވެ. މި ހުރިހާ ކަމެއް ފެށިގެން ގޮސްފައިވަނީ ރައީސުލްޖުމްހޫރިއްޔާ އިބްރާހީމް މުހައްމަދު ސޯލިހާއި މަޖިލިސްގެ ރައީސް، ކުރީގެ ރައީސް މުހައްމަދު ނަޝީދު ދާދި ފަހުން އަބޫ ދާބީއަށް ކުރެއްވި ދަތުރުފުޅުގައި ސޯޓުކޮޅު ތުރުކުރައްވައިގެން ތިއްބަވައި ނެންގެވި ފޮޓޯތަކަކާ ގުޅިގެންނެވެ.\nމިފަހުން ޕީޕީއެމްއަށް ސޮއިކުރެއްވި ނަހުލާ އަލީ އެ ފޮޓޯތަކަށް ފާޑުކިޔަމުން ކުރި ޓްވީޓަކާއެކު، ސޯޓު މޫވްމެންޓެއް ފެށިގެން ދިޔަ އެވެ. ނަހުލާ ބުނީ ދެ ރައީސުން ތިއްބެވީ އައުރަ ނިވާނުކޮށް ކަމަށެވެ. އެއާ އެކު ޓްވިޓާގައި ތިބި ދިވެހިން ނަހުލާ ކައިނުލީ ކިރިޔާ އެވެ.\nއޭނާއަށް ރައްދު ދެމުން، ޓްވިޓާގައި އެތައް ބައެއް ސޯޓު ލައިގެން ތިބެ ފޮޓޯ ނަގާ ޝެއާ ކުރަން ފެށިއެވެ. ގިނަ ބަޔަކު އެގޮތަށް ސޯޝަލް މީޑިއާގައި ޕޯސްޓުކުރަން ފެށީ މަޖަލަކަށެވެ.\nނެޓްފްލިކްސް އިން އަލަށް ނެރުމަށް ތައްޔާރުވާ "މެސާޔައް"ގެ މަންޒަރެއް --- ފޮޓޯ : ނެޓްފްލިކްސް\nނެޓްފްލިކްސްެގެ އާ ޝޯއާއެކު އެތައް ބަޔަކު ރަތަށް!\nނެޓްފްލިކްސް އިން އާ ޝޯތައް ނެރުމަށް ދަނީ ތައްޔާރުވަމުންނެވެ. ނަމަވެސް އެތަނުން އެއް ޕްރޮޖެކްޓުގެ ކޮންޓްރޮވާޝަލްކަން ބޮޑުކަމުން އެތައް ބައެއްގެ ފާޑުކިޔުން ދަނީ އެ ޝޯއަށް ރައްދުވަމުންނެވެ.\n"މެސާޔައް" ނަމަކަށް ކިޔާ ޝޯ އަކީ ދައްޖާލު ދުނިޔެއަށް ފާޅުވުމާ ގުޅޭ ހާދިސާއަށް އުފައްދާފައިވާ ސީރީޒް އެއްކަން ޓްރެއިލަރުން އެނގެ އެވެ. އަދި އޭގެތެރެއަށް އެމެރިކާއައިން އުނިއިތުރު ގެނެސް ވާހަކައިގެ ނެރޭޓިވް ބަދަލުކުރުމާ ގުޅިގެން އެތައް ބަޔަކު ތިބީ ރުޅިގަދަވެފަ އެވެ.


July 13, 2016 12\nދަގަނޑޭ މާޒިޔާ އަށް ސޮއިކޮށްފި\nރާއްޖޭގައި އުފެދުނު އެންމެ މޮޅު ފުޓްބޯޅަ ކުޅުންތެރިޔާ އަލީ އަޝްފާގް (ދަގަނޑޭ) މާޒިޔާ ސްޕޯޓްސް އެންޑް ރިކްރިއޭޝަނަށް ކުޅެން ސޮއިކޮށްފި އެވެ.\nފުރަތަމަ ބުރުން އެއް ވަނަ މާޒިޔާ އަށް\nއުރީދޫ ދިވެހި ޕްރިިމިއާ ލީގުގައި މިރޭ ކްލަބް އީގަލްސްއާ 1-1 އިން އެއްވަރުވެ މާޒިޔާ އަށް ލީގު އެއް ވަނައިގައި ލީޑު ފުޅާކުރަން ލިބުނު ފުރުސަތު ގެއްލިއްޖެ އެވެ.\nJuly 05, 2016 10\nދަގަނޑޭ ގެންދަން މާޒިޔާ އިން މަސައްކަތްކުރަނީ\nމެލޭޝިއާގެ ޕީޑީއާރްއެމް ދޫކޮށްލުމަށް ފަހު މި ވަގުތު މާލޭގައި ހުރި ގައުމީ ފުޓްބޯޅަ ޓީމުގެ ކެޕްޓަން އަލީ އަޝްފާގް (ދަގަނޑޭ) ގެންދަން މާޒިޔާ ސްޕޯޓްސް އެންޑް ރިކްރިއޭޝަނުން ވާހަކަތައް ފަށައިފި އެވެ.\nމާޒިޔާ ވަރުގަދަ އެކަމަކު ދުލެއް ނުދޭނަން: ސާންތީ\nއުރީދޫ ދިވެހި ޕްރިމިއާ ލީގުގައި މާދަމާރޭ މާޒިޔާއާ ދެކޮޅަށް ނުކުންނައިރު އެ ޓީމު ވަރުގަދަ ކަމަށާއި އެހެން ނަމަވެސް އީގަލްސް އިން ދުލެއް ނުދޭނެ ކަަމަށް އެ ޓީމުގެ ކޯޗު އިހުސާން އަބްދުލް ގަނީ (ސާންތި) ބުނެފި އެވެ.\nވެޓެރަންސް ފުޓްބޯޅަ މުބާރާތުގައި މިއަދު ކުޅުނު ސެމީ ފައިނަލުގެ ފުރަތަމަ މެޗުން މާޒިޔާ އަތުން 4-0 އިން މޮޅުވެ ކްލަބް ވެލެންސިއާ މުބާރާތުގެ ފައިނަލުން ޖާގަ ހޯދައިފި އެވެ.\nޔުނައިޓެޑް ވިކްޓަރީ ބަލިކޮށް މާޒިޔާ ސެމީއާ ގާތަށް\nމާޒިޔާ އަތުން ނިއު އަށް ފަސޭހަ މޮޅެއް\nވެޓެރަންސް ކަޕްގައި މިއަދު ކުޅުނު މެޗުން މާޒިޔާ ސްޕޯޓްސް އެންޑް ރެކްރިއޭޝަން އަތުން 5-1 އިން ނިއު ރޭޑިއަންޓް ސްޕޯޓްސް ކްލަބް ފަސޭހަ މޮޅެއް ހޯދައިފި އެވެ.\nރޯދަމަހު ފައިދާ ބޮޑީ ބޭރު ކުޅުންތެރިން ގިނަ ޓީމުތަކަށް\nރޯދަ މަހު މެޗުތައް ކުޅޭއިރު އެޑްވާންޓޭޖް ބޮޑީ ބިދޭސީ ކުޅުންތެރިން ގިނަ ޓީމުތަކަށް ކަމަށް މާޒިޔާގެ ކޯޗު އަލީ ސުޒޭން ބުނެފި އެވެ.\nޔުނައިޓެޑް ވިކްޓަރީ އަތުން މާޒިޔާ އަށް ޕޮއިންޓެއް\nއުރީދޫ ދިވެހި ޕްރިމިއާ ލީގުގައި މިރޭ، ފުރަތަމަ ޑިވިޝަނުގައި އަލަށް ވާދަކުރާ ޔުނައިޓެޑް ވިކްޓަރީ އާއި ގަދަފަދަ މާޒިޔާ 1-1 އިން އެއްވަރުވެއްޖެ އެވެ.\nވެޓެރަންސް ކަޕްގައި މިއަދު ހަވީރު ޔުނައިޓެޑް ވިކްޓަރީގެ މައްޗަށް 1-0 އިން ކުރި ހޯދައި މާޒިޔާ ދެ ވަނަ ބުުރުން ޖާގަ ހޯދައިފި އެވެ.\nއުރީދޫ ދިވެހި ޕްރިމިއާ ލީގުގައި ރޭ ވިކްޓަރީ އަތުން 2-1 އިން މާޒިޔާ މޮޅުވި މެޗު ތާރީހުގެ ތެރެއަށް ވަދެގެން ދިޔައީ އެއްބަނޑު އެއްބަފާ ދެބެން ދެ ދެ ޓީމުގެ ކޯޗުންގެ ގޮތުގައި ތިބި ފުރަތަމަ...\nއުރީދޫ ދިވެހި ޕްރިމިއާ ލީގުގެ ފުލުގައި އޮތް ވިކްޓަރީ ސްޕޯޓްސް ކްލަބް އަތުން ހަނި ގޮތަކަށް 2-1 އިން މޮޅުވެ މާޒިޔާ ސްޕޯޓްސް އެންޑް ރިކްރިއޭޝަނުން ތާވަލުގެ ކުރީގައި ފަސް ޕޮއިންޓުގެ...\nވެޓެރަންސް ކަޕް ފުޓްބޯޅަ މުބާރާތުގައި މިއަދު ދިވެހި ސިފައިންގެ ކްލަބް ލަނޑެއް ޖަހާފައިވަނިކޮށް ފަހަތުން އަރައި 2-1 އިން މާޒިޔާ މޮޅުވެއްޖެ އެވެ.\nމާޒިޔާ-ވިކްޓަރީ މެޗުން މިރޭ ލީގު އަލުން ފަށަނީ\nއޭޝިއަން ކަޕް ކޮލިފައިންގައި ގައުމީ ފުޓްބޯޅަ ޓީމު ކުޅުނު މެޗަށް މެދުކަނޑާލި އުރީދޫ ދިވެހި ޕްރިމިއާ ލީގުގެ ކުޅުން މާޒިޔާ އާއި ވިކްޓަރީގެ މެޗުން މިރޭ އަލުން ފަށާނެ އެވެ.\nމާޒިޔާގެ ސްޕޮންސަރަކަށް މި އަހަރު ވެސް އޭޑީކޭ\nވެލެންސިއާ ބަލިކޮށް މާޒިޔާ ހަމަޖެހިލައިފި\nއުރީދޫ ދިވެހި ޕްރިމިއާ ލީގުގައި މިއަދު ކުޅުނު މެޗުގައި ފަހަތުން އަރައި ވެލެންސިއާ އަތުން 2-1 އިން މޮޅުވެ މާޒިޔާ، ލީގުގެ އެއް ވަނައިގައި ހަމަޖެހިލައިފި އެވެ.\nލީގުގައި ވާދަކުރާ ޓީމުތަކުގެ ފެންވަރު ރަނގަޅުވުމަކީ ބޮޑު ހިތްހަަމަ ޖެހުމެއް: ސުޒޭން\nއުރީދޫ ދިވެހި ޕްރިމިއާ ލީގުގައި ވާދަކުރާ ޓީމުތަކުގެ ފެންވަރު ރަނގަޅު ވުމަކީ ލިބޭ ވަރަށް ބޮޑު ހިތްހަމަ ޖެހުމެއް ކަމަށް މާޒިޔާގެ ކޯޗު އަލީ ސުޒޭން މިއަދު ބުނެފި އެވެ.


America In Huawei Ah Kuda Luyeh | Mihaaru\nޓެކްނޮލޮޖީ / ވާވޭ\nއެމެރިކާ އިން ފިޔަވަޅެއް ފަހަތަށް ޖެހިލައި، ވާވޭ އަށް ކުޑަ ލުޔެއް\nވާވޭ ޓެކްނޮލޮޖީޒް އަށް އެމެރިކާއިން ދިން ކުޑަ ލުޔަކީ އެމެރިކާގެ މަސްލަހަށް ކުރި ކަމެއް\nއެމެރިކާ އިން ޗައިނާ އަށް ދަތިކުރަން އަޅާފައި ހުރި ފިޔަވަޅުތަކަކީ ހަސަދަވެރިކަން ނޫން އެހެން ކަމެއް ނޫނޭ ބުނާ ވަރަށް ހެކި ފެންނަން އެބަހުއްޓެވެ. ދުނިޔޭގެ ޓެކްނޮލޮޖީ ސިނާއަތުގައި، ޗައިނާގެ ވާވޭ ޓެކްނޮޖީޒްގެ އަޑު ނުހަނު ގަދަވެފައި ވަނިކޮށް، އެ ކުންފުންނަށް ދަތިކުރަން ކުރާ މަސައްކަތްތައް ވާނީ ފަނާކުރަނިވި ކަމެއް ކަމަށް، ތަންދޮރު އޮޅުންފިލާ އެންމެން އަންނަނީ ބުނަމުންނެވެ.\nއެމެރިކާގެ ކޮމާސް ޑިޕާޓްމަންޓުން ގެންގުޅޭ "އެންޓިޓީ ލިސްޓް" ގައި، މީގެ ދޮޅު އަހަރެއްހާ ދުވަސް ކުރިން، ވާވޭ ހިމެނީ އެއީ އަދަބު ދޭންޖެހޭ ކުންފުންޏެއް ކަމަށް ބުނެ އެވެ. ސްމާޓްފޯން މާކެޓްގައި، އެމެރިކާގެ އެޕަލް ކުންފުނި ވައްޓާލައި، ދެވަނަ ދަރަޖަ ވާވޭ ކަށަވަރުކުރުން ވެފައި ވަނީ އެމެރިކާ ސަރުކާރު ހިންގަން ތިބި މީހުންނަށް ޖެހުނު ބޮޑު ރޯގާއަކަށެވެ. ދަރިކުރުމުގެ ފިޔަވަޅު އިތުރަށް ވަރުގަދަކޮށް، ޗެންޗޭނު ޖަހައި، ވާވޭ ހިރިނުލެވޭނެ ގޮތް ހެދީ އެ ހިސާބުންނެވެ. ނަމަވެސް، މިއަދު މި އިވެނީ ތަފާތު އަޑެކެވެ.\nއެމެރިކާއިން ވާވޭ އަށް ކުޑަ ލުޔެއް ދީފި އެވެ. އެއީ އެމެރިކާއިން ބުނާ ގޮތުގަައި، ދުނިޔެ އަށް މުހިންމުވެފައި ހުރި ބައެއް މިންގަނޑުތައް ކަނޑައެޅުމަށެވެ. މި ވަތުތައް އެންމެ މުހިންމީ 5ޖީ ޓެކްނޮލޮޖީ އެވެ.\nދުނިޔޭގެ މުއާސަލާތީ ނެޓްވޯކް ގަތާލުމުގައި، ވާވޭ އުޅެނީ ވާދަވެރިންނަށް ވުރެ ލައްކަ ކުރީގަ އެވެ. މިއީ އެމެރިކާ ޖެހިލުންވާ ކަމެކެވެ. ވާވޭއާ ނުލައި 5ޖީ ތަރައްގީކުރުމަކީ ނުހަނު ބޮޑު އުނދަގުލަކަށް ވާނެ ކަމަށް ވާދަވެރި، ނޮކިޔާ އަދި އެރިކްޝަން އިން ވެސް ބުނެ އެވެ. އެކަމަކު، މި ބުނުން އަޑުނާހައި އެމެރިކާ ބެލީ އެ މީހުންގެ ވިސްނުން ރަނގަޅުކަމަށެވެ. މި ގޮތުގައި ދޮޅު އަހަރު ގެއްލުވާމުލަށް ފަހު، ވާވޭ އަށް ކުޑަ ފުރުސަތެއް ދޭން ނިންމީ އެ ނޫން ގޮތެއް ނެތިގެންނެވެ.\nއެމެރިކާގެ ޑިޕާޓްމަންޓް އޮފް ކޮމާސްގެ ސެކްރެޓަރީ، ވިލްބާ ރޮސް ވިދާޅުވި ގޮތުގައި، ދުނިޔެ ތަރައްގީކުރަން ކުރާ މަސައްކަތްތަކުގެ ލީޑަރުކަން އެމެރިކާއިން ދޫކޮށެއް ނުލާނެ އެވެ. މާނަ އަކީ 5ޖީ ތަރައްގީކުރަން ކުރާ މަސައްކަތްތައް ވެސް ހިނގަންޖެހޭނީ އެމެރިކާ ބުނާ ގޮތަށް، މިނުން މިނަށް ކަމެވެ.\nވާވޭ އަށް ދިން ލުޔަކީ އެމެރިކާގެ މަސްލަހަތަށް ކުރި ކަމެކެވެ. އަދި ކުރިން މަނާކޮށްފައި އޮތް އެއްވެސް ކަމެއް ހުއްދަކޮށްފައި ވެސް ނުވެ އެވެ. އެމެރިކާގެ ކުންފުނިތަކާ އެކު މަސައްކަތްކުރުން ވާވޭ އަށް ހުއްދަވަނީ "އެންޓިޓީ ލިސްޓް" ގައި ހިމެނުމުގެ ކުރިން ވާވޭ އަށް، ލައިސަންސަކާ ނުލައި ކުރެވެމުން ދިއަ މަސައްކަތްތަކަށެވެ. މިސާލަކަށް އާ ޓެކްނޮލޮޖީ އުފައްދައި، ދަރަޖަ ކަނޑައަޅައި އަދި ބޭނުންކުރުމަށް ގަވާއިދު ކަނޑައެޅުމެވެ. މި މަޝްވަރާތަކުގައި 5ޖީ ވެސް ހިމެނޭނެ ކަމަށް ބެލެވެ އެވެ.\nއެމެރިކާގެ ވިސްނުމަށް ގެނައި މި ބަދަލުގެ ސަބަބުން ވާވޭ އަށް ފައިދާއެއް ނުވި ނަމަވެސް، މުވާސަލާތީ ޚިދުމަތްތައް ބޭނުންކުރާ މިހުންނަށް ބޮޑު ފަސޭހައަކަށް ވާނެ އެވެ.\nއެންޑްރޮއިޑް ޗައިނާ ޓެލެކޮމިއުނިކޭޝަން ވާވޭ އެމެރިކާ


Bodu molhakaa eku Barcelona 1 vana ah | Mihaaru\nލަނޑު ޖެހުމަށް ފަހު ސުއަރޭޒް އާއި މެސީ އުފާފާޅުކުރަނީ.-- ފޮޓޯ: އޭއެފްޕީ\n18 ސެޕްޓެމްބަރ 2016 - 09:01 1 comment\nބާސެލޯނާ ލީގުގެ އެއް ވަނަ އަށް ޖެހިލީ ހަތަރު މެޗުން ހޯދި ނުވަ ޕޮއިންޓާ އެކު އެވެ. ދެ ވަނައިގައި އޮތް ރެއާލް މެޑްރިޑަށް ތިން މެޗުން ނުވަ ޕޮއިންޓް ލިބިފައިވާއިރު، ބާސެލޯނާ އަށް ކުރި ލިބެނީ ފައިދާ ލަނޑުންނެވެ. މިރޭ ރަށުން ބޭރުގައި އެސްޕަންޔޯލާ ދެކޮޅަށް ރެއާލް ކުޅޭ މެޗުން އެ ޓީމު މަދުވެގެން ޕޮއިންޓެއް ހޯދިނަމަވެސް އެ ޓީމަށް އަލުން އެއް ވަނަ ލިބޭނެ އެވެ.\nމިދިޔަ ހަފްތާގައި އަމިއްލަ ދަނޑުގައި އަލަވޭސް އަތުން 2-1 އިން ބަލިވެފައިވުމުން ބާސެލޯނާ ރޭގެ މެޗަށް ނުކުތީ ތިން ޕޮއިންޓް ހޯދުން މަޖުބޫރު ކަމަށް ދެކިގެންނެވެ. ބާސެލޯނާ އިން ވަނީ ފުރަތަމަ ހާފްގައި ލެގަނޭސް ކޮޅަށް ތިން ލަނޑު ޖަހައިފަ އެވެ. މި ތިން ލަނޑު ކާމިޔާބުކުރީ ލިއޮނަލް މެސީ އާއި ނޭމާ އަދި ލުއިސް ސުއަރޭޒް އެވެ.\nދެ ވަނަ ހާފްގައި ބާސެލޯނާގެ އަނެއް ދެ ލަނޑު ޖެހީ މެސީ އާއި ރަފީނިއާ އެވެ. މެސީ އޭނާގެ ދެ ވަނަ ލަނޑު ޖެހީ ޕެނަލްޓީ އަކުންނެވެ.\nމެޗާ ބެހޭގޮތުން ބާސެލޯނާގެ ކޯޗު ލުއިސް އެންރީކޭ ބުނީ މިދިޔަ ހަފްތާގެ ނަތީޖާ ހަނދާން ނައްތާލުމަށް މި މެޗުން މި ހޯދުނީ ބޮޑު މޮޅެއް ކަމަށެވެ. އަދި ކުރިއަށް ހުރި މެޗުތަކުގައި ބާސެލޯނާގެ ކުޅުން މިއަށްވުރެން ރަނގަޅު ކުރަން ޖެހޭނެ ކަމަށް ބުންޏެވެ.\nސްޕެނިޝް ލީގުގައި ރޭ އެތުލެޓިކޯ މެޑްރިޑް ކުޅުނު މެޗުން ވަނީ 5-0 އިން ސްޕޯޓިން ގިޔޯން ބަލިކޮށްފަ އެވެ. އަދި ސެވިއްޔާ ވަނީ 1-1 އިން އެއިބާއާ އެއްވަރުވެފަ އެވެ.


Siyaasee Harakaaiy Hingan Vaanee Gaanoonee Tharahaige Therein: Akram | Hathaavees\nސިޔާސީ ހަރަކާތް ހިންގަންވާނީ ގާނޫނީ ތަރަހައިގެ ތެރެއިން: އަކްރަމް\nސިޔާސީ ހަރަކާތް ހިންގަންވާނީ ގާނޫނީ ތަރަހައިގެ ތެރެއިން ކަމަށް އިލެކްޝަންސް ކޮމިޝަންގެ ނާއިބު ރައީސް އަހުމަދު އަކްރަމް ވިދާޅުވެއްޖެއެވެ.\nއަކްރަމް މިއަދު ކުރެއްވި ޓްވީޓެއްގައި ވިދާޅުވީ ކޮވިޑް19 ގެ ހާލަތު ގޯހުން ގޯހަށް ދާއިރު، ﷲ ގެ އިރާދަފުޅާ އެކު މި ހާލަތު ބަދަލު ކުރަން އެންމެން އެކުގައި ތެދުވަން ޖެހޭ ކަމަށެވެ. އަދި ސިޔާސީ ޕާޓީތަކުން ހަރަކާތްތައް ކުރިއަށް ގެންދާ އިރު ވެސް ގާނޫނާއި ގަވައިދަށް ބޯލަނބައި ގާނޫނުގެ ތެރެއިން އެކަންކަން ކުރުމަކީ މުހިންމު ކަމެއް ކަމަށް ވެސް އަކްރަމް ވިދާޅުވިއެވެ.\nއަކްރަމް މިފަދައިން ވިދާޅުވެފައި މިވަނީ އިދިކޮޅު ޕްރޮގްރެސިވް ކޮންގްރެސް ކޯލިޝަނުން މިފަހަކަށް އައިސް މާލޭގެ މަގުތަކުގައި މުޒާހަރާ ކުރަމުން އަންނަ ދަނޑިވަޅެއްގައެވެ.\nCovid ge haalathu goahun goahah dhaairu, Allah ge iraadhafulhaai eku mi haalathu rangalhu kurumah ehmen ekugai thedhuvan jehey, siyaasee party thakun siyaasee harakaaithah hinganvaanee gaanoonuthakaai gavaaidhu thakah boalabaa insaanee karaamaathaai salaamathah iskandheegen.\n— Ahmed Akram (@akram4535) July 28, 2020\nއެގޮތުން މިދިޔަ އާދީއްތަ ދުވަހުގެ ރޭވެސް އަދި ރޭ ވެސް އިދިކޮޅުން ވަނީ މާލޭގެ މަގުތަކުގައި މުޒާހަރާ ކޮށްފައެވެ. ފުލުހުންވެސް ވަނީ މަގުމަތީގެ ހަރަކާތްތައް ކުރިޔަށް ގެންދާއިރު ސިއްހީ އިރުޝާދުތަކަށް ބޯލެނބުމަށް ހުރިހާ ފަރާތްތަކަށްވެސް އިލްތިމާސްކޮށްފައެވެ. އެގޮތުން ކޮވިޑް19 ގެ ހާލަތުން އަދިވެސް އަރައިނުގަނެވިގެން އުޅޭއިރު ގައިދުރު ކުރުމާއި މާސްކު އެޅުމަށް ފުލުހުން ވަނީ އިލްތިމާސްކޮށްފައެވެ.\nމީގެއިތުރުން ރޭގެ މުޒާހަރާގެ ބައިވެރިން ދެ ފުލުހެއްގެ ގަޔަށް ހައްޕުނޑު ޖެހި މައްސަލައެއް ވެސް ވަނީ ފެންމަތިވެފައެވެ. ނަމަވެސް ޕީޕީއެމް އިން ވަނީ އެކަން ކޮށްފައިވަނީ ޕީޕީއެމް/ޕީއެންސީގެ މެންބަރުން ނޫން ކަމަށް ބުނެފައެވެ.\nPrevious އަލުން ރާއްޖެ ބަންދު ކުރުމަކީ އެންމެ ފައިދާހުރި ގޮތެއް ނޫން: ނަޝީދު\nNext ފުލުހުންގެ ގަޔަށް ހައްޕުނޑު ޖެހި މީހުން އިންސާފުގެ ކުރިމައްޗަށް ގެންނަންޖެހޭ: މައުމޫން


Vazeefaage furusathu - Hithadhoo magu maraamaathukura unit\nވަޒީފާގެ ފުރުސަތު - ހިތަދޫ މަގު މަރާމާތުކުރާ ޔުނިޓް\nމަގު މަރާމާތުކުރާ ޔުނިޓު، ހިތަދޫ / އައްޑޫ\nމަގު މަރާމާތުކުރުމުގެ މަސައްކަތްތައް\nލިޔަންކިޔަން އެނގުން އަދި ގިނަ ވަގުތު މަސައްކަތުގައި އުޅެވޭނެ މީހެއް ކަމުގައިވުން.\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 2019 ޖަނަވަރީ 15 ވާ އަންގާރަ ދުވަހު 14:00 ގެ ކުރިން، އައްޑޫސިޓީ ކައުންސިލް އިދާރާއަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް([email protected]) މެދުވެރިކޮށްވެސް ބަލައިގަނެވޭނެއެވެ. އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދި ހުށަހަޅާ ސިޓީ ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ 2019 ޖަނަވަރީ 16 އާއި 2019 ޖަނަވަރީ 22 އާ ދެމެދު، އައްޑޫސިޓީ ކައުންސިލް އިދާރާގައެވެ. މި ވަޒީފާއަށް ކުރިމަތިލާ ފަރާތްތަކުން، އެ ތާރީޚުތަކުގައި އިންޓަވިއުއަށް ހާޒިރުވުމަށް ތައްޔާރުވެގެން ތިބުން އެދެމެވެ.


Thimarafushee gai BML ge self service center eh hulhuvaifi\nތިމަރަފުށީގައި ބީއެލްއެމް އިން ހުޅުވި ސެލްފް ސާވިސް ސެންޓަރު\nބޭންކް އޮފް މޯލްޑިވްސް އިން އަތޮޅުތެރޭގައި ކުރަމުންދާ އިންވެސްޓްމަންޓް އިތުރަށް ފުޅާކުރުމުގެ ގޮތުންނާއި މުޖުތަމައަށް ފޯރުކޮށްދޭ އެހީތެރިކަމުގެދަށުން ތ. ތިމަރަފުށީގައި ސެލްފް ސާވިސް ސެންޓަރެއް ހުޅުވައިފި ޙިދުމަތް ދޭން އެވެ.\nބީއެމްއެލުން ބުނީ މި ޚިދުމަތް މެދުވެރިކޮށް އަމިއްލަ ފަރުދުންނާއި ވިޔަފާރިވެރިތަކަށް 24 ގަޑިއިރު ފައިސާ ނެގުމާއި، ޖަމާކުރުމުގެ އިތުރުން ޓްރާންސްފާ ކުރުމުގެ ހިދުމަތް ފަސޭހަ ކަމާއެކު ލިބިގެންދާނެ ކަމަށެވެ. މި ސެންޓަރާއެކު ތ. އަތޮޅުގައި ބީއެމްއެލްގެ ތިން އޭޓީއެމް ވަނީ މިހާރު ގާއިމުކޮށްފަ އެވެ. މީގެ އިތުރުން ބޭންކުން އަންނަނީ ގުރައިދޫ އަދި ވޭމަންޑޫގައިވެސް އޭޓީއެމް އަދި ބްރާންޗްގެ ހިދުމަތް ފޯރުކޮށްދެމުންނެވެ.\nބީއެމްއެލް އިން ބުނިގޮތުގައި މުޅި ރާއްޖެއަށް ބޭންކިންގ ޚިދުމަތްފޯރުކޮށްދިނުމަށް ކުރަމުންދާ އިންވެސްޓްމަންޓް ޕްރޮގްރާމުގެ ދަށުން ގާއިމްކުރެވުނު މި ސެންޓަރގެ ސަބަބުން ރަށުގެ ކުދިބޮޑު އެންމެހައި ރައްޔިތުންނަށާއި، ވިޔަފާރިތަކަށް އަދި ރަށަށް ޒިޔާރަތްކުރާ މެހެމާނުންނަށް ބޭންކިންގ ހިދުމަތްތައް ހޯދުމަށް ވަރަށް ބޮޑަށް ލުއި ފަސޭހަވެގެންދާނެ އެވެ. އަދި ހަމައެހެންމެ ފައިސާގެ މުއާމަލާތްކުރުމަށް އެންމެ ކައިރި ބްރާންޗަށް ކުރާ ދަތުރުތަކަށް ނިމުމެއް އައިސް ބޭނުން ކޮންމެ ވަގުތަކު ފަސޭހަކަމާއެކު ބޭންކިން ހިދުމަތް ހޯދުމުގެ ފުރުސަތު ފަހިވެގެންދާނެ ކަމަށް ވެސް ބީއެމްއެލް އިން ބުންޏެވެ.\nމިހާތަނަށް ބީއެމްއެލުން ވަނީ ރާއްޖޭގެ 20 އަތޮޅެއްގައި 38 ބްރާންޗާއި 61 ސެލްފްސާވިސް ސެންޓަރާއި 124 އޭޓީއެމް ގާއިމްކޮށްފަ އެވެ. އަދި އޭޓީއެމް ނުހުންނަ ރަށްތަކުގައި އެ ބޭންކުގެ 200 އަށްވުރެ ގިނަ ކޭޝް އޭޖެންޓުން ތިބެ އެވެ.


Fenboduvumun Giyasuddhin School ge kiyevun bandhu | Mihaaru\nގިޔާސުއްދީން ސްކޫލު ސަރަހައްދުގައި ފެންބޮޑުވެފައި.-- ފޭސްބުކް ފޮޓޯ: އަހުމަދު ސައީދު (ގަހާ ސައީދު)\nފެންބޮޑުވުމުން ގިޔާސުއްދީން ސްކޫލުގެ ކިޔެވުން ބަންދު\n30 އޮކްޓޯބަރ 2018 - 11:29 15 comments\nރެއިން ފެށިގެން މާލެ އަށް ބޯކޮށް ވާރޭ ވެހި ބައެއް މަގުތަކުގައި ފެންބޮޑުވެ ސްކޫލަށް އައުމުގައި ދަރިވަރުންނަށް ދަތިތަކާ ކުރިމަތިވަމުންދާތީ ގިޔާސުއްދީން އިންޓަނޭޝަނަލް ސްކޫލުގެ ކިޔެވުން މިއަދު ބަންދުކޮށްފިި އެވެ.\nރޭ ފަތިހުން ފެށިގެން މާލެ އަށް ބޯކޮށް ވާރޭވެހުމުގެ ސަބަބުން ބައެއް މަގުތަކުގައި ހިނގާބިނގާގވެ އުޅެން ދަތިވާ ވަރަށް މަގުތަކުގައި ފެންބޮޑުވެފައިވެ އެވެ. ވަކިން ޚާއްސަކޮށް، ގިޔާސުއްދީން ސްކޫލު ހުންނަ އަމީނީ މަގުގައި، އެހެން މަގުތަކަށް ވުރެ ބޮޑަށް ވަނީ ފެންބޮޑުވެފަ އެވެ.\nއެ ސްކޫލުގެ ޕްރިންސިޕަލް ތޯހާ ސަލީމް ވިދާޅުވީ ހެނދުނު 7:30ގައި ހެނދުނުގެ ކިޔެވުން ފަށާ ގޮތަށް އޮތް ނަމަވެސް، ފެންބޮޑުވެފައިވާތީ ކިޔެވުން ފެށުން 8:30 އަށް ލަސްކޮށްލި ކަމަށެވެ.\n"ސްކޫލަށް އަންނަ ވަގުތާއި ވާރޭވެހޭ ގަޑިއާ މިއަދު މި ދިމާވީ. އެހެންވެ ކިޔެވުން ފެށުން 8:30 އަށް ލަސްކޮށްލީ. އެކަމަކު އެ ވަގުތު ޖެހުނު އިރު ވެސް ފެންގަނޑު ނުހިދޭ. އެހެންވެ ކިޔެވުން މިއަދު މި ބަންދުކޮށްލީ،" ތޯހާ ވިދާޅުވި އެވެ.\nސްކޫލު ތެރެ އަށް ފެން ނުވަނަސް، މަގުމަތީގައި ހެދިފައިވާ ފެންގަނޑު ވަނީ ޕޭމަންޓުން މަތިން އަރައިފަ އެވެ.\nތޯހާ ވިދާޅުވި ގޮތުގައި މީގެ ކުރިން، ވާރޭ ވެހުނަސް އެ ސަރަހައްދުގައި އެހާ ބޮޑަކަށް ފެންބޮޑެއް ނުވެ އެވެ.\nބޯ ވާރޭގެ ސަބަބުން މާލޭގައި އާދަޔާ ހިލާފަށް ފެންބޮޑުވެފައިވާ އިރު ހައުސިން މިނިސްޓަރު ޑރ. މުހައްމަދު މުއިއްޒު ވިދާޅުވި ގޮތުގައި އާދަޔާ ހިލާފަށް ފެންބޮޑުވަނީ ފެން ހިންދުމަށް އެންމެ ފަހުން ގާއިމު ކުރި ނިޒާމަށް ބަޔަކު ގެއްލުންދީފައިވާތީ އެވެ.\nއިތުރު ލިޔުންތައް މޫސުން ފެންބޮޑުވުން ކިޔަވާކުދިން ވާރޭ ޣިޔާސުއްދީން އިންޓަނޭޝަނަލް ސްކޫލް މާލެ\nފެންބޮޑުވެގެން ދެ ގެއަކުން މީހުން ހުސްކޮށްފި


Ras Online - ވާވާ، އައްޑޫ ހޮސްޕިޓަލް ވަރެއް ހަމަނެތް؛ ތާލިޔާ ތާލިޔާ!\nވާވާ، އައްޑޫ ހޮސްޕިޓަލް ވަރެއް ހަމަނެތް؛ ތާލިޔާ ތާލިޔާ!\nޒުހައިރު 28 ޖޫން 2021 - 15:39\nރާއްޖެއިން ފެންނަ އެންމެ ތަފާތު މަންޒަރަކީ އާއްމު ސިއްޙީ ނިޒާމު ތަރައްގީ ވަމުން އަންނައިރު އެޚިދުމަތުގެ ފަސޭހަކަން ރައްޔިތުންނަށް ލިބުމުގެ ބަދަލުގައި ވޭނަކަށް ވަމުންއަންނަ ތަނެވެ. ޒަމާނީ ޚިދުމަތާއިއެކު އައްޑޫ ސިޓީގައި އައު ހޮސްޕިޓަލެއް ހުޅުވުމުން ރައްޔިތުން ގަބޫލު ކުރީ ޚިދުމަތް ރަނގަޅުވެފައި އަދި ޚިދުމަތް ހޯދުމަށްވެސް ފަސޭހަ ތަކެއް ވެގެން ދާނެ ކަމަށެވެ. ނަމަވެސް ރައްޔިތުންނަށް އެފަސޭހައެއް ނުލިބުނެވެ. ނަމުން އައްޑޫ ސިޓީގެ އީކުއެޓޯރިއަލް ހޮސްޕިޓަލަކީ ފައްކާ ޗާލޫ ތަނެކެވެ. ވާވާ އައްޑޫ ހޮސްޕިޓަލް ވަރެއް ހަމަ ނެތެވެ. ތާލިޔާ ތާލީޔާ ބަޖާއޫ!\nއައްޑޫ ސިޓީގެ ކުރީގެ ރީޖަނަލް ހޮސްޕިޓަލުން އޭރު ލިބެންހުރި ޚިދުމަތްތައް ހޯދުމަށް ރައްޔިތުން އެހާ ތަކުލީފު އުފުލާކަށް ނުޖެހެއެވެ. އޭރު ލިބެން ހުރި ޚިދުމަތް ފަސޭހަ ކަމާއިއެކު ލިބުނެވެ. ނަމަވެސް އައްޑޫ އީކުއެޓޯރިއަލް ހޮސްޕިޓަލް ހުޅުވި، ރައްޔިތުންނަށް ސިއްޙީ ޚިދުމަތް ފޯރުކޮށް ދިނުމަށް ހަމަޖެހިފައި އޮތް އުސޫލުން ރައްޔިތުން އުފުލަން ޖެހެނީ ބޮޑު ބުރައެކެވެ. މިހާރު ޑޮކްޓަރަށް ދައްކަން އެތައް ތަކުލީފެއް އުފުލަން ޖެހެއެވެ.\nހޮސްޕިޓަލުން ޑޮކްޓަރަށް ދައްކަން އެތައް ތަކުލީފެއް ދިވާމި މީހަކު ބުނީ، "ލޮލަށް އުނދަގޫވާތީ މިދެއްކީ ކްލިނިކަކަށް. އެއީ ހޮސްޕިޓަލަށް ދައްކަން ފަސޭހަ ނުވީމަ. އެކަމު ކްލިނިކުގެ ޑޮކްޓަރު ބުނީ ވީހާވެސް އަވަހަށް ހޮސްޕިޓަލުން ލޮލުގެ ޚާއްސަ ޑޮކްޓަރަށް ދައްކަން. ހޮސްޕިޓަލަށް ގުޅާލީމާ ރިންގް ވަނީ. ފޯނުން މިކިޔަނީ އައްސަލާމް އަލައިކުމް. ދިވެހި ބަހުން ކުރިއަށް ދިއުމަށް 1 ޖައްސަވާ..... ދެންމިހެން އެކި ފިތްތަކަށް ފިތާލަ ފިތާލަ އެތައް އިރެއްވާއިރުވެސް ޚަބަރެއް ނުވޭ. ފޯން ކެނޑެނީ. އަނެއްކާ ގުޅަނީ. ހަމަ ކުރީގެ ކުރި ކަންތައް ރިޕީޓް. ދެން އެތައް އިރެއް ފަހުން މީހަކާ ގުޅުނީ. ކިޔާ ދިނީމަ މިބުނަނީ އިންތިޒާރު ކޮށްގެން ހުންނާށޭ މިވެނި ދުވަހެއްގެ 1 އިން ފެށިގެން4ޖަހަންދެން. ޑޮކްޓަރު ގުޅާނެއޭ އޮންލައިންކޮށް ބަލާލަން. ޑޮކްބަލާފައޭ ނަންބަރު ލިބޭނީ. ދެން އިންތިޒާރުކޮށްގެން އިރުއިރުކޮޅާ ފޯނަށް ބަލަބަލާ މިހުރީ. ކުއްލިއަކަށް ފާޚާނާއަށް ދާންޖެހިގެން ދިޔައީ ފާޚާނާއަށް. އެގަޑީގެ އޮތީގުޅާފަ. ކިހާ ރަނގަޅުދޯ. ދެން އަނެއްކާ އެތައްވަރަކުން ގުޅުނީމަ ބުނީ މިހާރު ޓޮކްޓަރު ބިޒީއޭ ދެން ފަހުން ގުޅާލާނަމޭ." މިހެންނެވެ.\nއެދިޔައީ3ގަޑިއިރުގެ އިންތިޒާރުގެ ވަގުތެކެވެ. މިނޫން ފަސޭގޮތެއް ހަމަޖައްސަން ނޭގެނީ ތޯއެވެ؟\nހޮސްޕިޓަލަށް އެޕޮއިންޓްމަންޓް ހަދަން ގުޅީވެސް ޑޮކްޓަރަކު ވިދާޅުވެގެންނެވެ. އަދި ޑޮކްޓަރުދިން ރިފެރެންސްވެސް ވައިބާ ކުރިއެވެ. ނަމަވެސް އަނެއްކާވެސް މިޖެހެނީ އޮންލައިންކޮށް ޑޮކްޓަރަށް ދައްކާށެވެ. ކްލިނިކް ޑޮކަޓަރެއްވީމަ އެއީ ބޭކާރު މީހަކަށް ވީއެވެ. އޮންލައިންކޮށް ހޮސްޕިޓަލް ޑޮކްޓަރަށް ދައްކައިގެން ނޫންގޮތަކަށް އެޕޮއިންޓްމަންޓް ލިބޭނެ އެއްވެސް އަލިމަގެއް ނުފެނުނެވެ. ބަލިމީހާގެ ލޮލަށް ވާ އުނދަގޫ އެގެނީ ހަމަ ބަލި މީހާއަށެވެ. މޮޅު ހޮސްޕިޓަލެއް ހުރުމަކުން ރައްޔިތު މީހާއަށް ވިފައިދާއެއް ނެތެވެ. ކިޔާ ޚޫބް ތޯއެވެ.\nއައްޑޫގެ ކޮންމެ އަވަށެއްގައި ހުންނަ ސިއްޙީ މަރުކަޒަކީ ހޮސްޕިޓަލުގެ ބެލުމުގެ ދަށުން ހިންގާ ތަންތަނެވެ. އެހެން ކަމަށްވާނަ އެތަނުގައި ހުންނަ ޑޮކްޓަރަށް ދެއްކީމާ ޚާއްސަ ބަލީގެ ޑޮކްޓަރެއްގެ އެޕޮއިންޓްމަންޓް ނުލިބެންޖެހޭ ސަބަބެއް އަޅެ އެބައޮތްތޯއެވެ؟ މިއީ އެއް މެނޭޖްމަންޓެކެވެ. ހޮސްޕިޓަލް ހިންގަން ތިބީ ކަމަށް ގާބިލު މޮޅު ތަޢުލީމީ ބޭފުޅުންނެވެ. އެބޭފުޅުން އެގެންދަވަނީ ފޮތުގައި އޮތްގޮތަށް ހަމަ ތަރުތީބުން ކަންކަން ފުރިހަމަ ކުރަމުންނެވެ. ނަމަވެސް އެފޮތް ލިޔެފައި މިއޮންނަނީ ދިވެހިންނާއި ބީރައްޓެހި މުޖުތަމަޢުގެ ކަންހިނގާ ގޮތަށް ބަލާފައެވެ. ނަމަވެސް އެއުސޫލު ހިންގަން މިއުޅެނީ އެއާއި މުޅިން ތަފާތު މުޖުތަމައަކަށެވެ. ބަޅޭ ލޯގޯންކާ ދިމާގު ބަހޫތު ބަޅާ ހޯތާހޭ، އެވެ.\nރައްޔިތުންނަށް ބޭނުންވާ އަސާސީ ޚިދުމަތް ފޯރުކޮށްދިނުމަށް ގާއިމު ކުރާތަންތަން މިހިންގަނީ ވިޔަފާރިއަށް އެކަން ކުރާ އުސޫލުންތޯއޭ މިހާރު ހިތައް އެބައަރައެވެ. ރައްޔިތު މީހާ ޑޮކްޓަރަށް ދައްކަން ކިއުގަ ޖެހިގެން އެތަކެއް ދުވަހު ހުންނަން އެބަޖެހެއެވެ. ނަމަވެސް ސިޔާސީ ބޭފުޅުން ވިދާޅުވަނީ ސިއްޙީ ނިޒާމު ކުރިއަށްވުރެން ބޮޑުތަނުން ރަގަޅު ކަމަށެވެ.\nއިމާރާތާއި މުވައްޒަފުންނާއި އަދި މެޝިނަރީގެ ގޮތުން ހޮސްޕިޓަލް ތަރައްގީވި ކަމުގައި ވިޔަސްވެސް އޭގެ ޚިދުމަތް ހޯދާ ރައްޔިތު މީހާއަށް އެޚިދުމަތް ނުލިބުނަސް އެހޮސްޕިޓަލް ބޮޑުތަނުން ރަނގަޅުވީކަމަށް ގަބޫލު ކުރަން ވީތޯއެވެ؟ އައްޑޫގައި ދިރިއުޅޭ އާބާދީއަކީ ވިއްސަކަށް ހާސް މީހުންނެވެ. ނަމަވެސް ޚިދުމަތް ދިނުމަށް އެތިބީ ނުކުޅެދިފައެވެ. ދެން ރައްޔިތުމީހާ މިޖެހެނީ އިންޑިއާގެ ޓްރިވަންޑްރަމަށް ގޮސް ކިމްސްގެ ޚާއްސަ ޑޮކްޓަރަކަށް ދައްކާށެވެ. އެތަނުގެ އާބާދީ އެތައް މިލިއަނަކުން ގުނައެވެ. އެކަމަކު ޑޮކަޓަރަށް ދައްކަން އެހާ އުނދަގުލެއް ނޫނެވެ. ހަމަ ފަސޭހައިން ދެއްކެއެވެ. ދެން ބުނަން މިޖެހެނީ ސައުތު އޯ ވެސްޓް އިންޑިއާ އިޒް ބެސްޓެވެ.\nމއީ ހަމަ ދިވެހިންނަށް ދިވެހި މުޖުތަމަޢުގައި ލިބެންޖެހޭ ޙައްގު މިންވަރުތޯ އެވެ؟ ހޮސްޕިޓަލް ހިންގަނީ ރައްޔިތުންގެ ޓެކްސް ފައިސާއިންނެވެ. އެހެނަސް ރައްޔިތުންނަށް އެކަށީގެންވާ ޚިދުމަތެއް ފޯރުކޮށެއް ނުދެވެއެވެ. އިމާރާތާއި މެޝިނަރީ ވަރަށް ފައްކަލެވެ. ރައްޔިތު މީހާއަށް ފަސޭހައިން ސިއްޙީ ޚިދުމަތް ނުލިބޭނަމަ އެފައްކަލުގެ ބޭނުމެއް ކޮބައިތޯއެވެ؟ ހަގީގަތުގައިވެސް ނެތެވެ. ރައްޔިތު މީހާ ދެން މިބުނަން ޖެހެނީ ތުމް ޗަލޭ ޖާއޫ، އެވެ.\nމިއީ އައްޑޫގެ އެކަނި ހާލަތެއް ނޫނެވެ. މުޅިރާއްޖޭގެވެސް ޓާޝަރީ ފެންވަރުގެ ހޮސްޕިޓަލް ތަކުގެ ޚިދުމަތް ރޭވިފަ އޮންނަ ގޮތެވެ. މީގެ ކުރިން އައްޑޫގައި ރީޖަނަލް ހޮސްޕިޓަލެއް ހުރިއިރު އެތިބޭ ޑޮކްޓަރުންނަށް ފަސޭހަ ކަމާއެކު ދެއްކެއެވެ. އެތަންތަނުގައި ޑޮކްޓަރުން 20 ނުވަތަ 40 މީހުންވެސް ބައްލަވައެވެ. ނަމަވެސް ތަން ތަރައްގީވީމަ މިވާގޮތަކީ ޑޮކަޓަރު ބަލާ އަދަދު 16 އަށް ލިމިޓު ކޮށްލުމެވެ. މީގެ ސަބަބެއްކަމަށް ކަމާއި ގުޅޭ ބޭފުޅުން ވިދާޅުވަނީ ޑޮކްޓަރު މަސައްކަތް ކުރައްވަނީ 8 ގަޑިއިރު ކަމަށާއި އަދި ހަމަ އެވަގުތުގައި ވޯޑްތަކަށް ދާންޖެހޭ ކަމަށާއި އޮޕަރޭޝަން ތިއޭޓަރަށް ވަންނަން ޖެހޭ ކަމަށާއި އަދި އެމާޖެންސީގައިވެސް މަސައްކަތް ކުރަންޖެހޭ ކަމަށެވެ. ނަމަވެސް ޕްރައިވެޓް ހޮސްޕިޓަލު ތަކުގައިވެސް މިހުރިހާ ކަމެއް ކުރާއިރުވެސް އެޕޮއިންޓްމަންޓް ލިބޭ އިރު މިފަދަ ވާހަކައަކުން ރައްޔިތުން ހިތްހަމަ ޖެހޭނަ ކަމަށް ދެކިގެން ނުވާނެއެވެ.\nހޮސްޕިޓަލުގެ އިދާރީ އޮފީހުގައި ދަންނަ މީހަކު ހުންނަނަމަ ބައެއް ފަހަރު ފަސޭހައިން އެޕޮއިންޓްމަންޓެއް ލިބެއެވެ. އެފަދަ ފުރުސަތެއް ނެތްނަމަ ބަލިމީހާ ހަމަ ގަނނަ ތެޅެންޖެހެނީ އެޕޮއިންޓަމަންޓެއް ނުލިބިގެންނެވެ. ވޯޓު ހޯދަންއަންނަ ސިޔާސީ މީހާ މިބުނަނީ ތިމަންމެން ވެރިކަމެއްގައި ތިކަން ރަނގަޅު ވާނެ ކަމަށެވެ. އަނެއް ސިޔާސީ މީހާ މިބުނަނީ މިފަހަރު އަނެއްކާ ހޮވާދޭށެވެ. ތިހުރިހާ ކަމެއް ރަނގަޅުކޮށް އަދި ކުރިއަށްވުރެން ބޮޑުތަނުން ރަނގަޅު ކުރާނެ ކަމަށެވެ. މުސްތަގުބަލުގައި އަޑު އިވޭނީ "މުޖޯ ވޯޓް ދޭނ މައި ސަބީ މުއްދޯންކާ ސަމާދާން ކަރޫނގާ،" މިހެންތޯއެވެ.\n"އެޕޮއިންޑްމަންޓް ކޭ ލިޔޭ ކަލް ކޯލް ކަރެން،" މިޖަވާބުން ރައްޔިތު މީހާއަށް މިދެވެނީ ހަމަ ހަގީގަތުގައިވެސް ޚިދުމަތެއް ދޭން ތޯއެވެ. އައްޑޫގެ ހޮސްޕިޓަލުގެ ޚިދުމަތް ރަނގަޅު ކުރަންވީ ހަމައެކަނި ތަނުގެ ފެންވަރު މަތިކޮށްގެނެއް ނޫނެވެ. ރައްޔިތު މީހާއަށް ފަސޭހައިން ޚިދުމަތް ލިބޭނެ އިންތިޒާމު ފުރިހަމަކޮށް ހަމަޖެއްސުމަކީ މުހިއްމު ކަމަކެވެ.\nރާއްޖޭގެ ރައްޔިތުން އަސާސީ ޚިދުމަތް ހޯދުމަށް ބޭނުންވާ މިންވަރާ ގާތައްވެސް އެއްވެސް އަސާސީ ޚިދުމަތެއް ރައްޔިތުންނަށް ފޯރުކޮށް ނުދެވެއެވެ. މިހެން ބުނީމަ އެއްބަޔަކު ބުނާނީ ސަރުކާރަށްވެސް ކުރެވޭނީ ކުރެވޭ ވަރަކުން ކަމަށެވެ. ނަމަވެސް ވޯޓު ހޯދަން އަންނަ ވަގުތު އެއްކަލަ އެބުނާ ކުރެވޭ ވަރެއްގެ ވާހަކައެއް ނުދައްކައެވެ. މިބުނަނީ "ހަމް ސަބް ކުޗް ސަހީ ކަރު ދޭނގޭ" އެވެ. ހެދުން އަޅައިގެން ބެގީކޮށް އަދި ވިދާ ބޫޓަކަށް އަރައިގެން ހުއްޓަކަސް ތަރައްގީއެއް ނުވެއެވެ. ރައްޔިތުންނަށް ބޭނުންވާ އަސާސީ ޚިދުމަތުގެ ފެންވަރު ރަގަޅުވުމަކީ ތަރައްގީ ވުމެވެ. ބިރަކާ ނުލާ ކުރިއަށް ބާރަށް ދިޔައަކަސް އަދި ނުފުދެއެވެ. އެހެނަސް "ޖޯ ކުޗްބީ ހޯތާހޭ ބަސް ތާލީ ބަޖާތީ ރަހޯ."\nކުރީ ސަރުކާރު ކުރީ ސަރުކާރު! ތާލިޔާ ތާލިޔާ އަކީ މިހާރު ދިވެހިބަހެއްތާ ދެން ދޯ! އިންޑިއާ އަވަށެއް ވިއއްޔަ! ބޮހޮތު އައްޗާހޭ!


Gulheefalhun Nagaa Muraka Thah Full Moon Resort Ah – Iru\nގުޅީފަޅުން ނަގާ މުރަކަތައް ފުލް މޫން ރިސޯޓަށް\nގުޅީފަޅުގައި ބަނދަރެއް ހެދުމަށް އެ ރަށުގެ ފަޅު ހިއްކުމުގެ މަޝްރޫއު ކުރިއަށްދާތީ އެތަނުން ނަގާ މުރަކަތައް ފުލް މޫން ރިސޯޓު ފަޅު ތެރޭގައި އިންދުމުގެ މަސައްކަތް ފަށައިފިއެވެ.\nގުޅީފަޅުން 192 ހެކްޓަރުގެ ބިން ހިއްކުމުގެ ޕްރޮޖެކްޓެއް ވަނީ ފައްޓާފައެވެ. މި މަޝްރޫއުގެ ސަބަބުން ކަނޑުގެ ވެއްޓަށް ނޭދެވޭ އަސަރު ކުރާނެ ކަމަށް މަޝްރޫއުގެ އީއައިއޭ ރިޕޯޓުގައިވެ އެވެ. އެގޮތުން، ކައިރި ފަރުތަކަށް ވެއްޔާއި ކިސަޑު އެޅި، ފެން ކިލަނބުވެ، ފަރުތަކާއި މުރަކަތައް މަރުވެދާނެ ކަމަށް ވެސް އެ ރިޕޯޓުގައި ވެއެވެ.\nމި ގެއްލުން ކުޑަކުރުމަށް ގުޅީފަޅުގެ ދެ ސަރަހައްދަކުން މުރަކަ ނަގައިގެން އެހެން ތަނެއްގައި އާލާ ކުރުމަށް ވަނީ ނިންމާފައިވެއެވެެ. އެ މަސައްކަތް ކުރިއަށް ގޮސްފައިވާ މިންވަރާ ގުޅޭ މައުލޫމާތު ހިމެނޭ ރިޕޯޓެއް މިއަދު އެންވަޔަރަމެންޓް ޕްރޮޓެކްޝަން އެޖެންސީ (އީޕީއޭ)އިން ވަނީ އާންމުކޮށްފައެވެ.\nގުޅީފަޅުން މުރަކަ އެއްތަނުން އަނެއް ތަނަށް ގެންދިޔުމުގެ މަސައްކަތް ހަވާލުކޮށްފައި ވަނީ ރީފްސްކްރޭޕާސްއާ އެވެ. މަޝްރޫއުގެ ފެށުމުގެ ކުރިންވެސް މުރަކަތައް ނެގުމަށް ގުޅީފަޅުގެ ސާވޭއެއް ހަދާފައިވާ ކަމަށް އީޕީއޭއިން މިއަދު އާންމު ކުރި ރިޕޯޓުގައިވެއެވެ. އަދި ފަޅުގެ އިރުމަތީ ފަރާތުގެ ދެ ސަރަހައްދަކުން މުރަކަ ނެގޭނެ ވަރު ބަލާފައިވާ ކަމަށް ބުނެފައިވެއެވެ.\nއެ ރިޕޯޓުގައިވާ ގޮތުން ގުޅީފަޅުގެ އިރުމަތީ ފަރާތު ދެ ސަރަހައްދަކުން މުރަކަތައް ނަގައިގެން ގެންދަން ހަމެޖެހިފައި ވަނީ ފުލް މޫން ރިސޯޓުގެ ހުޅަނގު ފަރާތު ފަޅަށެވެ. އެއީ މުރަކަތައް ނެތް ސަރަހައްދެކެވެ. އެ މަސައްކަތް ފެށީ މިދިޔަ މަހުގެ 29 ވަނަ ދުވަހުއެވެ.


Mask Adhi Musahla Neh Nama Miskkiy Thakah Nuvahdhaa: Sheikh Zaid - Vaguthu\nރާއްޖެއިން ކޮވިޑް-19 ފެނުމާއި ގުޅިގެން އެކުލަވާލާފައިވާ ހަރުކަށި ފިޔަވަޅުތަކަށް ލުޔެއް ދީ، އާ އާންމު ހާލަތައް ތައްޔާރުވެ، މިހާރު ވަނީ ފިޔަވަޅުތައް ލުއި ކޮށްފައެވެ. އޭގެ ތެރޭގައި މިސްކިތްތައް ވަނީ އަލުން ހުޅުވާލާފައެވެ.\nއާ އާންމު ހާލަތުގައި ހެލްތެ މިނިސްޓްރީ އާއި އިސްލާމިކް މިނިސްޓްރީން އެކުލަވާލާފައިވާ އުސޫލުތަކުގައި ބުނާ ގޮތުން ނަމާދުގެ ޖަމާއަތް ހެދުމަށް ދީފައިވާ އިރުޝާދުތަކަކީ ގެއިން ވުޟޫކޮށްގެން ދިއުމާއި މުސައްލަ ހިފައިގެން ދިއުމެވެ. އަދި އެމީހެއްގެ މުސައްލަ ނޫން މުސައްލައެއް ބޭނުން ނުކުރުމަށްވެސް ވަނީ އަންގާފައެވެ.\nފޭސްބުކުގައި ހިއްސާ ކުރި ޕޯސްޓެއްގައި ޝައިހް ޒައިދު ވިދާޅުވީ، ގެއިން މުސައްލަ ގެންދިޔުމަށާއި، އެހެން މީހުންގެ މުސައްލަ މަތީގައި ނަމާދު ނުކުރުމަށް އިސްލާމިކް މިނިސްޓްރީން ނިންމި ނިންމުމަކީ ރަނގަޅު ނިންމުމެއް ކަމަށެވެ. އަދި ބަޔަކު އެކަން ނުކުރާނަމަ ހައްލަކީ ސިފައިން ނެރެގެން ގާޑް ކުރުން ކަމަށް ޝައިހް ޒައިދު ވިދާޅުވިއެވެ.\n"ބަޔަކު އަމަލު ނުކުރަންޏާ ދެން ހައްލަކީ ސިފައިން ނެރެގެން ގާޑްކުރުން، މައްކާ މަދީނާ ހަރަމްފުޅު ގާޑް ކުރެވޭ ގޮތަށް." ޝައިހް ވިދާޅުވިއެވެ.\nޒައިދު ވިދާޅުވީ، އިސްލާމިކް މިނިސްޓްރީން އަންގާފައިވާ ގޮތަށް އެބަޔަކު ތަބާނުވުމަކީ އެބައެއްގެ އަމިއްލަ މައްސަލައެއް ކަމަށެވެ. ކޮވިޑް-19 އިތުރަށް ފެތުރުން ކޮންޓްރޯލް ކުރުމުގެ ގޮތުން އިސްލާމިކް މިނިސްޓްރީން އިލްތިމާސްކޮށްފައި ވަނީ ގައިދުރުކަން އިސްކޮށްގެން މިސްކިތައް ވަދެ ނުކުތުމަށެވެ. އަދި ނަމާދުން ނިމިގެން ގިނަ އިރުތަކަށް މިސްކިތުގައި މަޑު ނުކޮށް ގެއަށް ދިއުމަށެވެ.\nއެހެން ނަމަވެސް ބައެއް ފަރާތްތަކުން މިފަދަ އުސޫލުތަކަށް ތަބާނުވެ، އެމީހުން ބޭނުން ގޮތަކަށް ކަން ކުރަމުންދާތީ ގިނަ ބަޔަކު ވަނީ އެކަމަށް ނުރުހުން ފާޅުކޮށް ކަންބޮޑުވުން ފާޅުކޮށްފައެވެ.\nއެންމެން ނަމާދައްދަނީ ގޭގަތިބެފަކަނޫން ބުރާނތިވާހަކަ ދައްކަނީ ކަލޭމެން ނަކީ ސިއާސީ އަނގަ ތަޅާފަ ފައިސާ ހޯދާމީހުން އަހަރުމެން ބުރަ މަސައްކަތް ކޮއްފަ ރުފިޔާހޯދަނީ .....\nޖުލައި 11, 2020 17:24\nލަދެއް ހަޔާތެއް ނެތޭ ލާދީނީ ބައިގަނޑަށް ވެރިކަން ހޯދަ ދީފަ .ނަމުން ޝޭހް ކަމުން ޖާހިލް\nޖުލައި 11, 2020 17:39\nސެލެބްރިޓީ ޝޭޚުންނަށް ނޫސްތަކުން ތިވަރަށް ޢެޓެންޝަން ނުދީބަލަ ހެޔޮނުވާނެ. މީން މީހެއްގެ ނަން ފެނުނަސް ހޮޑުލަވަނީ.\nޖުލައި 11, 2020 17:48\nއެއްވެސް ކަމެއް ތަ ރުތީބު ކު ރަން އެގޭ ސަ ރުކާ ރެއް ނޫން މީކީ ފިޑިކަމުން ރޮވެނީ\nޖުލައި 12, 2020 01:26\nމުސައްލަ އެޅީމަ ވައިރަސް ތަނުގަ ހުރެއްޖެނަމަ އަޅާ މުސައްލައިގަ ނިހިފާނެތޯ..އަދި އެމުސައްލަ އަބުރާ ގެންދާނީ ގެޔަށް ނުންތޯ...މިއީ ކޮންކަހަލަ ވިސްނުމެއްގެ ވާހަކަ ފަތުރާ ބަޔެއްތޯ ..\nޖުލައި 12, 2020 08:11\nއެންމެން ކޮފީގަ ތިބެފަ މިސްކިތަށްދަނީ އެހެންމީހެއްގެ ސައިަކލުގެ ފަހަތުގަ. މިސްކިަތށްގޮސް ދުރުދުރުގަ މުސައްލައާއިމާސްކް އަޅައިގެން. މިސްކތާމެދު ތިގެންގުޅޭ ލާދީނީ ފިކުރުގެ ނުބައިކަމާ


ސައިރެން – 10 – Esfiya\nސައިރެން – 10\n“ޝުކުރުވެސް އަދާ ނުކުރާނަންތަ؟” އެމީހަކު ލައިގެންހުރި ސޯޓުގެ ޖީބަށް އަތް ޖަހައިލަމުން ނޫރީން ދާން ފެށުމުން ގޮވައިލިއެވެ.\nނޫރީން ހައިރާންކަމާއިއެކު ފަހަތް ބަލައިލީ އެއީ ދަންނަ އަޑެއްހެން ހީވުމުންްނެވެ. އަދިވެސް ނޫރީން އެއަނދި ގޯޅީގައި ހުރުމުންނާއި އެމީހާ ހުޑީއަކުން ބޯނިވާކޮށްގެން ހުރުމުގެ ސަަބަބުން އެއީ ކާކުކަމެއް އިނގޭވަރެއް ނުވިއެވެ. ނޫރީން އެމީހާއާއި ދިމާއަށް ބަލަންހުރިގޮތުން އެމީހާ ހިނިއައެވެ.\n“މިއީ ކާކުކަން ހަމަ ނޭނގެނީތަ؟” އެމީހާ އެންމެ ފަހުން އެހެން ބުނުމުން ނޫރީން ހައިރާންވިއެވެ. “ނޭނގެ.” ނޫރީން ބުންޏެެވެ.\n“އަހަރެންގެ މަތިން ހަނދާންވެސް ނެތުނީތަ އެހާ އަވަހަށް؟” އެމީހާ އަނެއްކާވެސް ބުންޏެވެ.\n“އަހަރެންގެ އަޑުންވެސް ވަކިކުރާކަށް ނޭނގޭތަ؟” އެމީހާ އައިސް ނޫރީންގެ ކުރިމަތީގައި ހުއްޓިފައި އެއްސެވެ.\nދެން ކުއްލިއަކަށް އެމީހާ ނޫރީންގެ އަތުގައި ހިފައިގެން އެގޯޅީގެ އެތެރެއަށް ވެއްދިއެވެ. އަދި އޭނާ ހުޑީގެ ބޯނަގައި އޭނާގެ މޫނު ދައްކައިލިއެވެ.\n“ޒައިކާން؟؟؟؟” ނޫރީންގެ ގައިން ހީބިހި ނަގައިގަތެވެ.\n“ނޫން! ތިއީ ޒައިކާންއެއް ނޫން!” ނޫރީން އެހެން ބުނެފައި ދާން އުޅުނު ވަގުތު ޒައިކާން ނޫރީންގެ އަތުގައި ހިފެހެއްޓިއެވެ.\n“ނޫރީން ޤަބޫލުނުކުރިއަކަސް އަހަރެންނަކީ ޒައިކާން. ނޫރީން އާއިއެކު ދިޔައީ އަހަރެންނެއް ނޫން. ޒަފްރުލް ދިޔައީ އަހަރެންގެ ސިފަ ޖެހިގެން. ދެން އަހަރެން އެހެން ޖަލު ކޮޓަރިއަކަށް ވައްދަން އުޅެނިކޮށް އަހަރެން ފާރަވެރިންތަކަށް ހަމަލާދީ ފިލީ. ދެން އަހަރެން މިމަގުން ދާން އުޅެނިކޮށް ފެނުނީ ނޫރީން މިދިމާއަށް އަންނަތަން. އެހެންވެ އަހަރެން ހުޑީއިން ބޯ ނިވާކޮށްގެން މިގޯޅީގަ ފިލައިގެންހުރެ ނޫރީންގެ އަތުގައި ހިފައިގެންހުރެ ނޫރީން ފޮރުވީ.” ޒައިކާންގެ ގާތަށް ރުޅިއަންނަގޮތްވިއެވެ.\n“ހެތްކެއް ބޭނުން…. އައި ވޯންޓް ޕްރޫފް.” ނޫރީން ޒައިކާން ލޯ އަޅައިލަމުން ބުންޏެވެ. ކައިވަން ކުއްލިއަކަށް ސައިރެންގެ ސިފައަށް ބަދަލުވެ ނޫރީން ގާތަށް ޖެހެލިއެވެ.\n“ނޫރީންއަށް އިނގޭންނުން އަހަރެންނަށް ނޫރީންގެ ލޭ މީރުކަން?” ޒައިކާން ނޫރީންގެ އުޅަބޮށީގައި ހިފުމަށްފަހު އޭނާގެ ހަރުފަ ދޫ ނެރެލެމުން ބުންޏެވެ.\n“ދެން އަހަރެންނުން ނޫރީންއަށް ތިބާރުތައް ދިނީ. ބޭނުމިއްޔާ މިހާރުވެސް އަހަރެންނަށް ތިބާރުތައް އަތުލެވިދާނެ.” ޒައިކާން ބުންޏެވެ.\nދެން ޒައިކާން އޭނާގެ ލޮލުން ކޮށްލި އިޝާރާތަކާއިއެކު ނޫރީންގެ ގައިން ރަތްކުލައިގެ ދުންތަކެއް ނިކުމެ ގެއްލުނެވެ. ހަމަ އެވަގުތު ނޫރީންއަށްށ ނޭވާ ނުލެވިގެން ތެޅެން ފެށިއެވެ. ނޫރީން ކޮންމެވެސް އެއްޗެކޭ ބުނަން އުޅުނުހެން ހީވެގެން ޒައިކާން ދެލޯ ދިއްލައިލައިލައި ނޫރީންގެ ލޮލަށް ބަލައިލިތަނާ އަނެއްކާވެސް ނޫރީންގެ ގައިން ނިކުތް ރަތްކުލައިގެ ދުންތައް އަލުންވަނެވެ. ނޫރީންއަށް ހަމަ ނޭވާލެވުނީދެނެވެ.\n“އަދިވެސް ޤަބޫލެއް ނުކުރާނަންތަ?” ޒައިކާން ހަރަމްބަންނަމުން ދުރަށް ބަލައިލުމަށްފަހު އެއްސެވެ.\n“އޯކޭ! ޤަބޫލުކޮށްފިން.” އަދިވެސް ނޫރީންއަށް މާނޭވާ ލެވެނީއެވެ.\n“ދެންވެސް އަހަރެން ދައްކާ ވާހަކަ ޤަބޫލުކުރައްޗޭ!” ޒައިކާން ނޫރީންގެ ކޮލުގައި މަޑުމަޑުން ހިފައިލުމަށްފަހު ބުންޏެވެ.\n“ނޫރީއަށް ކިހިނެތް އިނގޭނީ ވަކިކުރަން? ތިދެމީހުން އެހާ ވައްތަރޭ.” ނޫރީން ހައިރާންކަމާއިއެކު ބުންޏެވެ.\n“މިތަނުން އިނގޭނުން އަހަރެން ވަކިކުރަން? އެ ޒަފްރުލް ހުރިތަ މިތަން?” ކައިވަން އޭނާގެ ފިޔަގަނޑުން އެހާ ކުޑަަނޫނަސް ދުރުންވެސް އެނގޭނޭވަރުގެ ލޯވަޅެއް ދައްކައިލަމުން ބުންޏެވެ.\n“ނޫން. ޒަފްރުލްގެ ނެތް ތިތަނެއް. އެހެންވީމާ ފަސޭހަވާނެ ދޯ ވަކިކުރަން? އެކަމަކު ކިހިނެތްވެފަ މިއީ? ޒައިކާންއަށް އުދުހެވޭތަ?” ނޫރީން އެތަނަށް ފަރުވާތެރިކަމާއިއެކު ބަލައިލުމަށްފަހު އެއްސެވެ.\n“އަހަރެންނަށް އުދުހެވޭ. އެކެމަކު މިގަޑިއަކު މިއީ ކިހިނެތްވެފައިން ތަނެއްކަމެއް ނުކިޔައިދެވޭނެ. ފަހުން އިނގޭ. ދެން ހިނގާބަލަ ނިކާންމެން ހޯދަން.” ޒައިކާން ސީރިއަސްވެލަމުން ބުންޏެވެ.\n“ކިހިނެތް ދޮޮންބެމެން ހޯދާނީ?” ނޫރީން އެ ހަނި ގޯޅިތެރެއިން ބޯ ނެރެލަމުން ބުންޏެވެ.\n“އޭތް! ތިހެން އުޅެނިކޮށް ފާރަވެރިއަކަށް ފެނިދާނެ.” ޒައިކާން އެހެން ބުނެ ނޫރީންގެ އަތުގައި ހިފައި ދަމައިގަތް ތަނާ ނޫރީންގޮސް ޖެހުނީ ކައިވަންގެ ގައިގައެެވެ.\n“ސޮރީ އިނގޭ. ހަމަ ނޫރީންގެ ސޭފްޓީއަށް މިހެން މިހެދީ. އަހަރެންނަށް ހީވަނީ އެމީހުން ވާނެހެން މިތާ ކޮންމެވެސް ތާކު.” ޒައިކާން ބުންޏެވެ.\n“ކޮންތާކު?” ނޫރީން ޒައިކާން އާއި ދުރަށް ޖެހިލުމަށްފަހު ލަދުން އިނދެގެން އެއްސެވެ.\n“އަހަރެންގެ ފަހަތުން އާދޭ.” ޒައިކާން އެހެން ބުނަމުން ދެކޮޅު ބަލައިލުމަށްފަހު ހުރި ސީދަލަށް ނޫރީންގެ އަތުގައި ހިފައިގެން ވަރަށް ބާރަށް އުދުހިގަތެވެ.\nދެމީހުން އެހެންގޮސް މަޑުކޮށްލީ އަންހެން ކުއްޖެއްގެ ގިސްލުމުގެ އަޑު އިވެން ފެށުމުންނެވެ. ނޫރީން ހައިރާންކަމާއިއެކު ޒައިކާން އާއި ދިމާއަށް ބަލައިލީ އެއީ ކާކު ހެއްޔޭ އަހާަފަދަ ގޮތަކަށެވެ. ޒައިކާން ބޯ ހޫރުވައިލުމަށްފަހު އެ ގިސްލުމުގެ އަޑު އައި ދިމާއަށް މަޑުމަޑުން ދާން ފެށިއެވެ. އެއަޑު އައި ދިމާއަށް ދަނިކޮށް ފާރަވެރިއަކު ހިނގައިފައި އަންނަތަން ފެނުނެވެ. އެހެން ކަމުން ޒައިކާން އަނެއްކާވެސް ނޫރީންގެ އަތުގައި ހިފައި ދުރަށް އުދުހިގަތެވެ. ނަސީބު ރަނގަޅުކަމުން އެ ފާރަވެރިޔާއަކަށް ޒައިކާންއެއް ނުފެނުނެވެ.\n“ކިރިޔާ މިސަލާމަތްވީ!” ޒައިކާން އެހެން ހަނި ގޯޅިއަކަށް ވަދުމަށްފަހު ބުންޏެވެ.\n“ދެން ކިހިނެތް ހަދާނީ?” ނޫރީން ހާސްކަމާއިއެކު ކައިވަންގެ މޫނަށް ބަލައިލުމަށްފަހު އެއްސެވެ.\n“އަހަރެންނަށް ހީވަނީ މިތަނުން ނިކުންނަންވީ ހެން.” ޒައިކާން އެހެން ބުނުމުން ނޫރީންގެ އަތް ޒައިކާންގެ އަތުން ނައްޓުވައިލިއެވެ.\n“އެކަމަކު ނޫރީމެން މިތަނަށް އައީ ދޮންބެމެން ސަލާމަތްކުރަން. މިިތަނަށް ވަދެފަ ނިކުންނާކަށެއް ނޫން!” ޒައިކާން ސިހިފައި ނޫރީންއަށް ބަލައިލި ވަގުތު ނޫރީން ދެބުމަ ކައިރިކޮށްލުމަށްފަހު ބުންޏެވެ.\n“ކީތްވެތަ އަބަދު އަހަރެން ބުނާގޮތް ނަހަދަން ތި އުޅެނީ? ނޫރީން ބުނެބަލަ! މިއީ އަހަރެން އުޅުނު ތަނެއްތަ ނޫނީ ނޫރީން އުޅުނު ތަނެއްތަ?” ޒައިކާން ހިތްހަމަނުޖެހިފައި ނޫރީން ގާތުގައި ބުންޏެވެ.\n“ނޫރީއަށް އެނގޭ މިއީ ނޫރީ އުޅުނު ތަނެއް ނޫންކަން. އެކަމަކު މިވަގުތު މުހިންމީ ނޫރީގެ ދޮންބެ. ޒައިކާން ނޫރީއާއިއެކު މަސައްކަތްކުރަން ބޭނުން ނޫނިއްޔާ މިތާ ހުރޭ! ނޫރީ މިދަނީ.” ނޫރީން އެހެން ބުނުމަށްފަހު ގޯޅިން ނިކުމެ ކޮންމެވެސް ދިމާއަކަށް އުދުއްސައިގަތެވެ. ނޫރީންއަށް ނޭނގި ނަމަވެސް ދެވުނީ އެގަނޑުވަރުގެ މައި ދޮރާއި ދިމާއަށެވެ.\nޒައިކާންް ބޯ ހޫރުވައިލުމަށްފަހު ނޫރީންގެ ފަހަތުން ދިޔައެވެ. ނޫރީންއަކަށް ޒައިކާން ނޫރީންގެ ފަހަތުން އަންނަ ތަނެއް ނުފެނެއެވެ. އެހެންކަމުން ނޫރީން ހީކުރީ ޒައިކާން ނޫރީންގެ ފަހަތުން ނާންނަ ކަމަށެވެ. ނޫރީން ފިލަފިލައިގެން ފާރަވެރިންނަށް ނުފެންނަ ގޮތަށް ގޯޅިގޯޅިއަށް އަޅަމުން ދިޔައިރު ހީވަނީ މާކުރިންވެސް މިކަމަކީ ނޫރީން ދަސްކޮށްފަ އޮތް ކަމެއް ހެންނެވެެ. އެހެން ދަނިކޮށް ނޫރީންއަށް ގައިން ވަރުދޫވުމުގެ އިހްސާސެއް ކުރެވުނެވެ. އަދި ގައިގެ ތަންތަނުގައި ރިއްސަން ފެށިއެވެ. ނަމަވެސް ހިތްވަރު އެލުވައިނުލައި ތަންތަނުގައި ހިފަހައްޓައިގެންކަމަކު އުދުހެމުން ދިޔައެވެ. އެހެން ދަނިކޮށް ފިޔަގަނޑުގެ ވަރު ދޫވެގެން ތިރިއަށް ވެއްޓެން ދިޔަތަނާ ނޫރީންއަށް ހަޅޭލަވައިގަނެވުނެވެ. ނޫރީންގެ ފަހަތުގައިހުރި ޒައިކާން އަވަހަށް ފާރަވެރިއަކަށް ފެންނަންވާއިރަށް ނޫރީންގެ ގައިގައި ހިފެހެއްޓިއެވެ. އަދި ނޫރީން އޭނާގެ އަތްދަނޑި މައްޗަށް އުފުއްލައިގެން ކުރިމަތީގައިހުރި މައިދޮރާއި ދިމާއަށް ބާރަށް ފިޔަޖަހައި އުދުހިގަތެވެ. އެވަގުތަކީ ފާރަވެރިއަކު ދޮރު ކުރިމަތިން ހުރަސްކޮށްލި ވަގުތުކަމުން ޒައިކާން އަވަހަށް ދޮރުގެ ބިތްދޮށަށް ވަދެ ފިއްޔެވެ. ދެން ޒައިކާންއަށް ފެނުނީ ނޫރީން ހަޅޭލަވައިގަތް ދިމާ ކައިރީގައި ފާރަވެރިންތަކެއް އުޅޭތަނެވެ. އެތަން ބަލަން ނަހަދައި ދޮރު ކައިރީގައި ފާރަވެރިއަކު ނެތްކަން ޔަޤީންކޮށްފައި ދޮރުން ބޭރަށް ނިކުތެވެ. އަދި ބޮޑު ގަލެއްގެ ނިވަލަށްވަދެ ފިއްޔެވެ. އެއިރު ނޫރީން އޮތީ\nހޭނެތިފައި ކަމުން ޒައިކާން އަވަހަށް އެފުރުސަތުގެ ބޭނުން ހިފައި އޭނާގެ ލޮލުން އަލިގަނޑެއް ނެރުނެވެ. ދެން އެއަލިގަނޑު ދެމީހުން ވަށައިލައި ދެމީހުންނާއިއެކު އެއަލިގަނޑު ގެއްލުނެވެ. އަލިގަނޑު ނިވުނުއިރު ޒައިކާންއަށް ހުރެވުނީ އޭނާގެ ކޮޓަރީގައެވެ. ޒައިކާން ނޫރީންއަށް ބަލައިލުމަށްފަހު އުދުހިފައިގޮސް އެނދު މަތީގައި ބޭންދިއެވެ. އަދި ނޫރީންގެ މޫނަށް ވަރަށް ފުންކޮށް ބަލައިލިއެވެ. ޒައިކާންގެ ހިތް އެދެމުން ދިޔައީ އެލޯބި މޫނުގައި އޭނާގެ ދެއަތުން ފިރުމައިލައި ނޫރީންގެ ނިތުގައި ބޮސްދިނުމަށެވެ. ނޫރީން ފެނުނީއްސުރެ އޭނާގެ ހިތުގައި ނޫރީންއަށްޓަކައި ޚާއްސަ މަޤާމެއް ދެވުނެވެ. އޭނާގެ މުޅި ހަޔާތުގައިވެސް އެންމެ ފުރަތަމަ ލޯބިވި މީހާއަކީ ނޫރީންއޭ ބުންޏަސް ދޮގަކަށް ނުވާނެވެ. ނަމަވެސް އޭނާގެ ސިކުނޑި އެކަމަށް އެއްބަސްވާކަށް ބޭނުމެއް ނުވެއެވެ. އެހެން އިންދައި ނޫރީން ކުޑަކޮށް ލޮލުގެ އެސްފިޔަތައް ތަޅުވައިލި ތަން ފެނުމުން ޒައިކާން އަވަހަށް ނޭނގޭކަމަށް ހަދައިފައި ތިރިއަށް ދިޔައެވެ. އެވަގުތު ނޫރީން ދެލޯ ހުޅުވައިލިތަނާ ހަނދާންވީ ފާރަވެރިން މަތިންނެވެ. ނޫރީން އެމީހުން މަތިންނ ހަނދާންވުމުން ކުއްލިއަކަށް ފުންމައިލުމުން އަނެއްކާވެސް ވެއްޓެން ފިޔައެވެ. މިފަހަރުވެސް ވެއްޓުނީ ޒައިކާންގެ އަތްދަނޑި މައްޗަށެވެ. ޒައިކާންގެ އަތްދަނޑި މައްޗަށް ވެއްޓުމުން ދެން އެނގުނީ ނޫރީން އެހުރީ ގަނޑުވަރުގައި ނޫންކަމެވެ. ޒައިކާން ނޫރީން ހަމަ ތިރީގައި ބެހެއްޓުމާއިއެކު ނޫރީން ކުޑަދޮރާއި ދިމާއަށް އުދުއްސައިގަތެވެ. ނަމަވެސް އޭގެ ކުރިން ޒައިކާން ނޫރީންގެ އަތުގައި ހިފައި ހުއްޓުވިއެވެ.\n“ދޫކޮށްލާ!” ނޫރީން ރުޅިއައިއްސަ ހުރިގޮތުން ހީވަނީ އޭނާއަށްވުރެ އެހާ ރުޅިގަދަ މީހަކު ނުހުންނާނެ ހެންނެވެ.\n“އަހަރެން ނޫރީންގެ އަތުން ދޫކޮށްލިއަކަސް ނޫރީންއަކަށް ނުއުދުހެވޭނެ.” އެެހެން ބުނުމަށްފަހު ޒައިކާން ނޫރީންގެ އަތުން ދޫކޮށްލައި ހަރަމްބަނެވެ.\nނޫރީން ޒައިކާންއަށް ރުޅިވެރި ނަޒަރަކުން ބަލައިލުމަށްފަހު ފިޔަގަނޑު ހުޅުވައިިލިއެވެ. އަދި އުދުއްސައިގަންނަން ތައްޔާރުވެލި ތަނާ ހީވީ ފިޔަގަނޑު ބިންދައިގެން ދިޔަ ހެންނެވެ. ނޫރީންއަށް ‘އައުޗް’ އޭ ކިޔައި ހަޅޭލަވައިގަނެވުނެވެ. އެވަގުތު ޒައިކާން ހޭން ފެށުމުން ނޫރީން ޒައިކާންގެ ނަމުން ގޮވައިލީ އަޑަށް ރުޅިވެރިކަން ގެންނަމުންނެވެ.\n“ބުނީމެއްނުން ނުއުދުހެވޭނެއޭ.” ޒައިކާން ނޫރީންގެ ކުރިމަތީގައި މަޑުކޮށްލަމުން ބުންޏެވެ.\n“ކީތްވެ?” ނޫރީން ޒައިކާންއަށް ލޯ އަޅައިލަމުން އެހެން ބުނީ އެހެން ހެދީ ޒައިކާންހެން ހީވުމުންނެވެ.\n“އަހަރެން ކޮންމެހެން ޖެހޭތަ ބުނަން? ނޫރީން އަހަރެން އެތާ އެކަނި ބަހައްޓައިފައި އަހަރެންގެ ބުނާގޮތް ނަހަދައި ދިޔައީނުން?” ޒައިކާން ލައިގެންހުރި ސޯޓުގެ ދެޖީބަށް އަތްޖަހައިލުމަށްފަހު ބުންޏެވެ.\nނޫރީން އަނެއްކާވެސް ޒައިކާންއަށް ލޯ އަޅައިލުމަށްފަހު ދުރަށް ދާން އުޅެނިކޮށް ފައި ވާޅުވެގެން ވެއްޓެން ދިޔަތަނާ ހިފުނީ ޒައިކާންގެ ދެކޮނޑުގައެވެ. އެވަގުތު ޒައިކާން ސިހިފައި ހިފެހެއްޓުނީ ނޫރީންގެ އުނަގަނޑުގައެވެ. ނޫރީންއަަށް ހިފުނީ ޒައިކާންގެ ކޮނޑުގައިކަން އެނގުމުން އަވަހަށް ކޮނޑުން އަތް ދޫކޮށްލައި އިސްޖަހައިލީ ޒައިކާން މާ ވަރަކަށް ނޫރީންއަށް ބަލާތީއެވެ. އެވަގުތު ނޫރީންގެ ދެކޯ ރަތްވެގެން ދިޔަ ތަން ފެނުމުނ ޒައިކާން ލާނެތް ގޮތަކަށް ހީލިއެވެ.\n“ތިހެން ތިވަނީ ލޭ ނުބޯތީ.” ޒައިކާން ބުނި ވާހަކައިން ސިއްސައިގެންގޮސް ނޫރީންއަށް ޒައިކާންއަށް ބަލައިލެވުނެވެ.\n“ވަޓް? ނޫރީ ބޭނުމެއް ނޫން ލޭ ބޯކަށް.” ނޫރީން ތުންނ ހަދައިލުމަށްފަހު ޒައިކާންއާއި ދުރަށް ޖެހިލަން އުޅުނެވެ. ނަމަވެސް ދުރަަށް ނުޖެހެވުނީ ޒައިކާންގެ ވަރުގަދަ ދެއަތުން ނޫރީންގެ އުނަގަނޑުގައި އަތް ވަށައިލައިފައި ވުމުންނެވެ.\n“ބޯން ބޭނުން ނުވިއަކަށް ޖެހޭނީ ލޭ ބޯން. އެހެން ނޫނީ ނިކާންމެން ސަލާމަތްކުރާނެ ވަރެއް ނުހުނާނެ ހަށިގަނޑަކު. ނިކާންމެން ސަލާމަތްކުރަން ބޭނުމިއްޔާ ޖެހޭނީ ލޭ ބޯން.” ޒައިކާން އެހެން ބުނުމަށްފަހު ނޫރީންގެ އުނަގަނޑުން އަތް ދޫކޮށްލިއެވެ.\nނިކާންމެން ސަލާމަތްކުރަން ބޭނުންވާތީ އާއި އިތުރު ގޮތެއް ނެތުމުން އެކަމަށް އެއްބަސްވިއެވެ. ނަމަވެސް ލޭ ހޯދާނީ ކޮންތާކުންކަމާއި ވިސްނަން ހުއްޓައި ޒައިކާން ނޫރީންގެ އުނަގަނޑުގައި އަތް ވަށައިލައި އޭނާ އާއި ކައިރިކޮށްލިއެވެ. ނޫރީންއަށް ޒައިކާން ކުރަން އެއުޅެނީ ކޮންކަމެއްކަން އެނގުމުން ދެލޯ ބޮޑުކޮށްލައި ޒައިކާންއާއި ދިމާއަށް ބަލައިލީ ތިކަން ކުރަން ބޭނުމެއް ނޫނޭ ބުނާ ފަދަ ގޮތަކަށެވެ. ނަމަވެސް ޒައިކާން އަނެއްކާވެސް ނިކާންމެން މަތިން ހަނދާންކޮށްދިނުމާއިއެކު ނޫރީންއަށް އެކަން ކުރަން މަޖުބޫރުވިއެވެ. ނޫރީން އޭނާގެ ފޮރުވެފައިވި ދެފޭރާ ދަތް ފުރަތަމަ ފަހަރަށް ނެރެލައި ޒައިކާންއާއި ދިމާއަށް ބަލައިލިއެވެ. އެވަގުތު ޒައިކާން ދިގުކަމުން ކަރާއި ހިސާބަށް ނުފޯރާތީ ޒައިކާން ކުޑަކޮށް ގުދުވެލިއެވެ. ނޫރީން ދަތްއަޅަން ނާޅަން ހުރެފައިވެސް އެންމެ ފަހުން ދަތް އެޅީއެވެ. އެވަގުތު ނޫރީންގެ ދެލޯ ބަށިކުލައިިން ދިއްލުނެވެ. އަދި އޭނާއަށް އިހުސާސްވީ މީރު އެއްޗެއް ކައިލުމުން ލިބޭ ކަހަލަ އިހުސާސެކެވެ. އޭނާއަށް ލޭ މީރުވީއެވެ. އެހެން ހުރެފައި އެއް މިނެޓުވީތަނާ ނޫރީން ދެފޭރާ ދަތް ނަގައި ހަމަ ޖެހިލުމަށްފަހު ދެފޭރާ ދަތް ފޮރުވައިލިއެވެ. އެގަޑީގައި ޒައިކާން ކަރު ތެދުކޮށްލައި ނޫރީންއަށް ބަލައިލިއިރު ފެނުނީ ނޫރީން އިސް ޖަހައިގެން އިންތަނެވެ. ޒައިކާން އެއްމިޔަނަކުން ހިނިތުންވެލުމަށްފަހު ނޫރީން ދަތް އެޅި ތާނގައި އަތް އަޅައިލިއެވެ.\n“ތަ….ތަދުވަނީތަ?” ނޫރީން އިސް އުފުއްލައިލުމަށްފަހު ޒައިކާން އޭނާގެ ކަރުގައި އަތްއަޅައިފައިވާތަން ފެނުމުން އެއްސެވެ. އެވަގުތު ޒައިކާން ބޯހޫރުވައިލިއެވެ.\n“ދޮން..ބެމެން.” ނޫރީން އެހެން ބުނުމާއިއެކު އެއްޗެއް ހަނދާންވި ފަދައިން ނޫރީންއަށް ބަލައިލިއެވެ.\n“އާދެބަލަ! އެކަމަކު ނިކާންމެން ހޯދާކަށް ނޫން މިދަނީ.” ޒައިކާން އެހެން ބުނީ ނޫރީން އެއްބަސްވާނެ ކަމަށް ބަލައިފައެއް ނޫނެވެ. ނަމަވެސް ނޫރީން އެކަމަށް އެއްބަސްވިއެވެ.\n‘ސައިރެން’ ގެ 11ވަނަ ބަޔަށް އިންތިޒާރު ކުރައްވާ!\nWowwwww very nice waiting for the next part of the story.\nތީއޭ މިހިތުގެ ވިންދަކީ…02\nރަހީނު.. 13 ވަނަ ބައި\nދިމްޔާ (17 ވަނަ ބައި)\nލޯބި September 19, 2015\nއައިނާ6(ހަވަނަބައި)\nހިތާމަ އެހެނިހެން September 12, 2019


BML POS in Council thakah faisaa dhekkeyne goiy hadhaifi - One Online\nބީއެމްއެލްގެ ޕީއޯއެސް މެޝިނަކުން މީހަކު ފައިސާ ދައްކަނީ--- ފޮޓޯ/ ބީއެމްއެލް\nކައުންސިލްތަކަށް ދައްކަންޖެހޭ ފައިސާ މޯބައިލް ޕޮއިންޓް އޮފް ސޭލް (އެމްޕީއޯއެސް) މެދުވެރިކޮށް ބަލައިގަނެވެވޭނެ ގޮތް ހަދައިފިއެވެ.\nފިނޭންސް މިނިސްޓްރީން މިދިޔަ ބުރާސްފަތި ދުވަހު ނެރުނު ސާކިއުލާއެއްގައި ބުނީ ޑިޖިޓަލް ވަސީލަތްތައް މެދުވެރިކޮށް ދެވޭ ހިދުމަތްތައް ކުރިއަރުވައި، ރާއްޖޭގެ އިގުތިސާދުގައި ޗެކާއި ނަގުދު ފައިސާއަށް ބަރޯސާވާ މިންވަރު ކުޑަކުރުމުގެ ގޮތުން، ލޯކަލް ކައުންސިލްތަކުން ބަލައިގަންނަ ފައިސާ ބޭންކް އޮފް މޯލްޑިވްސް (ބީއެމްއެލް)ގެ އެމްޕީއޯއެސް މެދުވެރިކޮށް ބަލައިގަނެވެވޭނެ ކަމަށެވެ.\nސާކިއުލާއެއްގައި ބުނީ ލޯކަލް ކައުންސިލްތަކުން ބަލައިގަންނަ ފައިސާ އެމްޕީއޯއެސް މެދުވެރިކޮށް ބަނޑޭރި ޕޭ އިން ބަލައިގަނެ ދުވަހުން ދުވަހަށް ކައުންސިލްތަކުގެ ބޭންކު އެކައުންޓުތަކަށް ޖަމާކުރުމަށް ފިނޭންސް މިނިސްޓްރީގެ އިތުރު ހުއްދައެއް ނަގަން ނުޖެހޭނެ ކަމަށެވެ.\nއޭގެ ބަދަލުގައި ކައުންސިލުން ޒިންމާވާނެ މީހަކު ހަމަޖެއްސުމަށްފަހު ފުރިހަމަކުރަން ޖެހޭ ފޯމު ހުށަހެޅުމުން، ސީދާ ބީއެމްއެލްގައި އެދިގެން އެ އިންތިޒާމުތައް ހަމަޖެހޭނެ ކަމަށް އެ ސާކިއުލާގައި ބުނެފައިވެއެވެ. އަދި ކައުންސިލުގެ ފަރާތުން އެމްޕީއޯއެސް ހިދުމަތާ ގުޅޭ ކަންކަމުގެ ޒިންމާ އުފުލާނީ ކައުންސިލްގެ ސެކެޓްރީ ޖެނެރަލް ނޫނީ އޭނާގެ މަސްއޫލިއްޔަތު އެވަގުތު ހަވާލުވެފައިވާ ފަރާތަކުން ކަމަށްވެސް ސާކިއުލާގައި ވެއެވެ.\nއަންނަ މަހުގެ އެއްވަނަ ދުވަހުން ފެށިގެން ކައުންސިލްތަކަށް ހިދުމަތަށް އެދެވޭނެ ކަމަށްވެސް ސާކިއުލާގައި ބުނެފައިވެއެވެ.\nގުޅޭ ޓެގު ބޭންކް އޮފް މޯލްޑިވްސް މިނިސްޓްރީ އޮފް ފިނޭންސް އެންޑް ޓްރެޜަރީ ރަށު ކައުންސިލް


Kareena Kapoor furathama audition "Lal Singh Chaddha" ah\nކަރީނާގެ ފުރަތަމަ އޮޑިޝަން "ލާލް ސިންގް ޗައްޑާ"އަށް\nކަރީނާ ކަޕޫރުގެ އެކްޓިން ހުނަރާ މެދު އެއްވެސް މީހަކު ސުވާލެއް ނުކުރާނެ އެވެ. "ކަބީ ޚުޝީ ކަބީ ޣަމް"، "ހިރޮއިން" އަދި "ޗަމޭލީ" ފަދަ ފިލްމުތަކުން ކަރީނާ ވަނީ އޭނާގެ ކުޅަދާނަކަން ހާމަކޮށްދީފަ އެވެ. އަދި އެއާއެކު ވެސް ކޮންމެވެސް ފިލްމުތަކަކަށް ކަރީނާ ވެސް އޮޑިޝަން ދީފައި ވާނެ ކަމަށް ގިނަ ބަޔަކު ގަބޫލު ކުރާނެ އެވެ.\nނަމަވެސް ކަރީނާ ބުނި ގޮތުގައި އޭނާ އެންމެ ފުރަތަމަ ފިލްމަކަށް އޮޑިޝަން ދީފައިވަނީ އާމިރު ޚާންގެ "ލާލް ސިންގް ޗައްޑާ" އަށެވެ.\nޓޯކް ޝޯ އެއްގައި ވާހަކަ ދައްކަމުން ކަރީނާ ބުނީ އޭނާ އޮޑިޝަން ދޭން އާމިރު އެދުނީ އެ ފިލްމުގެ ރޯލަށް އޭނާ މުޅިން ފިޓްވާކަށް އިތުރަށް ޔަގީން ކުރުމަށެވެ.\nކަރީނާ ބުނި ގޮތުގައި އާމިރު އަކީ ވަރަށް ފުރިހަމައަށް ކޮންމެކަމެއް ވެސް ކުރަން ބޭނުންވާ އެކްޓަރަކަށް ވާތީ ފިލްމުގެ ރޯލަށް އޭނާ ފުރިހަމައަށް ފިޓްވޭތޯ 100 ޕަސެންޓް ޔަގީން ކުރަން އާމިރު ބޭނުންވީ އެވެ.\n"އެއްދުވަހަކު ކުއްލިއަކަށް އަހަންނަށް އާމިރު ގުޅި. އާމިރު ބުނި މި ފިލްމުގެ ވާހަކަ އަޑުއަހާ ބަލާށޭ. އަހަރެން ސްކްރިޕްޓް ކިޔާ ނިމުނުތާ ގުޅާފަ ބުނި ފިލްމުގެ ބައެއް މަންޒަރުތައް ކިޔަމާ ހިނގާށޭ. އާމިރު ބުނި އޭނާ ބޭނުމޯ އަހަރެން ބައެއް ޑައިލޯގްތައް ކިޔާ އަޑު އަހަން. އަހަރެން ހިތަށް އެރި މީގެ ކުރިން މިފަދަ ކަމެއް އަހަރެން ދުވަހަކު ވެސް ނުކުރަމޭ. ދެން މީނަ މިއުޅެނީ ކީއް ކުރަންހޭ. އަހަރެން އެ ފިލްމު ކުޅެން ބޭނުންވާތީ އާމިރު ބުނި ގޮތަށް އޮޑިޝަން ދޭން ނިންމީ،" ކަރީނާ ބުންޏެވެ.\nކަރީނާ ބުނި ގޮތުގައި 2000 ވަނަ އަހަރު ނުކުތް އޭނާގެ ފުރަތަމަ ފިލްމު "ރެފިއުޖީ" އަށް ވެސް އޭނާ އޮޑިޝަނެއް ނުދެ އެވެ. ނަމަވެސް މިހާރު ހުރިހާ ކަމެއް ވެސް ބަދަލުވަމުންދާކަން ކަރީނާ ފާހަގަ ކުރި އެވެ. އެހެންވެ އޭނާއަކީ މާ މަޝްހޫރު ބަތަލާއެކޭ ހީކޮށްގެން މިހާރު ނުހުރެވޭނެކަން ކަރީނާ އަށް ވެސް އެނގެ އެވެ.\nނަމަވެސް އެ ރޯލަށް އޮޑިޝަން ދޭން ކަރީނާ އަށް ހިތްވަރުދިނީ ފިރިމީހާ ސައިފް އަލީ ޚާނެވެ.\n"ސައިފް ބުނި ކިހިނެއްހޭ ތިއުޅެނީ. އަލް ޕަކީނާ ވެސް ފިލްމެއްގެ ބަޔަކަށް އޮޑިޝަން ދޭކަށް ފަހަކަށް ނުޖެހޭނޭ. އެއީ ގޯސް ކަމެއް ނޫނޭ. އެކްޓަރުންނާއި އާޓިސްޓުންނަކީ އެ ރޯލަކަށް އެންމެ ފިޓްވާ މީހުންތޯ ޔަގީން ކުރުމަކީ ކޮންމެ މީހަކުވެސް ކުރަން ޖެހޭނެ ކަމެކޭ،" ފުރަތަމަ އޮޑިޝަން ދޭން ނިންމި ގޮތާ ބެހޭ ގޮތުން ކަރީނާ ބުންޏެވެ.\n"ލާލް ސިންގް ޗައްޑާ" އަކީ އާމިރު ޚާން އަލަށް ފަށަން އުޅޭ ފިލްމެކެވެ. މިއީ 1994 ގައި ނުކުތް ހޮލީވުޑް ބްލޮކްބަސްޓާ "ފްރެސްޓް ގަމްޕް" ގެ އެޑަޕްޓޭޝަން އެކެވެ. ހޮލީވުޑް ފިލްމުގައި ބަތަލުގެ ބައި ކުޅެފައިވަނީ ޓޮމް ހޭންކްސް އެވެ.\nއާމިރު ޚާން ކަރީނާ ކަޕޫރު\nކަރީނާ މިފަހަރު ބަލިވެ އިންފަހުން ކާހިތްވަނީ ވޮފްލްސް\nޝާޙްރުކް - ސަލްމާންގެ ފެނިލުމެއް\nޝާހްރުކްގެ ޑައިރެކްޓަރަކަށް އާމިރު ޚާން


މަގާމުގެ މަސައްކަތާއި ގުޅޭ ދާއިރާ އަކުން ދިވެހި ރާއްޖޭގެ ގައުމީ ސަނަދުތަކުގެ އޮނިގަނޑުގެ ލެވެލް4ގެ ސަނަދެއް ހާސިލް ކޮށްފައިވުން،\nވަޒީފާއަށް އެދޭ ފޯމި މޯލްޑިވްސް ލޭންޑް އެންޑް ސަރވޭ އޮތޯރިޓީގެ ކައުންޓަރުން ލިބެން ހުންނާނެއެވެ. އަދި މި އިދާރާގެ www.surveyofmaldives.gov.mv ވެބްސައިޓުން މި ފޯމު ޑައުންލޯޑުވެސް ކުރެވޭނެއެވެ. މަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 13 އޭޕްރީލް 2017 ވާ ބުރާސްފަތި ދުވަހުގެ 12:00 ގެ ކުރިން، މޯލްޑިވްސް ލޭންޑް އެންޑް ސަރވޭ އޮތޯރިޓީއަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް މެދުވެރިކޮށްވެސް އަދި ފެކްސް މެދުވެރިކޮށްވެސް ބަލައި ގަނެވޭނެއެވެ. އީ-މެއިލް އެޑްރެހަކީ، [email protected] އެވެ. ފެކްސް ނަންބަރަކީ، 3004254 އެވެ. އެޕްލިކޭޝަން ފޯމާއެކު ހުށަހަޅަންޖެހޭ ހުރިހާ ލިޔުންތައް ހުށަހަޅާފައި ނުވާނަމަ އެޕްލިކޭޝަން ބާޠިލުކުރެވޭނެއެވެ.\n05 ރަޖަބު 1438\n02 އޭޕްރިލް 2017\nޕަބްލިޝްކުރި ތާރީޚު: 02 އޭޕްރިލް 2017\nސުންގަޑި: 13 އޭޕްރިލް 2017 1200


Bathool Gengulhunu Bulhaa Maruvumun Funn Hithaama Ehga! - Vaguthu\nބަތޫލް ގެންގުޅުނު ބުޅާ މަރުވުމުން ފުން ހިތާމައެއްގައި!\nބަތޫލް އޭނާގެ ބުޅަލާއި އެކުގައި، ފޮޓޯ: އިންސްޓަގްރާމް\nރާއްޖޭގެ މަޝްހޫރު ޒުވާން ލަވަކިޔުންތެރިޔާ ބަތޫލް އަހްމަދު ގެންގުޅުނު ބުޅާ މަރުވެއްޖެއެވެ.\nބަތޫލް އިންސްޓަގްރާމްގައި ކުރި ޕޯސްޓެއްގައި ވަނީ ބުޅާ ދުނިޔެއާ ވަކިވުމާ ގުޅިގެން އޭނާއަށް އަސަރު ކޮށްފައިވާ ވަރު ހާމަކޮށްފައެވެ. ބުޅަލާއި އެކުގައި ހޭދަކޮށްފައިވާ ވަގުތުތަކުގެ ވާހަކަ އެ ޕޯސްޓުގައި ބަތޫލް ވަނީ ހިމަނައިފައެވެ. އަދި އޭނާގެ ސްޓޯރީގައި ބުޅަލުގެ ފޮޓޯއެއް ވެސް އާންމުކޮށްފައިވެއެވެ.\nބަތޫލް އެ ބުޅަލަށް ދީފައިވާ ނަމަކީ "އައިރިސް"އެވެ.\n"މިހާރު އަހަންނަށް އިހުސާސްމިވާ ގޮތެއް ބަހުން ކިޔައިދޭކަށް ނޭނގެ، ވަރަށް ދެރަވޭ. އެންމެ ފުރަތަމަ އަހަންނަށް އެ ބުޅާ ލިބުނު ދުވަސް އަދިވެސް އިއްޔެ ހިނގި ކަމެއްހެން ހަނދާން އެބަހުރި. އެ ބުޅާ ގެނައި ދުވަހުން ފެށިގެން އަހަރެންގެ ހަޔާތުގައި އުފާވެރި ވަގުތުތަކެއް ބުޅަލާ އެކު ހޭދަވި. ހެނދުނު ހޭލެވެނީ ވެސް ބުޅަލުގެ މިއައު އަޑުން. ކޮންމެ ދުވަހެއް ވެސް ނިމިދާއިރު އެންމެ ފުރިހަމަ ވަގުތަކީ ބުޅަލާ އެކުގައި ހޭދަވާ ވަގުތު" ބަތޫލްގެ ޕޯސްޓުގައިވެއެވެ.\nބަތޫލް ގެންގުޅެމުން އައި ބުޅާ މަރުވެފައިވަނީ މިދިޔަ ހުކުރު ދުވަހުއެވެ.\nބަތޫލް ބުނީ ބުޅާ ސަލާމަތްކޮށްދިނުމަށް ކުރެވެންހުރި ހުރިހާ ކަމެއް އޭނާ ކޮށްފައިވާ ކަމަށެވެ. ޖަނަވާރުންނަށް ފަރުވާދިނުމަށް ހާއްސަ ޑޮކްޓަރަކާއި ސިއްހީ އެހީތެރިކަން ލިބުނު ނަމަ އެ ބުޅާ ސަލަާމަތް ކުރެވިދާނެ ކަމަށް ބަތޫލް ގަބޫލުކުރެއެވެ.\nއެކަމަކު، އެ ބުޅަލަށް ވީ ގޮތެއް ބަތޫލް ކިޔައި ދީފައެއް ނުވެއެވެ.\nބުޅަލާ އެކުގައި ހޭދަވި ވަގުތުތަކުގެ ތެރެއިން އެންމެ ހަނދާންވާ ކަމަށް ބަތޫލް ބުނެފައިވަނީ އޭނާ ފާހަނައަށް ދާއިރު ފަހަތުން ބުޅާ އަންނަ ވަގުތާއި، ބުޅަލުގައި ބައްދާލައިގެން އެ ހުންނަ ވަގުތާއި، ކާން ފެށުމުން ބަތޫލް ކަނީ ކޯއްޗެއްތޯ ބަލަން ބުޅާ އެ އަންނަ އައުން ކަމަށެވެ.\nއޮގަސްޓް 1, 2021 12:38\nދެން ލަވައެއް ކިޔާލާފަ ނިއްމާލާ\nއޮގަސްޓް 1, 2021 15:39\nކެތްތެރިކަން މާތް ﷲ ބަތޫލ އަށް ދެއްވާށި.\nއޮގަސްޓް 1, 2021 15:41\nއަމިއްލަ މަރު މަތިން ހަދާން ވާނަމަ ހެޔޮއަމަލު ގިނަކުރާނެ\nއޮގަސްޓް 1, 2021 22:38\nއޮގަސްޓް 1, 2021 17:57\nބެތޫލް މެން ކުދިން ޖަނަވާރުން ދެކެ ލޯބި ވުމަކީ މަމެން އުފާކުރާ ކަމެ އް .. ދެން ބަކަރި އެއ އް ހޯ އްދަވާ\nއޮގަސްޓް 2, 2021 01:38\nޢެބުޅަލަކީ ހަޔާތުގެ ބައިވެރިޔާތޯ.ވަރަށް ރަނގަޅު ބުޅަލެއް.ބަތޫލު ބޭނުންވާ ހުރިހާ ކަމެއްކޮއްދޭ.